Gavaidhu badhalu nukoh meyzumathegai dhe aharu\nގަވާއިދު ބަދަލު ނުކޮށް މޭޒުގައި ދެއަހަރު\nކޯސްޓްގާޑު އުޅަނދެއް މާލެއަށް ދަތުރުކުރަމުންދާއިރު އޭގައި ތިބި ސިފައިން ލައިފްޖެކެޓް އަޅައިގެން އަދި މާލެ ނެރުކައިރީ ސިފައިންގެ އޮފިސަރަކު މަޑުކޮށްލައިގެން -- ފޮޓޯ: އަވަސް\nއޮގަސްޓް 29، 2019 އަކީ ކަނޑުމަތީގެ ނުރައްކާތެރި ހާދިސާއަކުން މުޅި ގައުމު ރޮއްވާލި ދުވަހެކެވެ. ނޮޅިވަރަންފަރާއި ހަނިމާދޫއާ ދެމެދުގެ 10 މިނެޓްގެ ރާސްތާގައި ކުރި ދަތުރެއްގައި ލޯންޗެއް ބަންޑުން ޖަހާލާ ފަސް މީހަކު މަރުވި އެވެ. އެއީ ކުޑަކުއްޖަކާއި ބޮޑު ހަތަރު މީހުންނެވެ. އެ ހާދިސާގައި މަަރުވީ އެއް އާއިލާއަކަށް ނިސްބަތްވާ ނޮޅިވަރަންފަރަށް ނިސްބަތްވާ ބައެކެވެ. ހާދިސާ ހިނގުމާއެކު އެފަދަ ހާދިސާއެއް ދެން ތަކުރާރު ނުވާނެ ގޮތަށް އުސޫލުތަކާއި ގަވާއިދުތައް ހެދުމަށް ދައުލަތުގެ އިދާރާތަކުން އަވަސްވެ ގަތެވެ. ހާދިސާ ހިނގީ ވަރަށް ބޮޑަށް މޫސުން ގޯސްވެފައިވާ ދުވަހެއްގަ އެވެ. ކަނޑުދަތުރު ކުރުން ރައްކާތެރި ނޫން ދުވަހެއްގަ އެވެ. ނަމަވެސް ވަރަށް މުހިންމު އަދި އެހާމެ ކުރު ދަތުރަކަށް ވާތީ އެ ދަތުރަށް ނިކުމެވުނީ އެވެ. ކުރިއަށް އޮތް ބޮޑު ހިތާމަ އެއްވެސް ވަރަކަށް އިހުސާސް ނުކުރެވުނީމަ އެވެ.\nއެ ހާދިސާއާ ގުޅިގެން ސަރުކާރުގެ ކަމާގުޅޭ އިދާރާތަކުން ވަނީ ރާއްޖޭގެ ކަނޑުގެ ސަރަހައްދުގައި ދަތުރުކުރާ އުޅަނދުފަހަރުގެ ސަލާމަތާބެހޭ ގަވާއިދަށް އިސްލާހު ގެނައުމުގެ މަސައްކަތް ފަށާފައެވެ. އަލަށް ގެންނަ އިސްލާހުތަކާއެކު ކަނޑުމަތީގެ ނުރައްކާތެރި ހާދިސާތައް ހިނގުން މަދުކުރުވުމަށެވެ. ކަނޑުމަތީގެ ހާދިސާތަކުގައި މީހެއްގެ ފުރާނަ ގެއްލުމުގެ ފުރުސަތު ނުދިނުމަށެވެ.\nނަމަވެސް އަނެއްކާ ވެސް ރާއްޖެ ރޮއްވާލީ ކަނޑުމަތީގެ މިފަދަ ނުރައްކާތެރި ހާދިސާއަކުންނެވެ. މާލެއިން ފުރައިގެން ވ. އަތޮޅަށް ދަތުރު ކުރަމުން ދިޔަ ލޯންޗެއްގައި ތިބި މީހުންގެ ތެރެއިން ތިން މީހަކު ކަނޑަށް ވެއްޓި އޭގެ ތެރެއިން އެކަކު މަރުވެ އެކަކު ގެއްލުމުގެ ހާދިސާއެއް އިއްޔެ ވަނީ ހިނގާފައެވެ. މިފަހަރުގެ ހާދިސާ ވެސް ހިނގާފައި ވަނީ މޫސުން ވަރަށް ގޯސްވެފައި ވަނިކޮށެވެ. މިދިޔަ ހަތަރު ފަސް ދުވަހަކީ ވެސް ރާއްޖެއަށް ވަރަށް މޫސުން ގޯސް ދުވަސްތަކެކެވެ. އިންތިހާ ކަނޑު ގަދައެވެ. ވައިގެ ބާރު މިން ހުރީ ބޭރަށް ނިކުމެ ނޫޅެވޭ މިންވަރަށެވެ.\nއޮޅުވެލި ރިސޯޓް ކައިރިން ލޯންޗު ދަތުރު ކުރަމުން ގޮސް ދަތުރު ކުރިއަށް ނުގެންދެވޭ ވަރުވުމުން ގުރައިދޫ ފަޅަށް ވަންނަން ލޯންޗު އަނބުރާލި ތަނާ ބިޔަ ރާޅެއް ލޯންޗުގެ ތެރެއަށް ޖެހި އެވެ. އެ ރާޅު ފައިބަައިގެން ދިޔައީ ތިން މީހުންނާއި ލޯންޗުގައި ހުރި އެތައް ލަގެޖަކާއެކުގަ އެވެ. އެ ހާދިސާގައި ގެއްލުނީ އުމުރުން ހަތަރު އަހަރުގެ ފިރިހެން ކުއްޖެކެވެ. ކަނޑަށް ވެއްޓި ގެނބިގެން މަރުވީ ކުއްޖާގެ މަންމަ އެވެ.\nލޯންޗު ބަންޑުން ޖަހައިލި ސަރަހައްދު\nމި ފަހަރުގެ ހާދިސާއާއެކު އަނެއްކާވެސް މީގެ ދެ އަހަރު ކުރީން ފެށުނު ބަހުސް އާ ވެއްޖެ އެވެ. ރާއްޖޭގެ ކަނޑުގެ ސަރަހައްދުގައި ދަތުރުކުރާ އުޅަނދުފަހަރުގެ ސަލާމަތާބެހޭ ގަވާއިދަށް އިސްލާހު ގެނައުން މުހިންމު ކަމުގެ ވާހަކައެވެ. ކަނޑުގަދަ މޫސުން ގޯސް ދުވަސްތަކުގައި ދަތުރު ކުރުން ހުއްޓުވާން ޖެހޭ ކަމެވެ. ކިތަންމެ ކުޑަ ވަގުތު ކޮޅަކަށް ނަމަވެސް ކަނޑު ދަަތުރެއް ކުރާނަަމަ ލައިފް ޖެކެޓް އަޅާން ޖެހޭ ކަމެވެ. އަދި މޫސުން ގޯސް ރައްކާތެރި ނޫން ވަގުތެއްގައި ދަތުރަށް ފުރައިގެން އުޅެނިކޮށް ލިބޭ ގެއްލުމަށް ލޯންޗުގެ ވެރިމީހާ އާއި ކެޕްޓަން ޒިންމާވާން ޖެހޭ ކަމެވެ. މިހެން ގޮސް ކިތަންމެ ކަމެވެ.\nމީގެ ދެ އަހަރު ކުރީން ފެށި މަސައްކަތް ކޮބައި ހެއްޔެވެ. ކޯސްޓްގާޑުން ކަމާގުޅޭ އިދާރާތަކަށް ފޮނުވަން ޖެހޭ އިސްލާހުތައް އޮތީ ފޮނުވާފައި ހެއްޔެވެ. މިއީވެސް ބަހުސާއެކު އުފަން ޖެހޭ ސުވާލުތަކެވެ.\nރާއްޖޭގެ ކަނޑުގެ ސަރަހައްދުގައި ދަތުރުކުރާ އުޅަނދުފަހަރުގެ ސަލާމަތާބެހޭ ގަވާއިދަށް އިސްލާހު ގެނައުމަށް ފޮނުވާފައި އޮންނަތާ މިހާރު ވަނީ ދެ އަހަރަށް ވުރެ ގިނަ ދުވަސްވެފައެވެ. އަވަސްއަށް ވަނީ އެ އިސްލާހުތަކުގެ ޑްރާޕްޓާ ގުޅޭ ތަފްސީލީ މައުލޫމާތު ލިބިފަ އެވެ. ޑްރާޕްޓްގައި ކަނޑުމަތީގެ ނުރައްކާތެރި ހާދިސާތައް ހިނގުން ހުއްޓުވުމަށް މުހިންމު ކަންތައްތަކެއް ހިމަނާފައިވެއެވެ. އެ އިސްލާހުތަކަކީ ސާޗް އެންޑް ރެސްކިއު ނޭޝަނަލް ކޮމިޓީން ނިންމާ ޓްރާސްޕޯޓް މިނިސްޓްރީއަށް ފޮނުވާފައިވާ އިސްލާހުތަކެކެވެ.\nޓްރާންސްޕޯޓް މިނިސްޓަރު އައިޝަތު ނަހުލާ: ގަވާއިދު ހަދާ އޮންނަތާ ދެ އަހަރާއި ދެ މަސް -- ފޮޓޯ: އަވަސް\nއެގޮތުން ރާއްޖޭގެ ކަނޑުގެ ސަރަހައްދުގައި ދަތުރުކުރާ އަދި އަޅާފައި ބާއްވައިގެން އޮޕަރޭޓް ކުރާ އުޅަނދުތަކުން ދަތުރުކުރާ ފަސިންޖަރުން އެކި ހާލަތްތަކުގައި ލައިފްޖެކެޓް އެޅުވުމާއި އަދި ލައިފްޖެކެޓާއި ބެހޭ މައުލޫމާތު ފޯރުކޮށް ދިނުމަކީ ކެޕްޓަންގެ ޒިންމާއެއް ކަމަށް ވަނީ ހިމަނާފައެވެ. އެގޮތުން ހަ މީޓަރުން ދަށުގެ އުޅަނދުތަކުގައި ދަތުރުކުރާ ފަސިންޖަރުން ދަތުރު ކުރާ ހުރިހާ ވަގުތެއްގައި ތިބެން ވާނީ ލައިފްޖެކެޓް އަޅައިގެން ކަމަށް މި އިސްލާހުގައި ބުނެއެވެ.\nއަދި މޫސުމީ އިންޒާރު ތަކުގެ ތެރެއިން ޔެލޯ އެލާޓް ނެރެފައިވާ ސަރަހައްދުތަކުގައި ދަތުރުކުރާ ވަގުތުތަކުގައި ހުރިހާ އުޅަނދު ފަހަރެއްގައި ދަތުރުކުރާ ފަސިންޖަރުންނާއި ފަޅުވެރިން ތިބެން ވާނީ ލައިފްޖެކެޓް އަޅައިގެން ކަމަށް ބުނެފައި ވެއެވެ. މިފަހަރުގެ ހާދިސާ ހިނގާފައި ވަނީ މުޅި ރާއްޖެއަށް ލެޔޯ އެލާޓް ނެރެފައި ވަނިކޮށެވެ. އަދި އެ އެލާޓް ކޮންމެ ހަ ގަޑިއިރަކުން މެޓް އޮފީހުން ދިޔައީ އާ ކުރަމުންނެވެ. މިއީ މިއަހަރުގެ މިހާތަނަށް މުޅި ރާއްޖެއަށް ލެޔޯ އެލާޓް ނެރުނު ދެވަނަ ފަހަރެވެ. އެހާވެސް ކަނޑުތައް ގަދަވެ ވައި ބާރެވެ. މީގެ އިތުރުން މެޓް އޮފީހާއި ސިފައިން އަދި ފުލުހުން ގެންދިޔައީ ދަތުރުކުރުމުގައި ސަމާލުވާން އިލްތިމާސް ކުރަމުންނެވެ. ކޮންމެހެން ދަތުރުކުރަން ޖެހިއްޖެ ހާލަތެއްގައި ނޫނީ ދަތުރު ކުރުމަށްވެސް އެދިފައި އޮތެވެ.\nމީގެ އިތުރުން ފޮނުވާފައިވާ އިސްލާހުތަކުގެ ތެރޭގައި ދަތުރުކުރާ ކޮންމެ އުޅަނދެއްގައި ފަސޭހައިން އަތުޖެހޭން ލައިފް ޖެކެޓް ހުންނަންވެސް ލާޒި ކުރެއެވެ. އަދި އުމުރުން 12 އަހަރުން ދަށުގެ ކުދީން އެ ކުދިންނަށް ހާއްސަަ ލައިފް ޖެކެޓް އަޅުވަން ލާޒިމު ކުރެއެވެ.\nމޫސުމީ އިންޒާރު ތަކުގެ ތެރެއިން ޔެލޯ އެލާޓް ނެރެފައިވާ ސަރަހައްދުތަކުގައި ހަ މީޓަރުން ދަށުގެ އުޅަނދު ފަހަރުގައި ފަސިންޖަރުން އުފުލުމަކީ ވެސް މި އުސޫލު ބުނާ ގޮތުން މަނާ ކަމެކެވެ. އަދި ހުއްދަލިބިގެން ކުރާ އިމަޖެންސީ ދަތުރުތައް ފިޔަވައި މޫސުމީ އިންޒާރު ތަކުގެ ތެރެއިން ރެޑު އެލާރޓް ނެރެފައިވާ ސަރަހައްދުތަކުގައި އެއްވެސް ބާވަތެއްގެ އުޅަނދެއް ދުއްވުމަކީ މަނާކަމެއް ކަމަށް ކަނޑައަޅާފައި ވެއެވެ.\nމި އުސޫލުގައި ގަވާއިދާ ހިލާފުވާ ފަރާތްތަކަށް އަދަބުވެސް ކަނޑައަޅާފައި ވެއެވެ. އެގޮތުން ގަވާއިދުގައިވާ ކަމަކާ ހިލާފު ވެއްޖެ ނަމަ އެއުޅަނދަކީ ހަ މީޓަރުން ދަށުގެ އުޅަނދެއްނަމަ އުޅަނދުގެ ވެރިމިހާ 500 ރުފިޔާއިން ޖޫރިމަނާ ކުރެވެ އެވެ. އަދި އުޅަނދު ދުއްވި މީހާ 1000 ރުފިޔާއިން ޖޫރިމަނާ ކުރެވެ އެވެ. ކުރި ކުށުގެ މައުލޫމާތު އެ އުޅަނދު ދުއްވި ކެޕްޓަނުގެ ލައިސަންސްގައި އެންޑޯޒް ކުރަން ވެސް ލާޒިމު ކުރެއެވެ.\nއަދި ގަވާއިދުގައިވާ މުހިންމު ކަންކަމާއި ހިލާފު ވެއްޖެ ނަމަ އެއުޅަނދަކީ ހަ މީޓަރަށްވުރެ ބޮޑު އުޅަނދެއްނަމަ އުޅަނދުގެ މީހާ 1000 ރުފިޔާއިން އަދި އުޅަނދު ދުއްވި މީހާ 2000 ރުފިޔާއިން ޖޫރިމަނާ ކުރެވެ އެވެ. އެފަދަ ކަންކަމީ ކޮބައިކަން ވެސް ވަރަށް ސާފުކޮށް އިސްލާހުތަކުގައި ވަނީ ކަނޑައަޅާފައެވެ.\nމި އުސޫލު ބުނާ ގޮތުން ސަރުކާރުގެ ގެޒެޓްގައި ޝާއިއު ކުރާ ހިސާބުން ފެށިގެން ގަވާއިދަށް އަމަލު ކުރަން ފަށާނެ އެވެ. އަދި ކަމާގުޅޭ އިދާރާތަކުން އެކަންކަން ތަންފީޒު ކުރަން ޖެހެއެވެ. އަމަލު ކުރޭތޯ ބަލަންވެސް ޖެހެއެވެ.\nޓްރާންސްޕޯޓް މިނިސްޓަރު އާއިޝަތު ނަހުލާ: އައު އުސޫލު މޭޒުކޮޅު މަތީ ބާއްވައިގެން ހުންނަވާތާ ދެ އަހަރާއި ދެ މަސް --\nއިހުމާލުވީ ޓްރާންސްޕޯޓް މިނިސްޓްރީ\nމިފަދަ މުހިންމު އުސޫލެއް އެކުލަވާލާ ގަވާއިދު އިސްލާހު ކުރަން ފޮނުވިތާ ދެ އަހަރާއި ދެ މަސްވީއިރު ވެސް ގަވާއިދު އޮތްތާ އޮތީއެވެ. އެކަމުން ދޭހަވަނީ މި އުސޫލު ގެޒެޓް ކުރުމަށް ޓްރާންސްޕޯޓުން އެއްވެސް ކަމެއް ކޮށްފައި ނުވުމެވެ. މިފަދަ މުހިންމު ކަމެއް ނުކުރެވި ދެ އަހަރާއި ދެ މަސް މިނިސްޓަރުގެ މޭޒުކޮޅުގައި އުސޫލު ބާއްވާފައި އޮތުމަކީ ވަރަށް ބޮޑު އިހުމާލެކެވެ.\nއިހުމާލާއި ހިދުމަތް ދިނުންވެސް އަދި ހަމައާއި އުސޫލުތައް ވެސް މުޅީން ބޮއްސުންލާފައިވާ ޓްރާންސްޕޯޓް މިނިސްޓްރީން މިފަހަރު ވެސް ވަނީ ދިފާއަށް ކުޅެން ނިކުމެފައެވެ. ޓްރާންސްޕޯޓްގެ ވެރިން ވިދާޅުވާ ގޮތުގައި ސާޗް އެންޑް ރެސްކިއު ނޭޝަނަލް ކޮމިޓީގެ އިސްލާހުތަކަކީ ފަންނީ ލަފާތަކެވެ. އަދި އިސްލާހު ގެނައުމުގެ މަސައްކަތް ޓްރާންސްޕޯޓް އޮތޮރިޓީން ދިޔައީ ކުރަމުންނެވެ.\nއެ މަަސައްކަތް ނުނިމި ދިގުލައިގެން ދިޔައީ ކަމާގުޅޭ އިދާރާތަކުގެ ކޮމެންޓްތައް ނުލިބިގެން ކަމަށް ބުނެ ދެކޮޅު ނުޖެހޭ ވާހަކަތައް ވެސް އެ މިނިސްޓްރީން ދަނީ ދައްކަމުންނެވެ. ނަމަވެސް ދެ އަހަރާއި ދެ މަސްވީއިރު އިދާރާތަކުން ކޮމެންޓް ނުލިބި އޮތުމަކީ ގަބޫލު ކުރެވޭނެ ކަމެއް ނޫނެވެ. އަދި އެއީ ބަޔަކު ގަބޫލު ކުރާނެ ވާހަކައެއް ވެސް ނޫނެވެ. ކޮމެންޓް ނުލިބިގެން ލަސްވަނީ ކަމަށް ބުނެ ޓްރާންސްޕޯޓްގެ ޒިންމާއިން ރެކެވޭނެ ގޮތެއް ވެސް ނެތެވެ.\nއެކަން އެނގޭތީ ދެން އެ މިނިސްޓްރީން ދައްކަނީ އަދި މާ ހެއްވާ ވާހަކައެކެވެ. އެއީ މޫސުން ގޯސްވުމުން ދަތުރު ނުކުުރުމަށް އިލްތިމާސްކޮށް ބަޔާނެއް ނެރުނު ވާހަކަ އެވެ. އެއީ ޓްރާންސްޕޯޓަށް މިނިސްޓަރަކު ހަމަޖައްސާ ސިޔާސީ ވެރިންގެ ބޮޑު ގުރޫޕަކާ އެތައް މުވައްޒިފުން ހިމެނޭހެން މިނިސްޓްރީއެއް ހަދާފައި އޮތް ބޭނުމެއް ނޫނެވެ. ޓްރާންސްޕޯޓް ބަޔާން ނެރުމުގެ ކުރީން މެޓް އޮފީހާއި ޑިފެންސް އަދި ޕޮލިހުން ވެސް އޮތީ ބަޔާން ނެރެފަ އެވެ. ހާދިސާއެއް ހިނގައިފިނަމަ ގުޅާނެ ނަންބަރާއި ސަމާލުވާން ޖެހޭ ކަންކަން ވެސް އޮތީ ބަޔާން ކޮށްފައެވެ. ޓްރާންސްޕޯޓްގެ ބަޔާނުގެ ބޭނުމެއް ނެތެވެ. އެ ބަޔާނުން އަދާ ކުރެވުނު ޒިންމާއެއް ވެސް ނެތެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އަދި ޓްރާސްޕޯޓް މިިނިސްޓަރު އައިޝަތު ނަހުލާ: ޓްރާސްޕޯޓްގެ ހުރިހާ ކަމެއް އޮތީ ބޮއްސުންލާފައި -- އަވަސް ފޮޓޯ\nސާޗް އެންޑް ރެސްކިއު ނޭޝަނަލް ކޮމިޓީން ދީފައިވަނީ ލަފާތަކެއް ކަމާ އެއީ ރަސްމީ އެންގުމެއް ނޫން ކަމަށް ބުނެ ޓްރާންސްޕޯޓުން ހަދަނީ ދޮގެވެ. އެ އިސްލާހުތަކުގެ ޑްރާފްޓް އެބައޮތެވެ. އެއީ ނޮޅިވަރަމް ހާދިސާ ހިނގިތާ މަދު ދުވަސްކޮޅެއްގެ ތެރޭގައި ނިންމާ ޓްރާންސްޕޯޓަށް ފޮނުވި އިސްލާހުތަކެކެވެ. އެ ޑްރާފްޓް މިއަދުވެސް މިނިސްޓަރު އައިޝަތު ނަހުލާގެ މޭޒު ކޮޅު މަތީ އެ އޮތީ އެވެ. އިތުރު ހިތާމަވެރި ހާދިސާއެއް ހިނގާ އެކެއްގެ ފުރާނަ ގެއްލި ކުޑަކުއްޖަކު ކަނޑަށް ގެއްލިފައި އެ ވަނީ މިނިސްޓަރު އަދާކުރައްވަން ޖެހި ވަޑައިގަންނަވާ ޒިންމާ އަދާ ނުކުރައްވާ ހުންނަވަނިކޮށެވެ. މިނިސްޓަރު ނަހުލާގެ ހުރިހާ ވަގުތެއް އެ ހޭދަ ކުރައްވަނީ އެހެން ކަންކަމުގަ އެވެ. އަމިއްލަ މަސްލަހަތު އޮތް ކަންކަމާއި އަމިއްލަ އެޖެންޑާ ކުރިއަށް ނެރުއްވައިގެންނެވެ.\nމިއީ ކަމެއް ނޫން ކަމަށް ދެކެ ނިންމާލެވެން އޮތް ކަމެއް ނޫނެވެ. ވީކަމެއް ނުވާ ކަމަކަށް ނުހެދޭނެ އެވެ. ނަމަވެސް ޓްރާންސްޕޯޓްގެ ޒިންމާ އަދާކޮށް އެ މިނިސްޓްރީން ކުރަން ޖެހޭ ކަންކަން ކުރިނަމަ މިފަހަރުގެ ހާދިސާ ހިނގުމުގެ ފުރުސަތު ނުލިބުނީ ހެވެ. އާ އިސްލާހުތައް ގެނެވުނު ނަމަ ހޮނިހިރު ދުވަހުގެ އެ ވަގުތު ދަތުރު ނުކުރެވުނީ ހެވެ. ދަތުރުކުރި ނަމަވެސް ރައްކާތެރި ކަމަށްޓަކައި ފަސިންޖަރުން ތިބޭނީ ލައިފްޖެކެޓް އަޅައިގެނެވެ. އެކަން ނުކޮށްފިނަމަ ލޯންޗުގެ ވެރިމީހާ އާއި ކެޕްޓަން އެ ކުރީ ކުށެކެވެ. ގަވާއިދެއް އޮތަސް ނެތަސް އަމިއްލަ ސަލާމަތަށް ރައްކާތެރިވުމުގައި ފަރުދީ ޒިންމާވެސް މާބޮޑެވެ. ނަމަވެސް ބޮޑެތި މަގާމުތަކަށް ވެރީން އައްޔަން ކުރަނީ އެ ޒިންމާ އަދާކުރަން ބާރު އެޅުވުމާއި އެކަމަށް ގަވާއިދުތައް ހަދާ އެ ގަވާއިދުތައް ތަންފީޒުކުރުމަށެވެ. މުޅި ރައްޔިތުންގެ ސަލާމަތާއި ރައްކާތެރިކަމަށްޓަކައި މަސައްކަތް ކުރުމަށެވެ.\nމިއަދު އެ ވާހަކަ ދެއްކުމުގެ ބޭނުމެއް ނެތް ކަަމަށް ހީވެދާނެ އެވެ. ނަމަވެސް ޓްރާސްޕޯޓް މިނިސްޓްރީގެ ޒިންމާ އަދާނުކޮށް ދެ އަހަރު ހޭދަވުމަކީ ކުޑަ ކަމެެއް ނޫނެވެ. މިއީ މިނިސްޓަރާއި ކަމާގުޅޭ އިސްވެރިން ޒިންމާ ނަގަން ޖެހޭނެ ކަމެކެވެ. ޒިންމާ ކުރުވާން ވެސް ޖެހެއެވެ.\nކަނޑުމަތީގެ ހާދިސާ އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން + ނޮޅިވަރަންފަރު ލޯންޗުގެ ހާދިސާ\nއިންޑިއާ އާއި އެކު ސަރަހައްދީ ސަލާމަތުގެ އެއްބަސްވުމެއް


Europa League ge final ge ummeedhu United aai Villareal bodu koffi - vNews.mv\nޔުނައިޓެޑާއި ރޯމާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nޔޫރަޕާ ލީގުގެ ފައިނަލުގެ އުންމީދު ޔުނައިޓެޑާއި ވިލަރެއާލުން ބޮޑުކޮށްފި\nއައްފާން މުހައްމަދު 30 April 2021, 02:56\nޔޫއެފާ ޔޫރަޕާ ލީގުގެ ފައިނަލްގެ އުންމީދު އިނގިރޭސި ޕްރިމިއަރ ލީގުގެ ގަދަބާރު މެންޗަސްޓަރ ޔުނައިޓެޑާއި ސްޕެނިޝް ލަލީގާގެ ވިލަރެއާލް ބޮޑުކޮށްފިއެވެ.\nއެގޮތުން ސެމީ ފައިނަލުގެ ފުރަތަމަ ލެގުގައި މެންޗަސްޓަރ ޔުނައިޓެޑުން އަމިއްލަ ދަނޑުގައި ރޯމާގެ މައްޗަށް ކުރިހޯދީ 2-6 ގެ ފަރަގުބޮޑު ނަތީޖާ އަކުންނެވެ.\nޔުނައިޓެޑުގެ ފަރާތުން މޮޅުކުޅުމެއް ފެނިގެންދިޔަ މިމެޗުގައި އެޓީމުން ވަނީ މެޗުގެ ވަރަށް ކުރީކޮޅު ލަނޑެއްޖަހާ ލީޑުނަގާފައެވެ. މިލަނޑު ފުރަތަމަ ހާފުގެ9ވަނަ މިނެޓުގައި އެޓީމަށް ކާމިޔާބުކޮށްދިނީ ޕޯޗުގަލްގެ އުންމީދީ މިޑްފީލްޑަރ ބްރޫނޯ ފެރްނާންޑޭޒް އެވެ.\nއެހެންނަމަވެސް ރޯމާއިން ވަނީ އޭގެ ހަ މިނެޓުފަހުން ލަނޑެއްޖަހާ މެޗުގެ ނަތީޖާ އެއްވަރުކޮށްފައެވެ. މިލަނޑު ރޯމާއަށް ކާމިޔާބުކޮށްދިނީ ޕެލެގްރީނީ އެވެ. ރޯމާ އިންވަނީ މެޗުގައި ލީޑުވެސް ނަގާފައެވެ. މިލަނޑު ފުރަތަމަ ހާފުގެ 33 ވަނަ މިނެޓުގައި ޕެލެގްރީނީ ތަނަވަސްކޮށްދިން ފުރުސަތަކުން ކާމިޔާބުކޮށްދިނީ ޒެކޯ އެވެ.\nއެހެންނަމަވެސް ދެވަނަ ހާފު ފެށިގެން ތިން މިނެޓުގެ ތެރޭގައި ޔުނައިޓެޑުން ވަނީ އިތުރު ލަނޑެއް ކާމިޔާބުކޮށް އަލުން ނަތީޖާ ހަމަހަމަ ކޮށްފައެވެ. މިލަނޑު އެޓީމަށް ކާމިޔާބުކޮށްދިނީ ތަޖުރިބާކާރު ފޯވާޑް، އެޑިންސަން ކަވާނީ އެވެ. އަދި ދެވަނަ ފަހަރަށް އެޓީމަށް ލީޑު ނަގައިދިނީވެސް ކަވާނީ އެވެ. ޔުނައިޓެޑުގެ ހަތަރުވަނަ ލަނޑު ޕޮގްބާ ކާމިޔާބުކޮށްދިން އިރު ލިބުނު ޕެނަލްޓީއަކުން އެޓީމުގެ ފަސްވަނަ ލަނޑު ކާމިޔާބުކޮށްދިނީ ފުރަތަމަ ލަނޑު ކާމިޔާބުކޮށްދިން ބްރޫނޯ ފެރްނާންޑޭޒް އެވެ. އަދި ޔުނައިޓެޑުގެ ފަހު ލަނޑު، މެޗުގެ ފުރިހަމަވަގުތު ހަމަވާން ހަތަރު މިނެޓަށް ވެފައިވަނިކޮށް ކާމިޔާބުކޮށްދިނީ މޭސަން ގްރީންވުޑެވެ.\nއާސެނަލާއި ވިލަރެއާލް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން ސެމީ ފައިނަލުގެ ދެވަނަ މެޗުގައި އާސެނަލް އާއި ވިލަރެއާލްގެ ފުރަތަމަ ލެގުން 1-2 އިން ކުރިހޯދީ ވިލަރެއާލް އެވެ.\nވިލަރެއާލްގެ އަމިއްލަ ދަނޑުގައި ކުޅުނު މިމެޗުގައި އެޓީމުން ވަނީ މެޗުގެ5ވަނަ މިނެޓުގައި ލަނޑެއް ކާމިޔާބުކޮށް ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ޓްރިގުއެރޯޒް މުނިއޭޒް އެވެ. އަދި އެޓީމުން ލީޑު ފުޅާކުރި ލަނޑު ހަމަ މިހާފުގެ 29 ވަނަ މިނެޓުގައި ކާމިޔާބުކޮށްދިނީ ކަޕޯއެވެ. އާސެނަލުން މެޗުގައި ޖެހި ހަމައެކަނި ލަނޑު ދެވަނަ ހާފުގައި ލިބުނު ޕެނަލްޓީއަކުން ކާމިޔާބުކޮށްދިނީ ޕެޕޭ އެވެ.\nމި ނަތީޖާތަކާއިއެކު ޔުނައިޓެޑާއި އާސެނަލުން ފައިނަލްގެ އުންމީދު ބޮޑުކުރިއިރު ސެމީ ފައިނަލުގެ ދެވަނަ ލެގުގެ މެޗުތަށް ކުޅޭނީ މެއި މަހުގެ7ވަނަ ދުވަހުގެ 00:00 ގައެވެ. އެގޮތުން ރޯމާ އާއި ޔުނައިޓެޑުގެ މެޗު ރޯމާގެ ދަނޑުގައި ކުޅޭއިރު އާސެނަލާއި ވިލަރެއާލް މެޗު ކުޅޭނީ އާސެނަލުގެ އެމިރޭޓްސް ސްޓޭޑިއަމުގައެވެ.\nއާސެނަލް ޔުރޮޕާ ލީގު މެންޗެސްޓަރ ޔުނައިޓެޑް ކުޅިވަރު


Hayaaiy badhalu kollee Cancer balin, maruvee ehves hithaamaeh nethi! - vNews.mv\nހަޔާތް ބަދަލުކޮށްލީ ކެންސަރު ބަލިން، މަރުވީ އެއްވެސް ހިތާމައެއް ނެތި!\nމަރްޔަމް ޝަނީޒާ 01 June 2018, 13:23\nއަލީ ބަނާތު އޭ ބުނުމުން ގިނަ ބަޔަކަށް އެއީ ކާކުކަން ނޭނގިދާނެއެވެ. އަލީއަކީ އޮސްޓްރޭލިއާގެ ސިޑްނީއަށް ނިސްބަތްވާ މުސްލިމް ޒުވާނެކެވެ. އުމުރުން 32 އަހަރުގެ އަލީ ދިރިއުޅެމުން އައީ އެންމެ އަގު ބޮޑު ބްރޭންޑްތަކުގެ ހެދުންތަކާއި ކާރުތަކާއި އެކު މުއްސަނދި ދިރިއުޅެމެވެ.\nއެހެންނަމަވެސް މޭމަހުގެ 19 ވަނަ ދުވަހު އޭނާ މަރުވީ އޭނާގެ މިލްކިއްޔާތު އެއްކޮށް ހަދިޔާ ކުރުމަށް ފަހުއެވެ. ފަގީރުންނަށް އޭނާގެ މުދާތައް ބަހާލީއެވެ. އޭނާގެ މުއްސަނދި ދިރިއުޅުން ބަދަލުވީ މީގެ ތިން އަހަރު ކުރިން އޭނާއަށް ކެންސަރު ޖެހުނުކަން އެނގި އެ ބައްޔަށް ފަރުވާ ކުރަން ފެށުމާއެކު އެވެ.\nއޭރު އަލީ ބުނީ ދެން އޭނާ ދިރިހުންނާނެ ކަމަށް ބެލެވެނީ އެންމެ ހަތްމަސްދުވަހު ކަމަށާއި އޭނާގެ މުދާތަކަކީ އޭނާއަށް އެއްވެސް އަގެއް ހުރި އެއްޗެއް ނޫން ކަމަށެވެ. އަދި ކެންސަރު ބައްޔަކީ އޭނާއަށް ލިބުނު ނިއުމަތެއް ކަމަށާއި އެއީ އޭނާގެ މުޅި ހަޔާތް ބަދަލުކޮށްލައި ދިރިއުޅުން އިސްލާހު ކުރުމަށް ލިބުނު ރަނުގެ ފުރުސަތެއް ކަމަށެވެ.\nއެހެން މީހުން ބަލީގެ ވޭނުގައި ހިތާމައިގައި ނިމިދާއިރު އަލީ މަރުވީ އެއްވެސް ހިތާމައެއް ނެތި އުފަލުންނެވެ. ހަޔާތުގެ އެންމެ ފަހު ތިން އަހަރު ހޭދަކުރީ ދުނިޔެވީ އެދުންތަކާއި މުދާވެރިކަން ދޫކޮށްލާ ފަގީރުންނަށް އެހީވުމުގައެވެ.\nއަލީއަކީ އޮސްޓްރޭލިއާގެ ކާމިޔާބު ވިޔަފާރިވެރިއެކެވެ. ފަސޭހަ ދިރިއުޅުމެއް އުޅެމުން އައިއިރު އަލީ ގެންދިޔައީ އަގު ބޮޑު ސްޕޯޓްސް ކާރުތަކާއި އަތުގައި އަޅާ ގަޑިއާއި އަވި އައިނާއި އެކި ޑިޒައިންތަކުގެ ތޮފި އެއްކުރަމުންނެވެ.\nމަރުވުމުގެ ކުރިން އަލީ ދީފައިވާ އިންޓަވިއުއަކާއި އޭނާގެ މުދާތަކާއި އޭނާ ދިރިއުޅުނު ކޮޓަރީގައިވާ އަގުބޮޑެތި ސާމާނުތަކެއް ދައްކާލާ ވީޑިއޯއެއް ފާއިތުވި ތިން ދުވަހު ސޯޝަލް މީޑިއާގައި އަންނަނީ ދައުރުވަމުންނެވެ.\nއެ ވީޑިއޯގައި އަލީ ވަނީ އޭނާގެ ކޮޓަރީގެ އަތުރާލާފައިވާ އަގުބޮޑު ބްރޭންޑެޑް ބޫޓޫތަކާއި، އަތުގައި އަޅާ ކެވެލިތަކާއި، 600،000 އެމެރިކާ ޑޮލަރުގެ އަގުބޮޑު ފެރާރީ ކާރުތައްވެސް ދައްކާލާފައެވެ.


މެންބަރުންގެ ޚިޔާލު: އިދިކޮޅުފަރާތްތަކުގެ ރަނގަޅުނިޔަތެއް އަމުދުންނެތި އެމީހުންގެ ނިޔަތުގައި އެވަނީ ކަތުރުފަނި އަޅާފައެވެ. – Maldivian Democratic Party\n27 ނޮވެމްބަރު 2010\nމެންބަރުންގެ ޚިޔާލު: އިދިކޮޅުފަރާތްތަކުގެ ރަނގަޅުނިޔަތެއް އަމުދުންނެތި އެމީހުންގެ ނިޔަތުގައި އެވަނީ ކަތުރުފަނި އަޅާފައެވެ.\n27 ނޮވެމްބަރ 2010\nދިވެހި ރާއްޖޭގެ ގާނޫނުހަދާ މަޖްލީހުގައި ތިބޭ އެމީހުންގެ ބަހުންނަމަ އިއްޒަތްތެރި މެންބަރުންނަކީ ދިވެހިދައުލަތުގެ މަތިވެރި އިސްލާމްދީނަށާ ދިވެހި ރާއްޖޭގެ ގާނޫނު އަސާސީއަށް ޙުރުމަތްތެރިކޮށް ހިތުމަށް ﷲ ގަންދީ ހުވާކޮށްގެން ތިބޭ ބަޔެކެވެ. މިފަދަ ބަޔެއްގެ އަޚުލާގީ ފެންވަރީމެދު މިއަދު މިވަނީ ސުވާލު އުފެދިފައެވެ. ރައްޔިތުންގެ މުޅަމަސްކެއުމާ މީހުންގެ މައިބަފައި ގޮވުމާ ރާއްޖޭގެ އެކިއެކި ރައްރަށުގެ މީހުން ވާހަކަދައްކާ އުޅޭ ރާގުތައް ނެރެގެން އެރައްޔިތުންނަށް މަލާމާތްކުރުން މިއަދު މިވަނީ އާންމުވެފައެވެ. މަޖްލީހުގެ ޖަލްސާ ތަކަކީ މީހުން އުފުރާލާން މީހުންފުނޑާލާން ފާޅުގައި ގޮވައި ނަގަމުންދާ މަސްމާރުކޭޓަކަށް މިއަދު އެވަނީ ވެފައެވެ. ބުނެ އުޅެނީ މިއީ ޑިމޮކްރަސީ ކަމުގައެވެ.\nޑިމޮކްރަސީއަކީ މިފަދަ ދަށުދަރަޖައިގެ އަޚްލާގީ ފެންވަރު އަމުދުން ދަށް އެއްޗެއް ކަމުގައި ވާނަމަ މިހާރުން މިހާރަށް ޑިމޮކްރަސީއަށް ޓާޓާ ކިޔާ ދޫކޮށްލާންވެއްޖެއެވެ. ވޭތުވެ ދިޔަ ހަފްތާގެ މަޖްލީހުގެ ޖަލްސާއެއްގައި ތުލުސްދޫ ދާއިރާގެ މެންބަރު ބުނެފައިވަނީ އިމިގްރޭޝަންގެ ބިލު މިހާރުއޮތްގޮތައް ފާސްވެއްޖެނަމަ ދެން އެތަނުގައި ވަޒީފާ އަދާކުރާނީ ދިވެހި ރައްޔިތުން ނޫންކަމަށާ އެމްޑިޕީގެ ރީނދޫ މުއައްޒަފުން ކަމުގައެވެ. އޭނާގެ ބަހުރުވައިން އެމްޑިޕީގައި މިތިބީ ދިވެހި ރައްޔިތުން ނޫންކަމުގައި ބުނާއިރު ރާއްޖޭގެ ގާނޫނު އަސާސީއަށް ޙުރުމަތްތެރިކޮށް ހިތުނު ހެއްޔެވެ؟ ގާނޫނުގައި ދިވެހި ރައްޔިތުން ބަޔާންކޮށްފައި ވާއިރު އެބުނި ބަހަކީ ގާނޫނާ ޚިލާފު ބަހަކަށް ނުވެދާނެހެއްޔެވެ؟\nސަރުކާރުން ކުރާ ކޮންމެ ކަމެއް ހުއްޓުވުމަށް ކޯޓަށް ގޮސްގެން ނެރޭ އަމުރުތަކަށް ސަރުކާރުން ބޯލަނބައި އަމަލު ކުރާއިރު މާލޭ ބައިނަލް އަގްވާމީ ވައިގެ ބަނދަރު ޖީއެމްއާރަށް ދިނުމުގެ މައްސަލާގައި އިދިކޮޅު “ކަހެރަވަކުން” ހުށައެޅި މައްސަލަ ކޯޓުން ބޭރުކޮށްލުމުން ދެންވެސް އެދުވަނީ އެކަމާ އަޅައިގަނެ ނުނެއްޓިގެންނެވެ. މިއަދު އެއްވުން ބާއްވައިގެން އެގޮވާ ނަގަނީ އެއަރޕޯޓަށް އަރައި އެތަން ހައިޖެކް ކުރުމަށެވެ. މިވަރުންވެސް ތިބޭންވީ ބަލާންހެއްޔެވެ؟\nމުޅިރައްޔިތުންނަށް ގޮވައި ހައްލައިގެން ވީބަޔަކާ އެކުގޮސް ވައިގެ ބަނދަރަށް އަރައި އެތަން ބަންދު ކޮށްލުމުން ރާއްޖޭގެ އިގްތިސާދު ފުނޑަލެވުމުން ވެރިކަން ވައްޓާލެވޭނެ ކަމުގައި ބަޚީލުންނަށް އެބަހީވެގެން އުޅެއެވެ. ކޮންމެ ގޮތަކުންވެސް ވެރިކަމާ ބަނޑުކައިފައި ތިބި ބަޔަކަށް ކުޑަގިފިލިވެސް ކުރެވެން އޮތީ މިވެރިކަން ވައްޓާލައިގެން ކަމުގައިހީވެ އެތިބަދަނީ ދުނިޔެއިން މޮޔަވަމުންނެވެ. ނޫނީ އެތިބީ މޮޔަވެފައެވެ.\nދިވެހި ރައްޔިތުން ތިމާމެންގެ މުސީބާތުން ސަލާމަތްވުމަށް ވެރިކަން ބަދަލުކޮށް އެއްކިބާ ކުރުމުން ލަދުހަޔާތެއްނެތި އަދިވެސް ވެރިކަމައިގެން ހަސްގަނެ އެތެޅެނީ މިޔަންވެސް ނޭނގިގެންނެވެ. އަނެކުން ގާނޫނަށް ހުރުމަތްތެރިކޮށް ނުހިތާކަމަށް ގޮވާނަގާއިރު ތިމާމެންގެ ހާލަކީ ކޮބައިކަން ނުވިސްނޭކަމީ މިގައުމުގެ ހަލާކުކަމުގައި ވެގެން މިއުޅޭ އިދިކޮޅު ކަހެރިވަކުންގެ މިއަދުގެ ހާލުހުރިގޮތެވެ. ބަލާލި ކޮންމެ ދިމާލަކުން މިގައުމަށް މިއަންނަމުންދާ ކުރިއެރުންތައް ފެނި ދެލޮލުން ނިދިގެއްލި އަނބިދަރީންނާއިއެކު މަގުމައްޗަށް ނުކުމެ ފަންހަލަމުން އެގެންދަނީ ނަގުލަންދާށި ހިލި ތިމާމެން އޭގެ ޝިކާރައަކަށް ވެދާނެކަމާމެދުވެސް ވިސްނާލުމެއް ނެތިއެވެ.\nރުޒައިނާގެ ބަހުންނަމަ މިއަދު ޑިއާރުޕީއިން އެމްޑިޕީގެ މެންބަރުންނަކީ ދިވެހި ރައްޔިތުންކަމުގައި ނުދެކޭކަން ސާބިތުވާއިރު މާދަމާ އެމީހުންނަށް ބާރެއް ލިބިއްޖެނަމަ އެބުނާ ރީނދޫ ކުލައިގެ މީހުން މަރާނީ ހެއްޔެވެ؟ އެހެން ހީނުކުރާށެވެ. މިގައުމަށްޓަކައި ޖާނުދޭން ނުކެރޭނެ އެކަކުވެސް މިއެމްޑީޕީގައި ނުތިބޭނެއެވެ. އަޅެ ނިކަން ކުރިމަތިލާން ކެރިގެން ނުކުމެ ބަލާށެވެ.\nސިޔާސީގޮތުން ފޭލިވެ ބޭލިފައިވާ އުމަރަކީ މީހުންނަށް ހުކުމްކުރާން އިސްކޮށްފައިވާ މީހެއްނޫނެވެ. ނަމަވެސް އޭނާއަށް އާރެއް ބާރެއް ލިބިއްޖެނަމަ ކަންކުރާނެގޮތް ދިވެހި ރައްޔިތުންނަށް އިތުރަށް ބުނެދޭކަށް ނުޖެހޭނެތާއެވެ. މައިކަށި ބިންދާނުލާނެ އެކަކުވެސް ނުހުންނާނެއެވެ. މިއަދުގެ ދިވެހީން ބޭނުންވެގެން މިއުޅެނީއަކީ އެކަހަލަ ސިޔާސީ ކޫޑީން ނޫންކަން އުމަރުގެ އުމުރުގައި ކުރިމަތިލި އާންމު އިންތިޚާބުތަކުން ނޭނގޭނަމަ އަމިއްލަޔަށް ކަރުގައި ވަލެއްބެއްދުންވެސް މާރަނގަޅުވާނެތާއެވެ.\nޑީއާރުޕީއިން ލޯކަލް ކައުންސިލް ބޭނުންވަނީ ކީއްވެހެއްޔެވެ؟ ރައްޔިތުންގެ މެދުގައި މިހާރަށްވުރެ ބޮޑު ފިތުނައެއް އުފައްދާން ހެއްޔެވެ؟ ރައްޔަތުންނަށް އެމީހުންނަށް ގެނެސްދެވޭނީ ކޮން ކުރިއެރުމެއް ހެއްޔެވެ؟ އާންމު އިންތިޚާބުގައި ވީވައުދުތައް ފުއްދުނު ހެއްޔެވެ؟ ފުއްދޭނެކަމުގައި އެބުނަނީ އެންމެ ބޭނުމެކެވެ. ފިތުނަވެރިކޮށްގެން ސަރުކާރު ވައްޓާލުމެވެ. މިނޫންވާހަކައެއް ދައްކާއަޑެއް ނީވެއެވެ. ހިތުދަސްވެފައި އޮތީ އެންމެ ބަހެކެވެ. ވެރިކަމެވެ. ނިދަން ބެނުންވަނީވެސް ވެރިކަމުގައެވެ. މަރުވަން ބޭނުންވަނީވެސް ވެރިކަމާހެދިއެވެ. ލަދުހަޔާތުގެ ކަންފުޅެއްވެސް ނެތެވެ.\nއިއްޔެ ފުރާނަޔައް ދަހިވެތިވެ އެކަކާއިއަނެކަކު ތަޅާފޮޅާފައި މިއަދު ވެރިކަމުގެ ފަހަތުން ދުވާންވެގެން ބުޅަލާ މީދަލާވެސް އެއުޅެނީ ކައިވެނި ކޮށްގެންނެވެ. ހާލަކީ މިޔެވެ. ލަދުހަޔާތުގެ ކަންފުޅެއްވެސް ހަމަނެތީއެވެ. މިފަދަހާލެއްގައި ތިބިބަޔަކަށް ވެރިކަން ލިބުން އެއްކިބައިގައި އޮއްވާ މިގައުމުގައި ކައްބިމެއް ދޭންވެސް ހެޔޮވެދާނެހެއްޔެވެ؟ ދިވެހި ރައްޔިތުންނޭވެ. މިމީހުންގެ ކިބައިން ސަލާމަތްވެވޭނެ ކޮންމެވެސް ގޮތެއް ހޯދުން މިހާރު ރައްޔިތުންނަށް ލާޒިމް ވެއްޖެއެވެ. ގައުމުގެ ވައިގެ ބަނދަރުތަކާ ގައުމީ ދޮރާށިތައް ބަންދުކޮށް ގައުމު ބަނޑައްޖައްސާނުލަނީސް މިމީހުންގެ އަނިޔާވެރިކަން މިގައުމުން ފޮހެލާން މިހާރުމިވަނީ މަޖުބޫރު ވެފައެވެ. ސަރުކާރުން ހިއްތިރިކަމާއެކު އެކުރައްވާ މަސައްކަތަކުން މިގައުމު ސަލާމަތް ކުރެވޭކަށް މިހާރަކު ނެތެވެ. އިދިކޮޅު ކަހެރަވަކުންގެ ނުބައިނިޔަތް މިހާރުމިދަނީ ހައްދުފަހަނަޅައިގެންނެވެ. ފާޅުގައި ދެމުންގެންދާ އިންޒާރުތައް ހަގީގަތަކަށް ހެދިއްޖެނަމަ އެމީހުންގެ ނިޔަތަކީ އެމީހުންގެ ދުޝްމަނުން ކަމުގައި ދެކޭހާ ބަޔަކު މަރާހުސްކުރުމެވެ. އެމީހުންގެ ނިޔަތުގައި މިނޫންއެވެސް ކަމެއް ނެތެވެ. އިދިކޮޅުފަރާތްތަކުގެ ރަނގަޅުނިޔަތެއް އަމުދުންނެތި އެމީހުންގެ ނިޔަތުގައި އެވަނީ ކަތުރުފަނި އަޅާފައެވެ.


Guraidhoo Picnic Island Aaeku Rayyithunnah Ufaaverikan! - Vaguthu\nގުރައިދޫ ޕިކްނިކް އައިލެންޑް މަތިން ނަގާފައިވާ ފޮޓޯއެއް - އެމްޓީސީސީ\nކ. ގުރައިދޫ ޕިކްނިކް އައިލެންޑްގެ ބިން ހިއްކުމުގެ މަސައްކަތް ނިންމާލައިފިއެވެ.\nއެ މަސައްކަތް ކުރުމަށް ހަވާލުކޮށްފައި ވަނީ އެމްޓީސީސީއާއެވެ.\nއެ ކުންފުނިން މިއަދު ބުނީ، އެ ޕިކްނިކް އައިލެންޑްގެ ބިން ހިއްކުމާއި، ހިއްކި ސަރަޙައްދު ހިމާޔަތް ކުރުމުގެ މަޝްރޫއުގެ މަސައްކަތް މިދިޔަ މަހުގެ 11 ވަނަ ދުވަހު ނިންމާލާފައި ވާ ކަމަށެވެ.\nއެ ކުންފުނިން ބުނެފައިވާގޮތުގައި، މި މަޝްރޫއުގެ ދަށުން، 1.7 ހެކްޓަރުގެ ބިންހިއްކުމާއި، 278 މީޓަރުގެ ސަރަޙައްދެއްގައި ބޮޑުހިލައިން ރިވެޓްމެންޓް ޖެހުމާއި، 160 މީޓަރުގެ ސަރަޙައްދެއްގައި ބޮޑުހިލައިގެ ގްރޮއިން ޖެހުމުގެ މަސައްކަތްތައް ކޮށްފައި ވެއެވެ.\n13.4 މިލިއަން ރުފިޔާގެ ހަރަދުކޮށްގެން ކުރިއަށްގެންދިޔަ މި ޕްރޮޖެކްޓް ނިންމާލާފައިވާ، މިއީ ލޯކަލް ޓޫރިޒަމް ފުޅާދާއިރާއެއްގައި ކުރަމުން އަންނަ އެރަށު ވިިޔަފާރިވެރިންނަށް ރަށް ޕްރޮމޯޓް ކުރަން ވަރަށް ރަނގަޅު ދޮރަކަށް ވެގެން ދާނެއެވެ. އަދި ކައިރި ރިސޯޓްތަކަށްވެސް މިއީ ހަމަގައިމުވެސް ހަމަޖެހުމެއް ކަން ޔަގީނެވެ.\nމިއި އެރަށު ރައްޔިތުންގެ އެދުމުގެ މަތިން އެރަށް ކައިރީގައި ތަރައްގީ ކުރި ޕިކްނިކް އައިލެންޑެކެވެ. އެހެންކަމުން މިއީ އެރަށު ރައްޔިތުންނަށްވެސް ލިބުނު ވަރަށް ބޮޑު ހިތްހަމަޖެހުމަކާއި އުފާވެރިކަމެއް ކަން ޔަގީނެވެ.\nއޮކްޓޯބަރ 21, 2021 16:09\nތިތަން ދެން ވަރަށް އަވަހަށް ވެރިކޮށްލާނީ ކައިރި ރިސޯޓަކުން. ގުރައިދޫމީހުން ދަހިވެފަ ތިބެން ޖެހޭނީ\nއޮކްޓޯބަރ 21, 2021 16:11\nމިއޮތީ މިސަރުކާރުން ތިމާވެއްޓަށް އަހަންމިޔަތުކަން ދޭ މިންވަރު ފެންނަން. ގުދުރަތީ ގޮތުން ހެދިައިވާ ރަށެއް ހަމަ ނެތީތޯ؟ ކޮންމެހެންވެސް ފަޅުހިއްކުން މުހިންމުތޯ؟ ދައްކާވާހަކައައީ އަމަލާ ދިމާނުވޭ!\nއޮކްޓޯބަރ 21, 2021 20:05\nގުރައިދޫ މީހުން އެކަނިތަ ޕިކުނިކް އައިލަންޑަށް ދާންވީ ހިތް އުފާ ކޮށްލަން އާއިލާއާ އެކު؟ވެރިކަން ހޯދަން ބޭނުންވަނީ ގުރައިދޫ މީހުންގެ ވޯޓް އެކަނިތަ؟ގުރައިދޫ މީހުންނަށް އެކަނި ކަންކަން ކޮށްދީގެން ރާއްޖޭގެ ހުރިހާ ރައްޔިތުންގެ ލޯބި ލިބޭތަ؟ބަލަގަ އަގަރުމެން މިއުޅެނީ އަހަރުމެން ރަށު ކުރިމަތީއޮތް ކުޑަ ފަޅުރަށެއް ރައްޔިތުން ދަތުރުދާން ހަމަ ނުޖެއްސިގެން.ކިތެއް ދުވަސް އާދޭސްކުރާތާ؟\nއޮކްޓޯބަރ 21, 2021 21:33\nއެމްޑީޕީ ސަރުކާރުން މިކަންކޮށްފަ ބުނާނީ. ޕީޕީއެމް ސަރުކާރުން މާކުރިން ފަށާފައޮތް ކަމެކޭ މީ / މާލޭ ރައްޔިތުންނަށް ކަމެއް ކޮށްދޭނީ ތިމަންމެންނޭ ! މިވާހަކަ ޤަބޫލުކުރާ ގޮތަށްތޯ ތިތިބީ އެއީ ސުވާލަކީ


Bodu Eid: Dhivehinge ebbavainthakamaa, rah'fushuge mehumaan...\nބޮޑު ޢީދު: ދިވެހިންގެ އެއްބައިވަންތަކަމާއި، ރަށްފުށުގެ މެހުމާން ދާރީ ދައްކުވައިދިން އީދެއް!\nދިވެހިންގެ މުޅި މާޒީގާ ލެވިފާވާ އެންމެ ބޯ ދަވާދަކީ، ރަށްފުށުގެ އޯގާތެރި މެހުމާންދާރީ\nއެމީހުންގެ މެހުމާންދާރީ އަކީ، މާދަމާ، މާލޭގެ މަގެއްގެ މަތިން، އެފަދަ މީހަކާ ދިމާވާ ހިނދު، އިސް އުފުލާލާ، ބަލައި ނުލިޔަސް، އެންމެ ރަނގަޅޭ ބުނަމުން، ދޭ ހަދިޔާއެއް\nކ. މާލެ | 18 އޯގަސްޓް 2019 | އާދީއްތަ 16:59 | 7,062\nހޯރަފުށީގައި ބޭއްވި ބޮޑު އީދު ސައިގެ ތެރެއިން - ޝުއައިބް މުހައްމަދު އިގްބާލް\nނިމިގެންދިޔަ އަޟުޙާ ޢީދު ޗުއްޓީ، ވެގެން ދިޔައީ، ރާއްޖެ ތެރެއަށާ ރާއްޖޭން ބޭރަށް، އެތަކެއްހާސް ދިވެހިން، ޢީދު ޗުއްޓީއަށް ދަތުރުކުރި ބޮޑު ޢީދަކަށެވެ. އެއްބަޔަކު، އުފަން ރަށަށް، ޢާއިލާ ގޮވައިގެން ދަތުރުކުރި އެވެ. އަނެއް ބަޔަކު ދަތުރުކުރީ، ދުވަހަކުވެސް ލޯދެކެފައި ނުވާ، ރަށްރަށަށެވެ. އެއީ އެ ރަށްފުއް ދެކިލަން، މާ ކުރިއްސުރެ، އެބަޔަކު ދެކެމުން އައި ހުވަފެން ތަކެއްގެ ތަޢުބީރު އެވެ.\nއެއަރ ލަންކާ، އެމިރޭޓްސް، އިންޑިއަން އެއަރލައިން ދިވެހިންނާއެކު، އަވަށްޓެރި ގައުމު ތަކަށް، އުދުހެމުން ދިޔައިރު، މޯލްޑިވިއަން، ފްލައިމީ، މަންތާ އެއާލައިން، ދިވެހިންނާއެކު، އުދުހެމުން ދިޔައީ، ރާއްޖެތެރޭގެ މަންޒިލް ތަކަށެވެ.\nއޭރު، ކަނޑުގާ ފިރުމަމުން، ރާޅު ތަކުން ފެންވަރައިގެން، އިދިކީއްޔަށް ޖެހެމުންދިޔަ ވަޔާ، ދިމާ އިދިކޮޅަށް، އެއްބަޔަކު ކަނޑުމަގުން، ރަށްރަށަށް ދަތުރު ކުރަމުން ގެންދިޔަ އެވެ.\nމާކަނޑުގެ ބާނި ތަކުގެ ހެލުން ތަކުން ދިމާވާ، ބޯ އެނބުރުމާ، ހޮޑުލުމުގެ ތެރޭން، ކުރި ދަތުރު ތަކުގެ މަންޒިލަކީ، އެބައެއްގެ މަންޒިލް އެވެ. އެއްބަޔަކަށް އެއީ އެބައެއްގެ އުފަންރަށް އެވެ އަނެއް ބަޔަކަށް އެއީ ދެކެމުންދިޔަ ހުވަފެނެއްގެ ނިމުމެވެ.\nއީދު ފާހަގަކުރުމަށް ހޯރަފުށީގައި ބޭއްވި ކުލަޖެހުމުގެ ހަރަކާތުގެ ތެރެއިން -- ފޮޓޯ: ރާއްޖެ.އެމްވީ\nމި ފަހަރުގެ ބޮޑު ޢީދަކީ، މުނިފޫހި ފިލުވުމުގެ ހަރަކާތްތައް، އެބައެއްގެ ފެންވަރުގާ، ކޮންމެ ރަށެއްގާހެން، ފާހަގަ ކޮށްފައިވި، އުފާވެރި ޢީދެއް އެވެ. މިޢީދުގެ އުފާތައް ކިތަންމެހާވެސް އުފާވެރި އެވެ. ދުވަހަކުވެސް އެބަޔަކު، ލޯ ދެކެފައި ނުވާ ރަށްރަށުން ކިޔަމުންދިޔަ މެހުމާންދާރީން، އުފަލުން ފަރިވެ ފޮޅެމުންދިޔަ ހިތްތަކާ، އަމިއްލަ ވަޒަނަށް އާދެވި ޢާއިލާއާއެކު ވަގުތު ހޭދަކުރެވުނީތީ ލިބުނު އުފަލުން ފަރިވެ ފޮޅިލީ ހިތްތަކާ، ރަށްފުށުގެ ރީތި ގޮނޑުދޮށްތަކާ، ސާފުމޫދާ، ހިތްގައިމު އަތިރިމަތި ތަކުގެ ޗާލޫ މަންޒަރުން، ފޮޅުނު ހިތްތައް، ކިތަންމެހާވެސް ގިނަ އެވެ.\nކޮންމެ ރަށެއްގެ ތާރީޚީ، އާސާރީ، ސަޤާފީ އެތައްކަމަކާ، އެތައް ތަނެއް، ދަތުރުގެ ހަނދާން ތަކަށް ސެލްފީން ކުރަހަމުން ދިޔައިރު، އެ ރަށްފުށުގެ މީރު ކެއުންތަކާ، މީހުންގެ އޯގާތެރި ކަމާ، ދިން ލޯތްބާ، އަޅާ ލުމާ، ރީތި ހިނިތުންވުން ތަކުގެ ހަނދާންތަކަކީވެސް، ޙަޔާތުގެ އައު ސަފުޙާ ތަކަކަށް ވެއްޖެ އެވެ.\nކޮންމެ އަކަސް، މި އުފާވެރި ދުވަސްތައް ނިމިއްޖެ އެވެ. އެނބުރި ފުރި މަންޒިލަށް އައުމުގެ ވަގުތުވެސް ޖެހިއްޖެ އެވެ. އެހައިތަނުން ފެންނަންފެށީ، އަތުން ވަކިނުވި ސަލާމްތަކެވެ. ހިތުގާވި އުފާވެރި އިޙުސާސްތައް، ލަފުޒު ތަކަކުން، ދޫމަތިން ބަނޑުންވެލައިފި އެވެ. ތިޔަ ހިތްހެޔޮކަމާ، އޯގާތެރިކަމާ، މެހުމާންދާރީއަކީ، ދުވަހަކުވެސް ހިތުން ނުފިލާނެ ކަންކަމޭބުނެ، އިޤުރާރުގެ ލަފުޒުތައް، މޫސުމީ ބޯ ވާރޭ ތިކިތަކެކޭ އެއްފަދައިން، ކޮންމެ ރަށެއްގެ ފަސްމައްޗަށް އޮއްސާލި އެވެ.\nއީދު ފާހަކުރުމަށް ހޯރަފުށީގައި ބޭއްވި މާލި ޕެރޭޑްގެ ތެރެއިން -- ފޮޓޯ: ރާއްޖެ.އެމްވީ\nސުވާލަކީ، އެ ލަފުޒު ތަކަކީ، "ތެތްމަސް ނުކާން ބުޅާވީ ވަޢުދު" ފަދަ ވަޢުދަކަށް ނުވެ ހިނގައިދާނެތޯ؟ ރަށްފުށުގެ ރައްޔިތުން، އެމީހުންގެ މެހުމާނުންނަށް އެދޭ ލޯތްބާ، އޯގާތެރިކަމަކީ، ދިވެހި ތާރީޚު ހެކިދޭ ޙަގީގަތް ތަކެކެވެ. މިއީ، އިއްޔެއަކު، މިއަދަކު، އިވޭ އަޑުތަކެއް ނޫން! ދިވެހިންގެ މުޅި މާޒީގާ ލެވިފާވާ އެންމެ ބޯ ދަވާދަކީ، ރަށްފުށުގެ އޯގާތެރި މެހުމާންދާރީ އެވެ. ދިވެހީންގެ ހިތްހެޔޮ ކަމުގެ ވާހަކަ އެވެ. އެމީހުންގެ މި މެހުމާންދާރީ އަކީ، މާދަމާ، މާލޭގެ މަގެއްގެ މަތިން، އެފަދަ މީހަކާ ދިމާވާ ހިނދު، އިސް އުފުލާލާ، ބަލައި ނުލިޔަސް، އެންމެ ރަނގަޅޭ ބުނަމުން، ދޭ ހަދިޔާއެއް އެވެ. މިއީ ރަށްފުށުގެ ޖަޒީރާ ވަންތަ ފަޚުރު ތަކޭބުނެ، އެކަމަށް ފަޚުރުވެރި ވަމުން، ފޯރުކޮށްދޭ ޚިދުމަތްތަކެކެވެ.\nދިވެހި ތާރީޚު އެބުނާ، ރަށްފުށުގެ ޙަޤީގީ ސަޤާފަތަކީ އެއީ އެވެ. ދިވެހި ރަށްވެހި ކަމުގެ ނަލަނަލަ ކުލަތަކަކީވެސް އެއީ އެވެ. ރަށްފުށު ދިވެހިންގެ، ތުނި ހިތްތަކުގެ، އޯގާވެރި ހިނިތުންވުމުގެ ރަމްޒަކީވެސް، އެވެ. އެއީ އެތައް ޤަރުނަކުއްސުރެ، ޖީލުން ޖީލަށް ނަޤުލުވާ އުފަލެކެވެ. ރަށްވެހި މޫނު ތަކުގާ، ވިދަވިދާ އެ ހުރީ، ކާބަފައިންގެ ފުށުން ވާރުތަ ވެފާވި ތަރިކައެވެ. އެމީހުންގެ ތުންފަތްތަކުގާ، ދިރޭ ރަހަ ފަދައިން، ދުވެލަ ދުވެލާ ހުންނަ ހިނިތުންވުން ތަކަކީވެސް، މިދެންނެވި ތަރިކައިގާވާ އަބާރަނަ ތަކެވެ. މި މަންޒަރުން އެކަނިވެސް، ދިވެހިންގެ ބޮޑު ޢީދަކީ، ޚާއްސަ އުފަލެކޭ ބުނެ، ގިރުވާން ކޮޅަށް ޖަހާލުގެ ޝަރަފު، ރާއްޖޭގެ ކޮންމެ ރަށެއްގެ ރައްޔިތުންގެ ކިބައިގާ، މިއަދުވެސް އެބަ އޮތް!


SunOnline: 'Izzaitheri' nulaa memberunnaa muhaathabu kuraathy memberunge kanboduvun\n'އިއްޒަތްތެރި' ނުލާ މެންބަރުންނާ މުހާތަބުކުރާތީ މެންބަރުންގެ ކަންބޮޑުވުން\nއައިޝަތު ނުޒުހާ 26 Oct 2021, 15:41\nމެންބަރު އިކްރާމް އަދި މެންބަރު އިބްރާހިމް ރަޝީދު--\nރައްޔިތުންގެ މަޖިލީހުގައި ބައެއް މެންބަރުން ބަހުސް ކުރައްވާއިރު އެހެން މެންބަރުންނަށް މުހާތަބުކުރައްވަން 'އިއްޒަތްތެރި' ބޭނުން ނުކުރައްވާތީ މެންބަރުން ކަންބޮޑުވުން ފާޅުކުރައްވައިފިއެވެ.\nރައްޔިތުންގެ މަޖިލީހުގެ ޖަލްސާގައި މާވަށު ދާއިރާގެ މެންބަރު މުހައްމަދު ސައީދު ވާހަކަ ދައްކަވަމުން، ހިޔާ ފްލެޓާ ގުޅޭ މައްސަލަ ހުށަހެޅުއްވި މާފަންނު ހުޅަނގު ދާއިރާގެ މެންބަރު މުހައްމަދު ފަލާހުގެ ނަން ގެންނެވިއިރު "އިއްޒަތްތެރި" ހިމަނައިފައެއްނުވެއެވެ.\nއެ ކަމާ ގުޅިގެން ނިޒާމާ ބެހޭ މައްސަލައެއް ނަންގަވައި އެންމެ ފުރަތަމަ ކަންބޮޑުވުން ފާޅުކުރެއްވީ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑޭ)އެވެ.\n"މެންބަރެއްގެ ނަން ފާހަގަކުރާއިރުގައި އިއްޒަތް ކުރިއަށް ލާންޖެހޭ، އެހެންވީމަ އެ އޮންނަ ގަވައިދު އޮންނަ ގޮތަށް، މުހައްމަދު ފަލާހުގެ ނަން ފާހަގަކުރިއިރު އިއްޒަތްތެރި މެންބަރު ފާހަގައެއް ނުކުރައްވާ،" ބޮންޑޭ ވިދާޅުވިއެވެ.\nބޮންޑޭގެ ނިޒާމީ މައްސަލަ މަޖިލީހުގެ ރިޔާސަތުން ބަލައިގަނެ، މަޖިލީހުގެ މެންބަރެއްގެ ނަން ގެންނަވާއިރު، "އިއްޒަތްތެރި މެންބަރު" ގެނައުމަށް ހުރިހާ މެންބަރުންނަށް ވެސް ހަނދުމަކޮށް ދެއްވިއެވެ.\nއެހެންނަމަވެސް މާވަށު ދާއިރާގެ މެންބަރު ސައީދުގެ ވާހަކަ ކުރިއަށް ގެންދެވިއިރު، ހޯރަފުށީ ދާއިރާގެ މެންބަރު އަހުމަދު ސަލީމްގެ ނަން ގެންނެވީ ވެސް އިއްޒަތް ނުލައެވެ.\nއެކަމާ ގުޅިގެން ދިއްގަރު ދާއިރާގެ މެމްބަރު އިކްރާމް ހަސަން ވަނީ ނިޒާމީ މައްސަލަ ނަންގަވާ އެކަން ފާހަގަކުރައްވައިފައެވެ.\n"ތަކުރާރުކޮށް އިއްޒަތް ނުކިޔާތީވެ، އެހެންވެ އަޅުގަނޑު ހަމަ ކަންބޮޑުވޭ އިނގޭތޯ، ވާހަކައަކީ މަޖިލީހުގަ އިއްޒަތްތެރި މެންބަރުން ކިޔަން ޖެހޭނެ އިނގޭތޯ،" ނިޒާމާ ބެހޭ މައްސަލަ ނަންގަވައި އިކްރާމް ވިދާޅުވިއެވެ.\nމަޖިލިސް މެންބަރުންނަށް ލިބެން ޖެހޭ އިއްޒަތް ނުލިބޭ ކަމަށް ބުނެ މީގެ ކުރިން ވެސް މަޖިލިސް ބައެއް މެންބަރުން ކަންބޮޑުވުން ފާޅުކުރައްވައިފައިވެއެވެ.\nއެގޮތުން ރާއްޖޭގައި ބޭއްވި ސާފް ޗެމްޕިއަންޝިޕް މުބާރާތުގެ ތެރޭގައި މެންބަރު އިކްރާމް ވަނީ މަޖިލީހުގެ މެމްބަރުންނަށް މެޗުތަކުގެ ޓިކެޓު ވިއްކުމުގައި ހާއްސަ އިމްތިޔާޒުތަކާއި އިންތިޒާމުތައް ނެތުމުން އެކަމާ ހިތްހަމަޖެހިވަޑައިނުގެން މަޖިލީހުގެ މެންބަރުން ތިއްބަވާ ވަޓްއެސްޕް ގުރޫޕަކަށް މެސެޖުކުރައްވައިފައެވެ.\n"އިއްޒަތްތެރިކަން ނުލިބޭނަމަ އިއްޒަތްތެރި މެންބަރު ކިއުމުގެ ބަދަލުގައި ނިކަމެތި މެންބަރު ކިއުން ރަނގަޅުވާނެ. އޭރުން ރައްޔިތުން އަދި މާ އުފާވާނެ،" އިކްރާމްގެ މެސެޖެއްގައި ވިދާޅުވިއެވެ.\nއިކްރާމް ވަނީ މެންބަރުންނާ މުހާތަބުކުރާއިރު "އިއްޒަތްތެރި"އެއްގެ ލަގަބު ދީފައި މުހާތަބުކުރި ނަމަވެސް އާންމު ތަންތަނުގައި އެ އިއްޒަތް ނުލިބޭކަމަށް ވިދާޅުވެ ޝަކުވާކުރައްވާފައެވެ.\nމެމްބަރު އިކްރާމް ހަސަން\n"މީހުން ބަންދު ކޮށްގެން އިންޑިއާ އައުޓު ނުހުއްޓުވޭނެ"\nވިލިނގިލި ހޮސްޕިޓަލުން އިހުމާލުވި ކަމަށް ބުނާ މައްސަލައެއް\nޣައްސާނާއި ސައީދު މިރޭ ފުލުހަށް ހާޒިރުކުރަނީ


BREAKING: Maafannu Guest House Ehge Thereygai4Firihenaku Vegen Anhenaku Rape Kuran Ulhefi - Vaguthu\n6 މަސް ކުރިން ( އޭޕްރީލް 12, 2019 )\nމާފަންނު ގެސްޓް ހައުސްއެއްގެ ތެރޭގައި ހަތަރު ފިރިހެނުން ވެގެން އަންހެނަކު ރޭޕް ކުރަން އުޅެފިއެވެ.\nފުލުހުން ބުނީ މިރޭ 22:55 ހާއިރު މާފަންނު ގެސްޓް ހައުސްއެއްގެ ތެރެއިން އަންހެނަކު ހަޅޭލަވާ އަޑަށް އެވަގުތު މާލެ ތެރޭގައި ޕެޓްރޯލް ކުރަމުންދިޔަ ފުލުހުން އެ ގެސްޓް ހައުސްއަށް ވަދެ ބެލިއިރު، ހަތަރު ފިރިހެނަކު ވެގެން އަންހެނަކު ރޭޕް ކުރަން އުޅުނުކަން އެނގިފައިވާ ކަމަށެވެ.\nފުލުހުން އެތަނަށް ވަންއިރު، ދެމީހަކު ފިލާފައިވާ ކަމަށާއި، އެކަކު ގެސްޓް ހައުސްގެ ތެރެއިން ހައްޔަރު ކޮށްފައިވާ ކަމަށްވެސް ފުލުހުން ބުނެފައިވެއެވެ. އަދި އިތުރު މީހަކު ފިލަން ދުވަނިކޮށް ފުލުހުން ވަނީ ހައްޔަރު ކޮށްފައެވެ.\nފިލަން އުޅެނިކޮށް ހައްޔަރު ކުރި މީހާ ހައްޔަރުކޮށްފައި ވަނީ މަގުމަތިންނެވެ. އެ މައްސަލައިގައި ހައްޔަރުކުރީ 32 އަހަރުގެ އަދި 33 އަހަރުގެ ދެ ފިރިހެނުންނެވެ.\nގެސްޓް ހައުސް ބަލާ ފާސް ކުރި އިރު، ބަނގުރާ ކަމަށް ޝައްކު ކުރެވޭ އެއްޗެއް އަޅާފައިވާ ތަށިތަކެއްގެ އިތުރުނަ ފުޅިއެއްވެސް ފެނިފައިވާ ކަމަށް ފުލުހުން މައުލޫމާތު ދެއެވެ.\nއަށް އަހަރުގެ އަންހެން ކުއްޖަކަށް ޖިންސީ ގޯނާ ކުރި މީހަކު ހައްޔަރުކޮށްފި\nދަރިފުޅާއި ބެހިގެން ހައްޔަރުކުރި ބައްޕަގެ ބަންދަށް 15 ދުވަސް\nއޭޕްރީލް 12, 2019 01:31\nއިންޑިޔާގެ މަދަދުގައި އުފެއްދި ޖަޒީރާ ރާއްޖޭގައި އިންޑިޔާގަ ކުރާ ހުރިހާ ކަމެއް ފުރިހަމައަށް ކުރަން ވާނެ. ސާބަހޭ\nއޭޕްރީލް 12, 2019 01:41\n4 ފިރިހެނުންނާއިއެކު ހިލޭ އަންހެނަކު ރަނގަޅުކަމަކަށް ގެސްޓް ހައުސްއަކަށް ރޭނގަޑު ނުދާނެއެވެ. ތިވާނީ ކޮންމެވެސްކަމަކާއި އެފިރިހެނުންނާއި ޚިޔާލު ތަފާތުވެގެން މައްސަލަޖެހިގެން ހަޅޭލެވީކަމަށެވެ.\nއޭޕްރީލް 12, 2019 01:58\nދެން ދޫކޮއްލާ މިހާރު މާ ގިނައިރުވެއްޖެ...\nއޭޕްރީލް 12, 2019 02:45\nފެނޭނޭ ފެނޭނޭ ރާފުޅިއެކަންޏެެްމޫން ހުރިހާއެއްޗެއްވެސް ދެން ފެންނާނެ މޮއީ އަމިއްލައައް ބުއިބޮނޑިއެއްދޯ؟؟\nއޭޕްރީލް 12, 2019 03:07\nހޯރަ އިއްބެއަށް މާފު ދިންހެން، އަންހެން މީހާ4މީހުންނާ ކައިވެނި ކުރުވާފަ މާފުކޮށްލާ\nއޭޕްރީލް 12, 2019 03:22\nއެޖެންޓް 19 ގެ ރާވިއްކައިގެންފައިދާ ވާނެ ޓޮރޮލެންސް ފާޅުވަނީބާ އަނެއްކާ މިއޮތީވާކަމެއް ކިޔާނެ އެއްޗެއްނެއް ތިޔަކަން ހިންގި މީހުން މާދަމާ ތިބޭނީ ދޫކޮއްލާފަބާ ސުވާލް މައްޗަށް ސުވާލް ކީއްވެގެންތޯ ތިޔަކަން ކުރާމީހުންގެ ފޮޓޯނުޖެހެނީ އޭރުން މީސްތަކުންނަށް އެނގޭނެނުންތޯ\nއޭޕްރީލް 12, 2019 04:23\nތިޔަވަރުގެ ކަމެއް ހިނގާފާނެ. އިންޑީއާގެ އަވަށްތަކުގައި މީހުންރޭޕްކުރުމާއި ރޭޕްކުރަން އުޅުމަކީ މައްސަލައެއް ނޫން.\nއޭޕްރީލް 12, 2019 05:20\nޢަނެތްދިވެހިރާޖެ އަންނި ހޯޕްހޯޕް\nއޭޕްރީލް 12, 2019 06:18\nމި މީހުންގެ ނަމާއި ފޮޓޯ އާއްމު ކުރުން މުހިންމު. ސެކްސް އޮފެންޑާރސް ލިސްޓު ގަ ތިބެންޖެހޭ ބައެއް މިއީ.\nއޭޕްރީލް 12, 2019 06:26\nތީ އިންޑިއާ ހިތްހަމަޖައްސަން އަންނިކުރުވާކަންތައް އަދި ގެރިކަލާންގެވެސް ގެންނާނެ އޭރުން ސުޕަރމެޖޯރިޓީ ދިންމީހުން ތިބޭނެ އަންނިއައް އަޅުކަންކުރަން\nއޭޕްރީލް 12, 2019 07:13\nކޮބާ ތިތާ ރިސެޕްޝަންގަ ހުރި މީހާ؟ އޭނާއަކަށް އަޑެއް ނީވޭތަ އެވަރުވާއިރު؟\nއޭޕްރީލް 12, 2019 07:52\nމިވަރުން ކިހިނެއް މިކަން ހުއްޓުވާނީ. ރޭޕްކުރަން އުޅުން މީހުންގެ ނަންތައް ނުބުނެވުންތާގަ ކުޑަމިނުން އެގެސްޓުހައުސްގެ ނަންވެސް ބުނެލަން ނުކެރޭ. ހިމާޔަތްދީދީ މުޅިގައުމުން މިއުޅެނީ ކުށްވެރިންގެ އަތްދަށުން ސަލާމަތް ނުވެވިގެން.\nއޭޕްރީލް 12, 2019 08:26\nއިންޑިޔާގެ އަވަށެއްގައި ތިއީ ހަމަ އާދައިގެ ކަމެއް! މައްސަލައެއްނެތް!\nއޭޕްރީލް 12, 2019 09:42\nގެރި ރޭޕްކުރާ ގުރޫޕް މިތަނަށް ފާވީ.. ގެރީގެ ބައިގަނޑަކަށް ތިވާނީ..\nއޭޕްރީލް 12, 2019 10:17\nއޯމައިގޯޑް މާލޭ ގަ ވެސް ރޭޕް ކުރޭތަ މަހީ ކުރީ މީ އިންޑިޔާގަ އެކެނި ކުރާ ކަމެއް ކަމަށް.....\nއޭޕްރީލް 12, 2019 11:56\nމައިންބަފައިން އުޅޭ ގޮތަށް ދަރިން އުޅެންވާނީ. އިންޑިޔާގެ ދަށުގައި އުޅޭއިރު އިންޑިޔާގައި ކުރާ ހުރިހާ ކަމެއް އެގޮތަށް ކުރަންވާނެ. އޭރުން އެބައިމީހުން ރުހޭނީ.\nއޭޕްރީލް 12, 2019 13:25\nއެޖެންޑާ 19 ތަންފީޒު ކުރުން އެންމެނަށް ލާޒިމު. އެހެންވެ އެމީހުން ފަރުދީ ޒިންމާ އަދާ ކުރަން އުޅުނީ. ރޭޕް އިންޑިއާގެ ސިޓީއެއްނު މީ.\nއޭޕްރީލް 12, 2019 13:59\nއިންޑިއާގެ ސަގާފަތް އެޖެންޑާ 19 ގަ ހިމެނިފައިވާކަމުގެ ހެއްކެއް ތިއީ. ގުޑް ކީޕްއިޓް އަޕް. ވޯޓުދިންމީހުން އަތްޖަހަންތިބޭ އަމިއްލަ ދަރި ރޭޕްކުރާއިރުވެސް. ސޮރީ ނޯޗޮއިސް.\nއޭޕްރީލް 12, 2019 19:17\nގެސްޓުހައުސް ތަކަކީ ޒިނޭގެ ހާލިތަކެއް. ތިގެސްޓު ހައުސްގެ މުވައްޒަފުންނަށް އެނގިގެން ކުރެވޭ ކަމެއްތީ\nއޭޕްރީލް 12, 2019 19:22\nކީއްވެތަ ގެސްޓްހައުސްގެ ނަން ހާމަނުކުރަނީ.\nއޭޕްރީލް 14, 2019 09:43\nކޮންމެވެސް ބޮޑެއްގެ ހިއްސާއެއް އޮންނަތަނަކަށް ތިވާނީ.\nއޭޕްރީލް 17, 2019 14:56\nAgenda 19 eyothee genessa. . Super super majority ves hodhaafa. Dhen balivi gundaa vagun ge baigadu hajamu kollaa. Dhen lalalalaaaaa


Senator gayah bis jehi kujaa ekkuri faisaa Miskithah dhin hamalaagai maruvi meehunge aailaa thakah | Mihaaru\nދުނިޔެ / ނިއު ޒީލެންޑް\nބިސްޖެހި ކުއްޖާ އެއްކުރި ފައިސާ ހަމަލާގައި މަރުވި މީހުންގެ އާއިލާތަކަށް\nސެނެޓަރުގެ ބޮލަށް 17 އަހަރުގެ ކުއްޖާ ބިސް ޖަހަނީ.\n19 މާޗް 2019 - 15:28\nސިޑްނީ (މާޗް 19) - ނިއު ޒީލެންޑުގެ ދެ މިސްކިތަށް ހަމަލާ ދިނީ އެ ގައުމަށް މުސްލިމުން ޒިޔާރަތް ކުރާތީ ކަމަށް ވިދާޅުވި އޮސްޓްރޭލިއާގެ ސެނެޓަރުގެ ބޮލަށް ބިސް ޖެހި ކުޑަ ކުއްޖާގެ ގާނޫނީ ފީގެ ގޮތުގައި އެއްކުރި ފައިސާ އިން ބޮޑު ބައެއް، މިސްކިތަށް ދިން ހަމަލާގައި މަރުވި މީހުންގެ އާއިލާތަކަށް ހަދިޔާ ކުރަން ނިންމައިފި އެވެ.\n"އެގްބޯއީ"ގެ ގޮތުގައި މިހާރު މަޝްހޫރު 17 އަހަރުގެ ވިލިއަމް ކޮނޯލީ، ކްއީންސްލެންޑުގެ ސެނެޓަ ފްރޭޒާ އަނިންގެ ބޮލަށް ބިސް ޖެހީ މެލްބަންގައި ނޫސް ކޮންފަރެންސެއް އޭނާ ދެއްވަން ހުންނަވަނިކޮށެވެ. ބިސް ޖެހުމާ އެކު ސެނެޓަރު އެނބުރި އެ ކުއްޖާގެ މޫނު މަތީގައި ވަނީ ޖަހައިފަ އެވެ. އޭގެ އެއް ދުވަސް ކުރިން އެ ސެނެޓަރު ވަނީ ނިއު ޒީލެންޑުގައި 50 މީހުން މަރުވި ހާދިސާ ހިނގަން މެދުވެރިވީ އެ ގައުމަށް މުސްލިމުން ޒިޔާރަތް ކުރާތީ ކަމަށް ވިދާޅުވެފަ އެވެ.\nThe "Egg Boy" is being praised for cracking an egg on this Australian politician's head for his Islamophobic comments. Here's why. pic.twitter.com/1llucsmt9T\n— AJ+ (@ajplus) March 18, 2019\nސެނެޓަރުގެ ބޮލަށް ބިސް ޖަހަނީ.\nކޮނޯލީގެ ހިތްވަރުގަދަ އަމަލަށް ސޯޝަލް މީޑިއާގައި އެތައް ބަޔަކު އެ ކުއްޖާ އަށް ތައުރީފް ކުރި އެވެ. އަދި އެ ކުއްޖާގެ ގާނޫނީ ފީގެ ގޮތުގަ އާއި "އިތުރަށް ބިސް ގަތުމަށް" ފައިސާ ޖަމާކުރަން ވަނީ އޮންލައިން ފަންޑެއް ހުޅުވައިފަ އެވެ. އެ ފަންޑަށް ޖަމާކުރަން ކަނޑައެޅި 35،500 ޑޮލަރަށް ވުރެ ގިނައިން މިހާރު ވަނީ ލިބިފަ އެވެ. އެ ކުއްޖާ ނިންމާފައި ވަނީ އެ ފައިސާގެ ބޮޑު ބައި ނިއު ޒީލެންޑަށް ހަދިޔާ ކުރާށެވެ.\nއޮސްޓްރޭލިއާގެ ބޮޑު ވަޒީރު ސްކޮޓް މޮރިސަން ވެސް ވަނީ ކްއީންސްލޭންޑުގެ ސެނޭޓަރުގެ ކޮމެންޓަށް ފާޑު ވިދާޅުވެފަ އެވެ. އަދި އެފަދަ މުޑުދާރު ވާހަކަތަކަށް އޮސްޓްރޭލިއާގައި ޖާގަ ނޯންނާނެ ކަމަށް ވަނީ ވިދާޅުވެފަ އެވެ.\nއޮސްޓްރޭލިއާގެ ކުރީގެ ބޮޑު ވަޒީރު ކެވިން ރޫޑް ވަނީ ސެނެޓަރުގެ މަގާމުން އަނިންގް ބޭރު ކުރަން ޕެޓިޝަނެއްގައި ސޮއި ކުރުމަށް ގޮވާލައްވައިފަ އެވެ. އެ ޕެޓިޝަނުގައި މިހާތަނަށް ވަނީ 1.2 މިލިއަން މީހުން ސޮއިކޮށްފަ އެވެ.\nނިއު ޒީލެންޑް އޮސްޓްރޭލިއާ ކްރިސްޓްޗާޗް މިސްކިތްތައް\n4 ކޮމެންޓް, 207 ރިއެކްޝަންސް\nމި ރާއްޖޭގެ ސިޔާސީ މައިދާނުގާ ބިސް ޖަހަން ނުޖެހޭ މީހަކު ހަމަ ނެތޭ ބުންޏަސް ދޮގަކަށް ނުވާނެއެވެ!\nތިޔަ ސޮރަށް ޖެހޭނެ ހިތްވަރުދިނުމުގެ އާއްމު ޚިދުމަތުގެ އިނާމުދޭން. ވަރަށް ގަޓްގަ ބިސްޖަހާލީ.\nމިގައުމުގައި ނަމަ ސެނެޓާގެ އަބުރަށް އަރައިގަތުމުގެ ކުށުގައި ތިކުއްޖާ ފަންސަވީސް އަހަށް ޖަލަށްލީސް! އަދި އެވެސް ދަންވަރު ކޯޓު ހުޅުވައިގެން ޙުކުމް ޖަހައިގެން.\nފަންސަވީސް އަހަރެއްވެސް ނޫން ޓެރަރިޒަމް ދައުވާ އުފުލާނީ.......


އިބްރާހީމް ފަޒީލް - ވިކިޕީޑިއާ\n(މިސްރާބުކުރެވުނީ Ibrahim Fazeel އިން)\nވީބީގެ ފޯވަޑް އިބްރާހީމް ފަޒީލް (އޮއްޕޮ) މިހާރު ކޮބައިހެއްޔެވެ؟ އޭނަ ނުކުޅެނީ ހެއްޔެވެ؟ މިއީ އަޅުގަނޑު ކުރާ ސުވާލެއްނޫނެވެ. އިއްޔެ ވީބީ އާއި ނިއުރޭޑިއަންޓް ކުޅެމުންދިޔައިރު ކައިރީގައިން ރައްޓެއްސަކު އިއްޔެ ކުރި ސުވާލެކެވެ. އެސުވާލު އޭނާ ކުރުމުން ހައިރާންކަމެއް ނޫފެދުނެވެ. ސަބަބަކީ އޭނާ އެސުވާލުކުރީ އޮއްޕޮ ނުފެނިގެން ކަމުގައި ހީނުކުރެވުމުންނެވެ. ނަމަވެސް ރަހުމަތްތެރިޔާ ދެންބުނި ވާހަކައިން ހައިރާންކަން އުފެދުނެވެ.\n"އަސްލުވެސް އަހަރެން ހީކުރީ އޮއްޕޮ މިއަދު ނުކުޅޭކަމަށް. އަދި ކިރިޔާ އަހަރެންނަށް އޮއްޕޮ ފެނުނީ. އޭނަ ކިހިނެތް ވެފައިތަ އެހުންނަނީ" ރަހުމަތްތެރިޔާ ވާހަކަ ފުރިހަމަކޮށްލަމުން ބުންޏެވެ.\nތެދެކެވެ. އޮއްޕޮއަކީ މީގެކުރިން ދަނޑުމަތިން ބޯޅަ ހިފައިގެން އެންމެގިނައިންއުޅޭ ކުޅުންތެރިންގެ ތެރެއިން އެކަކެވެ. ނަމަވެސް މިއަހަރުގެ ސީޒަނުގައި އޮއްޕޮ ފެންނަނީ ބޯޅައާ ބީރައްޓެހި އަދި ކުރިން ދެއްކި ޖާދޫ ގެއްލިފައިވާ ކުޅުންތެރިޔެއްގެ ގޮތުގައެވެ. އޮއްޕޮގެ ކުޅުމަށް މިއަރު އައިސްފައިވާ ނިކަމެތިކަމުގެ ވާހަކަ ދަނޑަށްދާ އެތަށްބަޔެއްގެ ދޫތަކުން ދައްކަމުން އާދެއެވެ. ހައިރާންކަމާއި ކަންބޮޑުވުމާ އެކުގައެވެ. އުންމީދީ އަދި ޒުވާން ފޯވަޑް އޮއްސެންޖެހޭ ދަނޑިވަޅު ހަމަގައިމުވެސް އަދި ނާދެއެވެ. އެކަމަކު އޮއްޕޮގެ ކުޅުން ނުދެއްކޭތީ އެއީ ކުޅުންތެރިންގެ ވާހަކަ ދައްކާ ކޮންމެ މީހަކަށްވެސް ފަލަ ސުރުޚީ އަޅައިލެވޭނެ ކަމެއްގެ ގޮތުގައި މިހާރު ފެންމަތިވެފައިވާ ކަމެކެވެ. އެންމެންވެސް އުންމީދު ކުރަނީ ދިވެހިންނަށް ސާފްޗެމްޕިއަންޝިޕް އަންނައިރު އޮއްޕޮ ކުރީގެ އޮއްޕޮއަށް ބަދަލުވާނެ ކަމަށެވެ. ނަމަވެސް މަންޒަރު ފެންނަގޮތުން ނާއުންމީދުގެ ބަޔަކުވެސް ތިބެދާނެއެވެ.\nއޮއްޕޮގެ ކުޅުމަށް އައިސްފައިވާ ބަދަލުގެ ވާހަކަ ނުވަތަ ނިކަމެތި ކަމުގެ ވާހަކަ ދައްކަނީ ހަމައެކަނި ސަޕޯޓަރުންނެއްނޫނެވެ. ދިވެހި ކޯޗުންވެސް އެވާހަކަތައް ދައްކަނީ ހިތާމަޔާއެކުގައެވެ. ބައެއް ކޯޗުން ބުނަނީ އޮއްޕޮގެ ކުޅުން މިހާރުހުރި ހިސާބަށް ދާންޖެހޭ ސަބަބު އެމީހުންނަށްވެސް ލަފާނުކުރެވޭ ކަމަށެވެ. އަޑު އަރާފައިވާ ގޮތުގައި އޮއްޕޮ އަކީ މިހާރު ރާއްޖޭގައި ހުރި އެންމެ އަގުބޮޑު ކުޅުންތެރިޔާއެވެ. އެހެންކްމުން އޮއްޕޮގެ ބޭނުން ހިފުމަށް ވީބީން ކޮށްފައިވާ ހޭދައިގެ ވަރަށްމަދު އެއްޗެއްނޫނީ އޮއްޕޮގެ ފަރާތުން ކުލަބަށް ދެވިއްޖެކަމުގައި ފުޓްބޯޅައިގެ ވާހަކަދައްކާ ގިނަމީހުން ނުބުނެއެވެ. ނަމަވެސް އެންމެންގެ ކުރިމަތީގައިވެސް އޮއްޕޮގެ ކުޅުމާދު އެންމެ ފުރަތަމަ އުފެދެނީ ހައިރާން މާކެކެވެ. އެއަށްފަހު ސުވާލު މާކެކެވެ. ދެންހުރީ ޖަވާބުދޭން ނޭނގޭ ކަންތެކެވެ.\nނަމަވެސް ދިވެހި ފުޓްބޯޅައަށް ލޯބިކުރާ އެކަކުވެސް ބޭނުންނުވާނެ ކަމެއް އެބައޮތެވެ. އެއީ މީގެކުރިން ހަލުވިކަމާއެކު ވިދުވަރެއް ފަދައިން ކުޅެމުން އައި ކުޅުންތެރިޔާ ގެއްލިގެން ނުދިޔުމެވެ. ދިވެހި ފުޓްބޯޅައިގެ މީހުން ތިބީ ކޮންމެވެސް ވަގުތަކުން އޮއްޕޮ ފެންނާނެ ކަމުގައި އުންމީދު ކޮށްގެންނެވެ. އިނދިކޮޅު ޓީމުތަކުގެ ގޯލަށް އުންޑަ ފޮނުވާ ވަރުގަދަ ހަތިޔާރެއްގެ ގޮތުގައި މީގެކުރިންވެސް ފެނުނުގޮތަށް ފެންނާނެ ކަމުގައި ބަލައިގެންނެވެ. ހަމަޔަގީނުންވެސް އޮއްޕޮގެ ކުޅުމަށް ފަޚުރުވެރިވި އެތަށްބަޔަކު ދިވެހި ބިމުގައި އަދިވެސް އެބަތިއްބެވެ.\nކުޅެފައިވާ ކްލަބްތައް[އުނިއިތުރު ގެންނަވާ]\nވީބީ ސްޕޯޓްސް ކްލަބް\nދުލި ޕެންގިރާން - ބުރޫނާއީ


ފަހުވަގުތު މިލްނާ ކާމިޔާބުކުރި ލަނޑުން ލިވަޕޫލަށް ތާރީޚީ ރެކޯޑެއް | Jazeera\tފަހުވަގުތު މިލްނާ ކާމިޔާބުކުރި ލަނޑުން ލިވަޕޫލަށް ތާރީޚީ ރެކޯޑެއް - Jazeera\nފަހުވަގުތު މިލްނާ ކާމިޔާބުކުރި ލަނޑުން ލިވަޕޫލަށް ތާރީޚީ ރެކޯޑެއް\nމުޙައްމަދު ޤާސިމް October 6, 2019 81 views0\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގެ ފަހުވަގުތު ލިބުނު ޕެނަލްޓީއަކުން ޖޭމްސް މިލްނާ ކާމިޔާބުކުރި ލަނޑާއެކު އަމިއްލަ ދަނޑުގައި ލެސްޓާ ސިޓީ އަތުން 2-1 އިން މޮޅުވެ، މިފަހަރުގެ ސީޒަނުގައި ލީގުގައި ވިދިވިދިގެން ހޯދީ 8 ވަނަ މޮޅާއެކު ރެކޯޑެއް ގާއިމުކޮށްފިއެވެ.\nލިވަޕޫލުން އެންމެ ފަހުން ލީގުގައި ކުޅުނު 17 މެޗުން ވެސް މޮޅުވެފައިވާއިރު، މިހާތަނަށް އެންމެ ގިނަ މެޗުން މޮޅުވުމުގެ ރެކޯޑް އޮތް މެންޗެސްޓާ ސިޓީ ވަނީ 18 މެޗު ހަމަކޮށްފައެވެ.\nރޭގެ ނަތީޖާއާއެކު ލިވަޕޫލް ވެފައިވަނީ އިނގިރޭސި ޕްރިމިއާ ލީގުގެ ތާރީޚުގައި ފުރަތަމަ އަށް މެޗުން ދެ ސީޒަނެއްގައި މޮޅުވި ހަމައެކަނި ޓީމަށެވެ. މިއާއެކު އެ ޓީމުން ވަނީ ތާވަލްގެ އެއްވަނައިގައި އަށް ޕޮއިންޓްގެ ލީޑެއްވެސް ނަގާފައެވެ. އެ ޓީމަށް ސައްތައިގެ ރެކޯޑަކާއެކު 24 ޕޮއިންޓް ލިބިފައިވާއިރު، މިވަގުތު ދެވަނައިގައި އޮތް މެންޗެސްޓާ ސިޓީ އަށް ހަތް މެޗުން ލިބިފައިވަނީ 16 ޕޮއިންޓެވެ.\nލިވަޕޫލްގެ އެންފީލްޑްގައި ރޭ ކުޅުނު މި މެޗުގެ ފުރަތަމަ ހާފު ނިމެން ފަސް މިނެޓަށްވެފައިވަނިކޮށް އެ ޓީމަށް ލީޑްނަގައިދިނީ ސެނެގޯލްގެ ފޯވާޑް ސަޑިއޯ މާނޭ އެވެ. މިއީ އެ ޓީމުގެ މިލްނާ ދިން ރީތި ބޯޅައަކުން މާނޭ ކާމިޔާބުކުރި ގޯލެކެވެ. މިއީ ލީގުގައި އޭނާ ލިވަޕޫލަށް ކުޅުނު 100 މެޗުގައި ޖެހި 50 ވަނަ ލަނޑެވެ.\nމި މެޗުގެ ދެވަނަ ހާފުގެ ކުރީކޮޅު ލިވަޕޫލްގެ ލީޑްފުޅާކުރުމަށް އެންޑްރޫ ރޮބަޓްސަން އަށް ލިބުނު ފުރުޞަތުގެ ބޭނުންހިފޭގޮތްނުވިއިރު، މެޗު ނިމެން 10 މިނެޓަށްވެފައިވަނިކޮށް ލެސްޓާ އަށް ނަތީޖާ ހަމަހަމަކޮށްދިނީ އަނިޔާއަށްފަހު ކުޅުމަށް އެނބުރިއައި ޖޭމްސް މެޑިސަން އެވެ. މިނަތީޖާގައި އޮވެ މެޗު ނިމެން ދަނިކޮށް، މެޗުގެ އިތުރުވަގުތުގައި ލިވަޕޫލްގެ މާނޭ އަށް ލެސްޓާގެ މާކް އޯލްބްރައިޓަން ކުރި ފައުލަކަށް ރެފްރީ ދިން ޕެނަލްޓީން އެ ޓީމަށް ތިން ޕޮއިންޓް ކަށަވަރުކޮށްދިނީ މިލްނާ އެވެ. މި ޕެނަލްޓީ ދިނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ވެސް ބެލުމަށް ފަހު އެވެ.\nމެޗަށްފަހު ވާހަކަދައްކަމުން ލެސްޓާގެ ކޯޗު ބްރެންޑަން ރޮޖާސް ވަނީ އެ ޕެނަލްޓީ ރަނގަޅު ނޫން ކަމަށާއި، ލިވަޕޫލް ކަހަލަ ވަރުގަދަ ޓީމަކާ ދެކޮޅަށް ޖުމްލަކޮށް ލެސްޓާ އިން ރަނގަޅު ކުޅުމެއް ދެއްކި ކަމަށެވެ.\nރޭގެ މެޗުގައި ލެސްޓާގެ މިޑްފީލްޑަރު ހަމްޒާ ޗޯދުރީ ކުރި ޓެކުލެއްގެ ސަބަބުން ލިވަޕޫލްގެ ސަލާހުގެ ކުޑަހުޅަށް އަނިޔާވެފައިވާއިރު، މިކަމާ ގުޅޭގޮތުން އެ ޓީމުގެ ކޯޗު ޔާގަން ކްލޮޕް ބުނީ ސަލާހަށް ކުރި ފައުލަށް އެ ކުޅުންތެރިޔާ އަށް ރަތް ކާޑު ހައްގުކަމަށެވެ.\nލީގުގައި ރޭ ކުޅުނު އެހެން މެޗުތަކަށް ބަލާއިރު، ޓޮޓެންހަމް ހޮޓްސްޕާ އަތުން 3-0 އިން ބްރައިޓަން ހޯވް އެންޑް އެލްބިއަން މޮޅުވިއިރު، އެސްޓަން ވިލާ ވަނީ ރަށުން ބޭރުގައި 5-1 ގެ ތަފާތު ބޮޑު ނަތީޖާއަކުން ނޯވިޗް ސިޓީ ބަލިކޮށްފައެވެ. އެވަޓަން އަތުން 1-0 އިން އަމިއްލަ ދަނޑުގައި ބާންލޭ މޮޅުވިއިރު، ކްރިސްޓަލް ޕެލަސް ވަނީ 2-1 އިން ވެސްޓް ހޭމް ޔުނައިޓެޑް ބަލިކޮށްފައެވެ. ވަޓްފޯޑާ ދެކޮޅަށް ޝެފީލްޑް ޔުނައިޓެޑް ކުޅުނު މެޗު ނިމުނީ ދެ ޓީމަށް ލަނޑެއްނުޖެހި 0-0 އިން އެއްވަރުވެގެންނެވެ.\nމި މުބާރާތުގައި މިއަދު ކުޅުމަށް ހަމަޖެހިފައިވާ މެޗުތަކަށް ބަލާއިރު، ރާއްޖޭގަޑިން 18:00 ގައި ސައުތެމްޓަނާ ދެކޮޅަށް ޗެލްސީ ނިކުންނައިރު، ސިޓީ ނިކުންނާނީ ވުލްވްސްއާ ދެކޮޅަށެވެ. ހަމަ އެގަޑީގައި ކުޅޭ ތިންވަނަ މެޗުގައި އާސެނަލް ނިކުންނާނީ ބޯންމައުތުއާ ދެކޮޅަށެވެ. މިރޭގެ ފަހު މެޗުގައި 20:30 ގައި ބައްދަލުކުރާނީ މެންޗެސްޓާ ޔުނައިޓެޑާ ނިއުކާސަލް ޔުނައިޓެޑެވެ.


Furaana Salaamaih Kurumah Dhuveli Madukuran Jehey - Faisal - Vaguthu\nފުރާނަ ސަލާމަތް ކުރުމަށް ދުވެލި މަޑުކުރަން ޖެހޭ - ފައިޞަލް\n8 މަސް ކުރިން ( ޖޫން 2, 2019 )\nމަގުމަތީގެ ރައްކާތެރިކަމާއި ގުޅޭ މީސް މީޑިޔާ ހަރަކާތް ފެށުމުގެ ރަސްމިއްޔާތުގެ ތެރެއިން - ވަގުތު އިމޭޖަސް އަޝްހާދު އަބްދުﷲ\nފުރާނަތައް ސަލާމަތް ކުރުމަށްޓަކައި މަގުމަތީގައި ދުއްވާ އުޅަނދުތަކުގެ ސްޕީޑު މަޑުކުރަންޖެހޭ ކަމަށް ނައިބު ރައީސް ފައިސަލް ވިދާޅުވެއްޖެ އެވެ.\nމަގުމަތީގެ ރައްކާތެރިކަމާއި ގުޅޭ މީސް މީޑިޔާ ހަރަކާތް ފެށުމަށް އެއް ނަމްބަރު ޖެޓީ ސަހަރައްދުގައި ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން ފައިސަލް ވިދާޅުވީ މާލެއަކީ ވަރަށް ކުޑަތަނެއް ކަމަށާއި ހުރިހާ ބޭފުޅުންވެސް މަގުމަތީގެ ރައްކާތެރިކަމަށް ވަރަށް ބޮޑަށް ސަމާލުކަން ދޭންޖެހޭ ކަމަށެވެ.\n“އެންމެ މުހިއްމު ސިޔާސަތަކީ ދިވެހި ރައްޔިތުންނަށް ސަލާމަތްތެރިކަމާއި ރައްކާތެރިކަން ކަށަވަރު ކޮށްދިނުން. އެއީ މި ސަރުކާރުގެ އެންމެ ބޮޑު ސިޔާސަތަކީ. ގިނަ އަދަދެއްގެ އެކްސިޑެންޓްތަކެއް މިއަދާއި ހަމައަށް އައިއިރު ވަނީ ހިނގާފަ. އެތައް ފުރާނަތަކެއް ވަނީ ދުނިޔެއާއި ވަކިވެފަ. މިއީ އަޅުގަނޑުމެންގެ އަތުގަ ކޮންޓްރޯލް އޮތް ކަމެއް. ވަރަށް ހިތާމަވެރި ކަންކަން އެބަހުރި ހިނގާފަ. ތިބޭފުޅުން ބައްލަވާ، ކަފި ހުރަހަކުން ޤަވާއިދުން ހުރަސް ކުރާ މީހެއްގެ ގައިގައި ސައިކަލަކުން ޖެހި އެމީހާ ދުނިޔެ ދޫކުރުމަކީ ކިހާ ހިތާމަވެރިކަމެއްތޯ. އަޅުގަނޑުގެ އިލްތިމާޞްއަކީ ހުރިހާ ބޭފުޅުންވެސް ސްޕީޑް ކޮންޓްރޯލް ކޮށްގެން ދުއްވުން. ކޮން މަޔަކުތޯ ބޭނުންވާނީ ނޫނީ ކޮންބަފަޔަކުތޯ ބޭނުންވާނީ އެމީހާގެ ދަރިފުޅު އެކްސިޑެންޓެއްގަ މަރުވެގެންދާން.” ފައިޞަލް ވިދާޅުވިއެވެ.\nމި ޕްރޮގްރާމަކީ މަގުމަތީގެ ރައްކާތެރިކަމާއި ގުޅޭ ޝިޔާރުތައް ހިމެނޭ ބޯޑުތައް ހިފައިގެން ފޮޓޯ ނެގުމަށްފަހު، މީސް މީޑިޔާގައި އެ ފޮޓޯތައް ހިއްސާކުރާގޮތަށް ކުރިއަށް ގެންދާ ޕްރޮގްރާމެކެވެ.\nމި ހަރަކާތާއި ގުޅޭގޮތުން ޔޫތު މިނިސްޓްރީގެ ފަރާތުން މަޢުލޫމާތު ދެއްވަމުން ޝެހެނާޒު ވިދާޅުވީ، ފޮޓޯ ފްރޭމްތައް ހިފައިގެން ފޮޓޯ ނެގުމަށްފަހު ވީހާވެސް ގިނަ ބޭފުޅުން އެ ފޮޓޯތައް ހިއްސާކުރުމަކީ ވަރަށް ބޮޑަށް އެދޭކަމެއް ކަމަށެވެ.\n“މި ހަރަކާތަކީ މަގުމަތީގެ ޤަވާއިދުތަކަށް މީހުން ހޭލުންތެރި ކުރުމުގެ ހިންގާ ޕްރޮގްރާމެއް. މީގެ އެންމެ ބޮޑު ބޭނުމަކީ މަގުތަކަކީ އާއްމުންނަށް ރައްކާތެރި އަދި އަމާން ތަނަކަށް ހެދުން. މި ހަރަކާތުގައި ގިނަ ކުންފުނިތަކާއި އެކި އެކި މުއައްސަސާތަކުން ބައިވެރިވާނެ. ފޮޓޯ ޕްރޭމްތައް ތައްޔާރުކޮށްފައި ހުންނާނެ އެކި އެކި ޝިޔާރުގެ ދަށުން. ޖުމްލަ ފަސް ޝިޔާރެއް ހިމަނާފަ ވާނެ.” މި ހަރަކާތާއި ގުޅޭ މައުލޫމާތު ދެއްވަމުން ޝެހެނާޒު ވިދާޅުވިއެވެ.\nތިން ބާރު ވަކިވެފައިވާ ނިޒާމުން ލިބޭ ހިތްހަމަޖެހުމަކީ ރައްޔިތުންނަށް ލިބޭ ހައްގުތައް: ނައިބު ރައީސް\nޖޫން 2, 2019 19:37\nކީވެތަ؟ ކަލޭމެންނަށް އެކަން ނުހުއްޓެވެނީ މިހާރު ވެރިކަމުގަ ތިޔަތިބެނީ އެހާފުރިހަމަ\nހަނު 2ޖޫން 2019\nޖޫން 2, 2019 20:45\nކޮބާ ގައުމު އޮޔާދުއްވާލަނީތަ؟ ތީ އިޚުލާސްތެރިންނަކީ\nޖޫން 2, 2019 21:15\nމިޤައުމުގަ ނައިބްރައީސެއް ހުރިހެންވެސް ހީނުވޭ ދަމަކުން ބަޑިއެއް ޖަހާހެން ނައިބް ރައީސްގެ ޚަބަރު\nޖޫން 2, 2019 21:49\nތީ ކަލޭމެން ވެރިކަމާ ހަވާލުވުމުގެ އެތައް އަހަރެއްކުރިން ދިވެހިން ދައްކާ ވާހަކައެއް. ތީ މޮޅުވާހަކައެއް އާ ވާހަކައެއްވެސް ނޫން. ގަވައިދުހަދާ އެ ތަންފީޒުކުރަން ބަޔަކު މަތިކޮށްފަ ތިބެނީ ކޮންމެސް ކަމަކު. އެމީހުންގެ ޒިންމާ އަދާނުކޮށް އެހެންމީހުން ބޭނުންގޮތަކަށް އުޅެން ދޫކޮށްލީމަ ސްޕީޑެއްނޫން ޕްރެޝަރުވެސް އަރާނީ މަށްޗަށް. ބޭނުން ސްޕީޑެއްގަ ދުއްވާއިރު އެކަން ނުހުއްޓުވެނީ ކީއްވެހޭ؟ ވެރިކަމާ ހަވާލުވީ ތިހުރިހާކަމަކަށް ކުރީގެ ސަރުކާރު ފެއިލްވެފަ އޮތްކަން ރައްޔިތިންނަށް ދައްކައިގެންނު؟\nޖޫން 3, 2019 09:44\nކަލޭ ނުބުނެގެން ދޯ އެކަން ނޭގިގެން މިއުޅެނީ. ތިބުނެވުނީ ވަރަށް މޮޅުވާހަކައެއް. މަހީ ހީ ހަލާކު


Fandiyaarunge musaara bodu kurumaa medhu gotheh ninmun aa majileehah | Mihaaru\nއުއްތަމަ ފަނޑިޔާރު ޑރ. އަބްދުﷲ އަހުމަދު ދީދީ، ކްރިމިނަލް ކޯޓުގެ އިސް ގާޒީ ހައިލަމްއާ ސަލާމް ކުރައްވަނީ. --- ފޮޓޯ: ހުސެއިން ވަހީދު/ މިހާރު\nފަނޑިޔާރުންގެ މުސާރަ ބޮޑުކުރުމާ މެދު ގޮތެއް ނިންމުން އާ މަޖިލިހަށް\n16 އެޕްރީލް 2019 - 14:37 27 comments\nފަނޑިޔާރުންގެ މުސާރަ އާއި އިނާޔަތްތަކާ މެދު ގޮތެއް ނިންމުމުގެ ބާރު، އަންނަ މަހު ހުވާކުރާ ރައްޔިތުންގެ މަޖިލިހަށް ދިނުމަށް މާލިއްޔަތު ކޮމިޓީން މިއަދު ފާސްކޮށްފި އެވެ.\nޖުޑިޝަލް ސާވިސް ކޮމިޝަން (ޖޭއެސްސީ) އިން ވަނީ ފަނޑިޔާރުންނަށް ދެމުން އަންނަ މުސާރައިގެ އޮނިގަނޑެއް ކަނޑައަޅައި އެކަމާ މެދު ގޮތެއް ނިންމުމަށް ކޮމިޓީ އަށް ސިޓީ ފޮނުވައިފަ އެވެ. ފަނޑިޔާރުންނަށް މުސާރަ އާއި އިނާޔަތްތައް ދިނުމަށް މަޖިލިހުން ފާސްކުރީ ޑިސެމްބަރު 28، 2010 ގަ އެވެ.\nޖޭއެސްސީ އިން ފޮނުވި ސިޓީގައި ވަނީ ފަނޑިޔާރުންގެ މުސާރަ އާއި އިނާޔަތްތައް މިހާތަނަށް އައި އިރު ރިވިއުކޮށްފައި ނުވާ އިރު، މިހާރު ފަނޑިޔާރުންނަށް ލިބޭ މުސާރަ އަކީ ދިރިއުޅުމުގެ ހަރަދުތަކާއި އެބޭފުޅުންގެ މަސްއޫލިއްޔަތާ އަޅާބަލާއިރު، އެކަށީގެންވާ ވަރަށް ވުރެ ކުޑަ މުސާރައެއް ކަމަށެވެ.\nކޮމިޝަނުން ފޮނުވި ސިޓީ އަށް ބަހުސްކުރެއްވި ބައެއް މެމްބަރުން ވިދާޅުވީ ފަނޑިޔާރުންނަކީ އެންމެ ރަނގަޅު މުސާރައެއް ލިބޭ ވަޒީފާގެ އިތުބާރު ލިބިފައިވާ ބައެއް ކަމަށެވެ. މި އަހަރަށް ދައުލަތުގެ ބަޖެޓު ފާސްކޮށްފައި އޮއްވައި، މުސާރަ އަށް ބަދަލު ގެންނަން ތާއީދުނުކުރައްވާ ކަމަށް މެމްބަރުން ވިދާޅުވި އެވެ.\nއެހެންވެ، މިކަމުގައި މަޝްވަރާކޮށް ގޮތެއް ނިންމުމުގެ ފުރުސަތު ދޭންޖެހޭނީ ރައްޔިތުން އަލަށް އިންތިހާބު ކުރި މެމްބަރުންނަށް ކަމަށް ވެސް މެމްބަރުން ވިދާޅުވި އެވެ. އެހެންވެ، ފޭދޫ ދާއިރާގެ މެމްބަރު އިބްރާހިމް ދީދީ ހުށަހެޅުއްވީ އެކަމާ މެދު ގޮތެއް ނިންމަން އާ މަޖިލިހަށް ދިނުމަށެވެ.\nމަޖިލިހުން ފާސްކުރި ފަނޑިޔާރުންގެ މުސާރަ އަށް ބަލާ އިރު، އުއްތަމަ ފަނޑިޔާރަށް މުސާރަ އާއި އިނާޔަތުގެ ގޮތުގައި 73،125ރ. ލިބިވަޑައިގަންނަވާނެ އެވެ. ސުޕްރީމް ކޯޓުގެ ފަނޑިޔާރުންނަށް ލިބިވަޑައިގެންނަވާނީ މުސާރަ އާއި އިނާޔަތާއެކު 71،000ރ. އެވެ.\nހައި ކޯޓުގެ އިސް ފަނޑިޔާރަށް މުސާރަ އާއި އިނާޔަތުގެ ގޮތުގައި 56،300ރ. ލިބިވަޑައިގަންނަވާ އިރު، އެ ކޯޓުގެ އެހެން ފަނޑިޔާރުންނަށް 54،300ރ. ލިބިވަޑައިގަންނަވާނެ އެވެ. ކްރިމިނަލް ކޯޓުގެ އިސް ގާޒީ އަށް މުސާރަ އާއި އިނާޔަތާއެކު 49،300ރ. ލިބިވަޑައިގަންނަވާ އިރު، ކޯޓުގެ އެހެން ފަނޑިޔާރުންނަށް 48،000ރ. ލިބިވަޑައިގަންނަވާނެ އެވެ. ސިވިލް ކޯޓާއި ޖުވެނައިލް ކޯޓާއި ފެމިލީ ކޯޓުގެ ފަނޑިޔާރުންނަށް 46،000ރ. ލިބިވަޑައިގަންނަވަ އެވެ.\nއިސް މެޖިސްޓްރޭޓަކަށް މުސާރަ އާއި އިނާޔަތްތަކާ އެކު މަހަކު 25،600ރ. ލިބިވަޑައިގަންވާ އިރު މެޖިސްޓްރޭޓަކަށް މަހަކު 23،450ރ. ލިބިވަޑައިގަންނަވާނެ އެވެ. މީގެ އިތުރުން ރައްޔިތުންގެ މަޖިލީހުން ކަނޑައަޅާ ގޮތެއްގެ މަތިން މެޑިކަލް އިންޝުއަރެންސް ވެސް ލިބޭނެ އެވެ.\nއިތުރު ލިޔުންތައް ރައްޔިތުންގެ މަޖިލިސް ފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަރީ މަޖިލީހުގެ މާލިއްޔަތު ކޮމިޓީ


Raees Yaamin Councilor Kamah Kurimathiliyas Dhen Nuhoveyne - Jabir - Vaguthu\nކޮވިޑް-19 އަށް އެއްއަހަރު! - 14 ގަޑިއިރު ކުރިން\nޔާމީން ކައުންސިލަރު ކަމަށް ކުރިމަތިލިޔަސް ދެން ނުހޮވޭނެ - ޖާބިރު\n1 އަހަރު ކުރިން ( އޮގަސްޓް 7, 2019 )\nކުރީގެ ރައީސް އަބްދުﷲ ޔާމީން ރަށެއްގެ ކައުންސިލަރަކު ކަމަށް ކުރިމަތިލެއްވިޔަސް ދެން އިންތިހާބު ނުވާނެ ކަމަށް ޑީއާރްޕީގެ ލީޑަރު އަދި ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވެއްޖެއެވެ.\nމިއަދު މޫކައި ހޮޓެލްގައި ޑީއާރުޕީން ބޭއްވި ނޫސްވެރިންގެ ބައްދަލުވުމެއްގައި ޖާބިރު ވިދާޅުވީ އިދިކޮޅުގައި އޮތް ޕީޕީއެމްގެ ލީޑަރު ކަމުގައި ހުންނެވި ޔާމީން ވެސް ހުންނެވީ ބަނގުރޫޓޫ ވެފައި ކަމަށެވެ.\n"ބަނގުރޫޓުވެފައިވާ ކުންފުނިތަކެއް ހިނގާ ގޮތަށް ޕީޕީއެމް އެހިގަނީ ލީޑަރު ކަމުގައި ހުންނެވި ޔާމީން މިދިޔަ އިންތިހާބުގައި ޔާމީން އެ ހުންނެވީ ފެއިލްވެފައި" ޖާބިރު ވިދާޅުވިއެވެ.\nއިދިކޮޅު ލީޑު ކުރަމުން އަދި ސަރުކާރު ޖަވާބުދާރީ ކުރުވުމުގެ މަސައްކަތް މިހާރު ކުރަމުންދަނީ ޑީއާރްޕީން ކަމަށާއި މި ރާއްޖޭގެ ރައްޔިތުން ކުރިމަތީގައި ދެން ޔާމީން ކައުންސިލަރަކަށް ލިޔަސް އެ ބޭފުޅާ ނުހޮވޭނެ ކަމަށާއި ރާއްޖޭގެ ރައްޔިތުންނަށް ހުރިހާ ކަމެއް އެނގޭ ކަމަށް ޖާބިރު ވިދާޅުވިއެވެ.\n"މިހާރުވެސް މަޖިލީހުގެ ތެރެއިން ސަރުކާރު ޖަވާބުދާރީ ކުރުވަން ގިނަ ކަންތައްތަކެއް ކުރަމުންދާއިރު ސަރުކާރު ޖަވާބުދާރީ ކުރުވަން 100 މީހުން ބޭނުމެއް ނުވޭ. ކޮންމެ ޓީމެއްގައި ވެސް ހުންނާނީ އެންމެ މެސީއެއް، އެންމެ ފެޑެރާއެއް. 11 މެސީއެއް ނުތިބޭނެ" ޖާބިރު ފާހަގަކުރެއްވިއެވެ.\nމުޒާހަރާ ކުރަން ޖެހިއްޖެނަމަ އެކަންވެސް އެ ޕާޓީން ކުރާނެ ކަމަށް ވިދާޅުވެ ޖާބިރު ވަނީ ރައްޔިތުންނަށް ބޭނުންވާ ކަންކަން ސަރުކާރުން ކޮށްނުދޭނަމަ އެކަމާ ޑީއާރްޕީން އަޑުއުފުލާނެ ކަމަށްވެސް ވިދާޅުވެފައެވެ.\nއައްޑޫ ކައުންސިލަރު ފައިސަލް: ޔާމީންގެ ސަރުކާރާއި މިސަރުކާރު އެއްވަރު\nމި ސަރުކާރުން ބަލަނީ ރައީސް ޔާމީންގެ ތަރައްގީ އަށް: ޖަމީލް\nކެމްޕޭން ގައިޑްލައިނުން އިދިކޮޅަށް ވެސް ކެމްޕޭން ކުރަން ޖާގަ ދޭނެ: އަލީ ނިޔާޒު\nއޮގަސްޓް 7, 2019 18:05\nޖާބިރު މީހުން ހޮވާގޮތައް ހަމަ ޖެހުނީބާ އަނެންކާ\nއޮގަސްޓް 7, 2019 19:10\nރައީސް ޔާމީނަށް މާހެޔޮއެދޭ ބަޔަކަށްވެގެން ރައީސް ޔާމީނަށް ސަޕޯޓުކޮށްފަ ކޮންމެހެން ކޮމެންޓު ކުރާނެކަމެއްނެތް ތިއިން އެކަކުވެސް. ރައީސް ޔާމީނު މިހާރު މިހުރި ހާލަތައް ވައްޓާލީ އޭރު އަތްޖަހަންތިބި ޕީޕީއެމް ގެ މެންބަރުންކަމާމެދު އެއްވެސް ސައްކެއްނެތް. މިކަންތަށްތަށް ނިމޭނީ އަހުމަދު އަދީބާ ހަމަޔަކުންނެއްނޫން މިކަންތަށްތަށް ނިމޭނީ ޕީޕީއެމް ގެ އާމުމެން ބަރުންނާހަމާން. މިކަންތަށްތަށް ނިމޭނީ ރައީސް ޔާމީނާ ހަމައއިން. ރައީސް ޔާމީނަށް ތިހާ ހެޔޮއެދޭ ބަޔެއްނަމަ ރައީސް ޔާމީނުގެ ސަޕޯޓަރުން ކިޔެއްވެގެންތޯ މަގުމައްޗަށް ނުނުކުމެ މިޔަދު މިތިބެނީ.???????????\nއޮގަސްޓް 8, 2019 08:21\nމަގުމައްޗަކީ ކަންކަން ނިންމާ ތަނެއްނޫންވެފާ، މަގުމައްޗަކީ ހުރުމަތްތެރިވެގެންވާ ތަނަކަށްވާތީ ރައީސްޔާމީނުގެ ސަޕޯޓަރުން މަގުމައްޗަށްނުނިކުމެ މިތިބެނީ.\nއޮގަސްޓް 8, 2019 15:53\nއެމްޑީޕީ މީހުންހެން މަގުމައްޗަށް ނިކުންނަން ނުޖެހޭ ކޮންމެހެން ސަޕޯޓްކުރާކަށް. ޔާމީނަށް ހެޔޮދުއާކުރުމަކީވެސް ކުރެވިދާނެ ކަމެއް. މަގުމަތިން ފެންނަ މަންޒަރެއްގައި އޮންނަހާ މީހުންގެ ބާރެއް ނޫން ހަގީގީ ބާރަކީ. ރައީސް ޔާމީން އެ ހާލަތަށް ވެއްޓުމުގައި އަމިއްލަ ޒިންމާވެސް އެބައޮތް. އެކަމު ތާއީދުކުރާ މީހުން އެންމެ ފަހުވަގުތާ ޖެހެންދެން ސަޕޯޓްކުރުމުގައި ތިބޭނެ މަގުމަތިން ނުފެނުނަކަސް. ލިބުނު ވޯޓުންވެސް އެނގޭނެ މަގުމަތިންނޫންކަން ޔާމީނަށް އޮތް ތާއީދު ފެންނާނީ.\nއޮގަސްޓް 7, 2019 18:12\nޖާ ކޭ ހަނުހުރެބަލަ. ބޭކާރު އަގަނުތަޅާ\nއޮގަސްޓް 8, 2019 05:45\nޖާބިރު ތިހެން ބުނެފިތަ؟ ތީގެ ހަގީގަތް އޮންނާނީ ސީދާ އިދިކޮޅަށް. މިހެން މިބުނީ ހަމަ އޭނައެއްނުން ބުނީ ރަލެއް ނޭގެއޭ، ކެސީނޯއެއްވެސް ނުދަންނަމޭ...\nއޮގަސްޓް 7, 2019 18:14\nލޮލީ މަހަށް ދޭބަލަ. ތިހިރީ ހަމައިގެތަ؟\nއޮގަސްޓް 7, 2019 18:17\nޖާބިރު ތިބާ އަދި އިތުރު ކޯޓެއްލިޔަސް ދިވެހި ރައްޔިތުންގެ ތާއީދެއްނުލިބޭނެ، ތިބާ މުއްސަފިވެ ފަފީރުވެ ދަރާ، މިހެން އެބުރޭ ވަހުތާނަހެން ތިޔަ އުޅުއްވަނީ، ބަލަ، ބުރާތިވެފަތަ ތިހުރީ، ރާއްޖޭގައި ބޭއްވުނު ރިޔާސީ އިންތިޚާބުގަ ލައްކަހެއްހާ ވޯޓް ހޯއްދެއްވީ ރައްޔިތުންގެ ލޯބިން، ފައިސާޔަކަށް ވޯޓް ނުގަނޭ، ޑީއާރޕީ އާރޯނުވާނެ، ހިނދޭނީ.\nއޮގަސްޓް 7, 2019 18:19\nމިއަކީ އައިބުގައިވާ ކަންތައްތައް ވެސް އިނގޭ މީހެއްތަ؟\nއޮގަސްޓް 7, 2019 18:21\nއޮގަސްޓް 7, 2019 18:38\nޢިދިކޮޅު މީހުން ބައިބައިކުރާނަމޭ ހިތާ އެމްޑީޕީން ފޮނުވި އަނެއް ފަނި. ކާށިދޫ ވޯޓުކޮޅު ކަލޭ ކޭބަލްކާރުގެ ދަޅަ ދައްކައިގެން ގަތަސް ރޢްޖޭގެ މީހުންނަށް ކަލޭ އެނގޭ. ޠާމީނާ ނުބެހި އެމްޑީޕީ މީހުންނަށް ފޮޑިއެއްވެސް ނުޖެހެނީތަ؟\nއޮގަސްޓް 7, 2019 18:45\nޖާބިރުވެސް މައިތިރިވެ ވަޑައި ގަންނަވާށެވެ\nމަނިކުފާނުގެ މައްސަލތައްވެސް ހައްލުކޮށްދެއްވޭނީ\nހަމަ ޔާމީނަށެވެ ދަރަނިތައްވެސް ހިމެނޭ ގޮތުގައެވެ\nއަދި އެހެންނޫނަސް ޖާބިރަކީ ތިންލައްކަ ވޯޓެއް\nނޫނެވެ އެހެންވީމާ ތިބުނާހެން ހަމަ ހިލާ ނުވާނެ\nއޮގަސްޓް 7, 2019 18:47\nކަލޭތީ އެއްވެސް އެއްޗެއް އިނގޭ މީހެއް ނޫން ބޭކާރު ވާހަކަ ނުދައްކާ ހުރެވޭތޯ ބަލާބަލަ..\nކަލޭ ކާށިދޫ ކަނޑުގަ ފޮޅިއަޅާ ބަލަ ޖާނޫ، މީނާ ދައްކާނީ ހުސް ހޮޅިވާހަކަ، ތިބޮލުރޮދި ކެނޑިފައި ހުރި ގުޑިއެއް ދައްކާ ވާހަކައެއް އަޑުއަހާނެ މީހަކު މިހާރަކުނެތް\nއޮގަސްޓް 7, 2019 19:45\nމީނަ އިދިކޮޅުވެގެން ނުކުމެ މިއުޅެނީ ރޔާމީނާ. މީނަމީ ސަރުކާރުގެ އެއް ހިއްސާދާރު. ކާށިދޫގަ އަޅަމުންދާ ޔުނިވާސިޓީތަކާ ޔޮޓްމެރީނާތަކާ ކޭބަލް ކާރުތަކާ ފުލެޓްތަކުގެ އުދަގުލާހެދި މަތިންވެސް ކަނޑުންވެސް އަޑިންވެސް ދަތުރެނުކުވޭ. އެހެންވެ ކައުންސިލް އިންތިހާބުގަ ޖާބިރު ދެއްކިމީހަކަށް ވޯޓުލާން މިތިބީ. ކަލެއާ ދިޔާނާއާ ދެމީހުން ކީކޭބާ ހިތަންއަރައިގެން ތިތެޅެނީ. ރޔާމީނާ ކަލޭ ދިމާކުރަން ތީކާކު.. ކަލޭ ލާރި ބަހައިގެން ގެނައި ސަރުކާރުން ރައްޔިތަކަށް ކޮއްދެވޭކަމެނެތް.. ސޯލިހަށް ލަފާދީބަލަ ކަލެއަށް ހަމަޖެހުމެ ލިބޭވަރަށް ކަލެއަށް ގޮތެވޭތޯ. ދައުލަތަށް ދައްކަންހުރި ފައިސާ ދައްކަބަލަ.\nއޮގަސްޓް 7, 2019 20:29\nކަލޭ ލޮލީ ވިއްކަންނުކުތަސް މިހާރު ގަންނާނެ މީހަކު ނުވާނެ ތަނެއް އޮތިއްޔާ އިދަޖަށްސާލަން ވަންނަ ހިބަރެއް ދާދި އަވަހަށް ތިޕާޓީ ހުލިވެދާނެ އާމީން\nއޮގަސްޓް 7, 2019 20:54\nޖާބިރު ގަދަބަސްނުބުނޭ ޖާބިރު ކާށިދޫ ދާއިރާއަށް ހޮވާފައިތިހުރީ ޖަބިރުވެގެނެއްނޫން އެމްޑީޕީއާއި އެއްމެދުރު މީހަކަށް ކުރިމަތިލާފަހުރި މީހަކަށް ޖާބިރުވީމަ އެކަން އޮންނާނީ މީގެކުރިން ޖަބިރުއަށް ވ ރަގަޅަށް ދައްކަދީފަ ހީނުކުރާތި ކާށިދޫ ދާއިރާގެ ރަޢިއްޔަތުން ޖާބިރުހޮވީ ހަމަ ޖާބިރުވެގެނެއްނޫން އެމްޑީޕީ އޮތްފަޅިއަކުން ޖާބިރުކުރިމަތިލިއަށް މި ކާށިދޫ ދާއިރާއިން ޖާބިރު ނުހޮވޭނެ މިދާއިރާގެ މެޖޯރިޓީ ރަޢިއްޔަތުންނަކީ އެމްޑީޕީއާއި ދިމާއިދިކޮޅު ފިކުރު\nއޮގަސްޓް 8, 2019 09:05\nގަމާރު ނުކިޔަވާ ބަޔަކު ގިނަ ރަށެއްކަން ވަރަށް ރަނގަޅައް އެނގޭ\nއޮގަސްޓް 7, 2019 21:35\nކަލޯ ޖާބިރާ! ކަލޭތަ މަޤާމް ތަކަށް މީހުން ހޮވަނީ....؟ ހީކުރާގޮތް އުތަ. ކޮސްނުގޮވާ ޑީއާރޕީ މެންބަރުންނާއިގެން ގޮސް ހޮނޑައިދޫ ބީޗްގަ ވެރިކަންކުރަން އިނިއްޔާ މާތާހިރުވާނެ. ދޮންވެލިން ފުށްޖަހައިގެން\nއޮގަސްޓް 7, 2019 22:09\nޑީއާރޕީ ތިނިމުމަކަށް އައީ\nޖަބަރޭ އަކީ ބޮލު ރޮދި ކެނޑިފަ ހުރި ރޯނާ އެއް.\nއޮގަސްޓް 7, 2019 22:53\nލޮލް.. މިއީ ވވވ ފާޑެއްގެ ދަގަނޑު ފިރިހެނެއް.އަދި ހަމަ ކަނޑައެޅިގެން ބޯހަނަނުޖެހޭ މީހެއް.މިގޮލާ އަވަހަށް ގުރާދޫއަށް ފޮނުވާލާ!ކާށިދޫ މީހުންނަށް ހަމަ އައްސަރިބަހާއި ސާބަސް މިކަހަލަ މީހަކު މަޖިލީހަށް ހޮއްވެވީތީ.ހެހެހެހޭ.\nއޮގަސްޓް 7, 2019 23:42\nކޮންމެ ބަޔަކުވެސް މި އުޅެނީ ޔާމީނާ އަޅައިގަނެގެން. މައްސަލަ ވަަރަށް ސާފު. މި އެންމެންވެސް ޔާމީނާ އެއް ހަމައަކަށް އަންނަން އަސްލު ބޭނުންވަނީ. ޢެކަމަކު ނާދެވޭނެތީ އަންނަ ރުޅިން ޔާމީނަށް ހުރިހާ ފޯރިއެއް މި ބާލަނީ.\nޖާބެ ވެސް ކޭބަލް ކާރު ނޭޅުނީމަ ބުނާނީ އެއީ ރޔ ގެ ސަބަބުންނޭ ކަންނޭނގެ ?\nޢަދި ބުނަން ވާހަކައެއް. ޖާބެ މެން ހޮވޭ ގޮތަށް ޔާމިން ނުހޮވޭނެ. އެއީ އޭނަ އަކީ ލާރި އަށް ވޯޓު ގަންނަ މީހެއް ނޫން ވީމަ. ޔާމިން ހޮވެންޏާ ހޮވޭނީ ރީތި ގޮތުގަ. ވަރަށް ވާހަކަ.\nއޮގަސްޓް 8, 2019 09:06\nޔާނު އަކީ ހާދަ ބޮޑު ފޭލިޔަރެކޭ\nއޮގަސްޓް 8, 2019 00:57\nކަލެއަށް ހީވާ އެއްޗެއްތީ .ހުޅުމާލެއާ މާލެއާ ދެމެދު ތިއޮތް ބުރިޖް އޮތްހާ ހިނދަކު ޔާމީންގެ ޒިކްރާ މި ދީބުން ފޮހެލުމަކީ ލާހިކު ކުޅަދާނަ ކަމެއް ނޫން . އަދި އޮތީ އަންނަން އޮތް ބައި ޖާބިރު ކަލޭ ތިބުނި ބަސް ކަލޭގެ އަނގަޔަށް ވައްދާފަ ހުއްޓާލާނީ އަހަރުމެން . މި ކޮމެންޓް ނުޖެހިޔަސް އޯކޭ މި ކަލޭގެ މި ބުނި އެއްޗަކުން އަހުރެން ރުޅިއައިއްސަ ހުރި ވަރު މި ކޮމެންޓް ކީ މީހަކަށް އެނގޭނެ . ޔާމީނަކީ ތިކަލަ މީހެއް ނޫން . ކެސިނޯ ތިހިރީ އެޅިފަ . ll\nއޮގަސްޓް 8, 2019 09:08\nކާކުބާ ބުރިޖުނަ ޒިކުރާ އާ ކުރަނީ.ތިގޮތަށް ޒިކުރާ އާ ކުރާނަމަ ނަސީދުގެ ޒިކުރާ މާފުށި މީހުން ކުރާނެ\nއޮގަސްޓް 8, 2019 09:50\nމަ ޔާމީނުގެ ޒިކުޜާ އާ ކުރަން. ބްރިޖާ ތަންތަން ފެންނަ ކޮންމެ ފަހަރަކު ޔާމިން މަތިން ހަނދާން ވޭ. ކަލެއަށް ކީއް؟\nއޮގަސްޓް 8, 2019 07:00\nއަވަސް ރިޔާސީ އިންތިޚާބެއް ބާއްވާ މިހާރު މިއަދު ވޯޓެއްނެގިޔަސް 70 ޕަސެންޓް ވޯޓުން ރައީސް ޔާމީން އިންތިޚާބު ކާމިޔާބު ކުރައްވާނެ! 2018 ގެ ވޯޓުންވެސް ޙާޤީޤަތުގައި ހޮވުނީ ރައީސް ޔާމީން. ވޯޓު ފޭރިގެން ސަރީފްގެ ސޮއްޑުދަށުން ދިޔަވޯޓުވެސް އުޅެނީ 96000 ގައި! ދެން ލަލަލާ! ކަލެޔަށް ކާށިދޫ ދައިރާއިން ލިބޭނީ6ވޯޓު! ސްޕީޑް ލޯންޗްފަހަރާ ، ރަށުޕިކަޕްތަކާ އެޔަރކޯންތަކާ ހާހުން ބަހައިގެންވެސް ކިރިޔަކިރިޔާ ތިހުރީ ހޮވިފަ! ބޭކާރު އަގަ ނުތަޅާ ކާށިދޫއާ ގާފަރު މަތިންނާ ތިރިން ގުޅާލަންއުޅޭ!\nއޮގަސްޓް 8, 2019 08:07\nކަލެޔަށް ތިޔަ އޮތީ ޑީއާރުޕީ ހިންގިފަ. ދެން ބޮލިހޮވަންދޭ. ސިޔާސީގޮތުން ފާޑުކިޔަން ނޭނގިގެން އަބަދު ޔާމީނަށް ދިމާކުރާނަމަ ކަލެޔާއި ޑީއާރުޕީ އޮޔާލާނަން. މަ ހީކުރީ ކަލޭތީ ރަނގަޅު މަސައްކަތެއްކުރާނެ މީހެއްކަމަށް. އެކަމަކު އިނގިއްޖެ ކަލޭގެ ހަސަދު ޔާމީނަށް ދިމާކޮށްގެން ފިލުވަން އުޅެނީކަން. މަ ނުހުންނާނަށް ތިޔަ ޑީއާރުޕީއަކު.\nއޮގަސްޓް 8, 2019 08:10\nކަލޭ ސިކުނޑީގެ މައްސަލައެއް އުޅޭކަމަށް ފެންނަނީ، މުޅިންވެސް ތިދައްކަނީ ދެއުޅި އެއްނުވާ ވާހަކަ\nއޮގަސްޓް 8, 2019 08:17\nރައީސް ޔާމީން ކުރިމަތި ލައްވާނީ ކައުންސިލް ކަމަކަށް ނޫން ދިވެހިރާއްޖޭގެ އިއްޒަތްތެރި ރައީސުލް ޖުމްހޫރިއްޔާކަމަށް އިންޝާﷲ މާތްﷲގެ ވާގިފުޅާއެކު އެމަނިފާނު ދެންއަންނަ ދައުރުގެ ރައީސުލް ޖުމްހޫރިއްޔާއަކީ .އަހަރުމެން ރައީސް ޔާމީނަށް ތާއިދު ކުރާ މީހުން ބޭނުމެއްނޫން ޖާބިރު ކަހަލަ މީހަކާ ރައީސް ޔާމީނާއި ގުޅުވައިގެން އެއްވެސް ވާހަކައެއް ދައްކާކަށް\nއޮގަސްޓް 8, 2019 08:30\nރައީސުލްޖުމްހޫރިއްޔާ އަލްއުސްތަނަކުން ޢަބްދުﷲ ޖާބިރު ކިޔާނެ ދުވަހެއް މިގައުމަކަށް ނާންނާނެ. ވަރަށް ޔާގީން ކަމާއެކު މިބުނީ. މައުމޫނަށް ވަރިކަމަށް އާދެވުނަސް ޖާބިރަކަށް ނާދެވޭނެ\nއޮގަސްޓް 8, 2019 08:38\nއަހަންނަކީއަބަދުވެސް ޖާބިރުދައްކާވާހަކައަށް ޖޯކުޖަހާ ކޮމެންޓުލިޔާމީހެއް ... އެހެންނަމެސް ޖާބިރު މިފަހަރުތިބުނިވާހަކައަށް ވަރަށް ތާއީދުކޮށްފިން ... އެކަމަކުވެސް އެއްކަލަ ކޭބަލްކާރުގެކަންތައްމަތިން އަދިވެސްހަނދާންވޭ އިނގޭ !!\nއޮގަސްޓް 8, 2019 09:16\nލޮލީ ޖާބިރު ކަމަކީ ބޮއެގެންހުރެ ބޭކާރު ވާހަކަ ދެއްކުން. ކަލެއަށް ދުވަހަކުވެސް ރައީސުލްޖުމްހޫރިއްޔާގެ މަގާމު ލިބުނުތަ؟ ކުރިމަތި ލިއަސް ނުހޮވޭނެ އިން ޝާ ﷲ.\nއޮގަސްޓް 8, 2019 10:11\nމިކަލޭގެ ދެން ކިޔާނެ އެއްޗެއް ނޭނގިގެންތަ މިއުޅެނީ. ރައީސް ޔާމީނާ ނުބެހެއްޗޭ އިނގޭ!!!\nއޮގަސްޓް 8, 2019 10:12\nހޮނޑާދޫ އެއީ ކޮން ރަށެއް ކަމެއް، ރަލަކީ ކިހިނެއް އެއްޗެއްކަން ނޭނގޭ!!! ބަލާބަލަ ގުރައިދޫ މަރުކަޒުގަ ހުސް ޖާގައެއް ހުރިތޯ.\nއޮގަސްޓް 8, 2019 10:15\nނާ ހަމަތެދެއް. ދެން ރައީސް ޔާމީނަށް، ކައުސިލަރުކަން ނުލިބުނިއްޔޯ!!! ދެން ދިވެހި ރައްޔިތުންނަށް، ކަލޭމެން ކީއްކޮށްދޭނީ؟؟ 32 ބިލިއަން ރުފިޔާގެ ބަޖެޓު7މަހުން ކައި ހުސްކޮށް ރީ ނިމިއްޖެ. ރައްޔިތަކަށް ވީ ފަސޭހައެއްނެތް.. އިންފްރާސްޓްރަކްޗަރ އެއްވެސް ޕްރޮޖެކްޓެއް ނުހިންގުންތާ، ހަދާފަހުރި ތަންތަނުން ހަލާކުވާ ތަންތަން މަރާމާތު ކޮށްނުލެވޭ. ރަސްފަންނުގެ ކުޑަތައް ހަލާކުވެ އެދިޔައީ. ރައީސް ޔާމީން އައިސް ކުޑަދަށުގަ އިންނާނެތީތަ އެތަން ނުހަދަން އެހުރީ. އެހެނެއްނޫން އެވަނީ. ދިވެހި ރައްޔިތުންނަށް މިސަރުކާރުން ކުރާ ޖެއްސުމާއި، ޖައްސާ އުނދަގުލާ ދިވެހި ރައްޔިތުންގެ ހައްޤު މިންވަރަކީ، މުންޑާ، ލިބާހާ ކަނއްކާ، ގަންޖުފޮރާހަށްވާތީ ރައްޔިތަކަށް ކަމެއް ކޮށްނުދެނީ.\nއޮގަސްޓް 8, 2019 10:16\nހިއްޕަވާ، ކަލޭ ދެން ޔާމީން ދެކެ ހާދަބިރެކޭ ދޯ ތިގަންނަނީ.. ކެކެކެކެ\nއޮގަސްޓް 8, 2019 15:56\nޖާބިރު ތިހެން ހީކުރިއަސް ޔާމީނަށް އަދިވެސް ޖާބިރަށްވުރެ ގިނަ ވޯޓް ލިބޭނެ މާތްﷲގެ އިރާދަފުޅާއެކު. ޔާމީން ކައުންސިލަރުކަމަށް ކުރިމަތިލާ ވަރަށްވުރެ މާ ހިންގުމުގެ ކެޕޭސިޓީ ހައި ބޭފުޅެއް އެއީ. ކައުންސިލަރުކަމަށް ހޮވިގެން ޓެލެންޓް ބޭކާރު ކުރުމުގެ ބޭނުމެއް ޔާމީނަކަށް ނެތް.\nއޮގަސްޓް 19, 2019 09:15\nހޮޑައިދޫ ކަތީބު މިކަޔަނީ ކީކޭތަ\nއޮގަސްޓް 19, 2019 10:37\nޖާބިރުގެ މިވެއެވެނި އެއްޗެކޭ ކިޔާބަލަ މަޖިލީހުގައި ވާހަކަ ދައްކާއިރުވެސް ހުސްދޮގުހަދަނީ ރަލަކީ ކޮންއެއްޗެއްކަން އެގޭނީ ރާބޯމީހުންނަށޭ މިހިރަ ހުފިލަޑަޔާ ނުބުނަންތަ! ހޮޑައިދޫ ގޮޑުދޮށުގައި ރާބޮއިގެން ނެށިހަދާން ނެތުނީތަ! ހަޔާތްކުޑަޔަސް ތިވަރުބޮޑު\nފައުޒާންގެ މައިންބަފައިންނަށް "ވަގުތު" އިން ކޮންމެ މަހަކު 5،000 ރުފިޔާގެ އެހީއެއް


މި އަހަރުގައި ދަތުރުކުރާ ފަރާތްތަކުން އިސްކަން ދޭންވީ3ކަމެއް\nJanuary 06, 2021 12:30:48\nމުޅި ދުނިޔެއަށް ހަލުވިކަމާއެކު ފެތުރިފައިވާ ނުރައްކާތެރި ކޮވިޑް-19ގެ ސަބަބުން 2020 ވަނަ އަހަރަކީ ގިނަ ބަޔަކު ގޭގައިހޭދަކުރި އަހަރެކޭ ބުނުމުން ދޮގަކަށް ނުވާނެއެވެ. މި ބަލިމަޑުކަން ކޮންޓްރޯލް ކުރުމަށްޓަކައި އެޅި ފިޔަވަޅުތަކުގެ ތެރެއިން ފުރަބަންދު ކުރުމާއި އެއް ޤައުމުން އަނެއް ޤައުމަށް ދަތުރު ކުރުން މަނާ ކުރުންވެގެން ދިޔައީ ދަތުރުފަތުރު ކުރުމަށް ލޯބިކުރާ މީހުންނަށް ލިބުނު ވަރަށް ބޮޑު ހިތާމައަކަށެވެ.\nކުރިޔާ އަޅާ ބަލާއިރު މިހާރު ކޮވިޑް-19 ގެ ފެތުރުން ދަށްވުމުން ގިނަ ޤައުމުތައްވަނީ އެ ޤައުމުތަކަށް ދަތުރުކުރުމުގެ މަގު ހުޅުވާލާފައެވެ. މި ވަގުތަކީ ދަތުރު ފަތުރު ކުރުމަށް ކެތްމަދު ވެފައި ތިބި މީހުންނަށް ދަތުރުކުރުމުގެ މަގު ތަނަވަސްވެ އޭގެ ބޭނުން ހަޔާތުގައި އެންމެ ހެޔޮގޮތުގައި ހިފިދާނެ އެއް ވަގުތެވެ.\nދަތުރު ފަތުރު ކުރާއިރު އެންމެ މުހިންމު އެއް ކަމަކީ އަޒުމެއް ކަނޑައަޅައިގެން ދަތުރަށް ތައްޔާރުވުމެވެ. ކޮންމެ މީހަކަށްވެސް މަންޒިލަކާއި ބަލާލަން ބޭނުންވާ ތަންތަނާއި ބޭހޭގޮތުން މައުލޫމާތު ހޯދައިގެން ދަތުރު ރާވާލެވިދާނެއެވެ. ނަމަވެސް އެއައް ވުރެންވެސް މުހިއްމު ކަމަކީ ތިމާ ބޭނުންވާ ކަމެއް ކުރާއިރުގައިވެސް އޭގެއިން ތިމާގެ މުޖުތަމައަށާއި އުޅޭ ވެއްޓައްފައިދާވާނެގޮތައް އަމަލުތައް ބެހެއްޓުމެވެ.\nފައިސާ ހަރަދު ކުރާއިރު އެ ފައިސާ ހަރަދު ކުރެވެނީ ކޮންތާކަށްކަމާއި އެއިން އެހެންމީހުންނަށް ފައިދާވަނިވި ގޮތަކަށް ހަރަދުކުރެވޭތޯ ބަލަންވާނެއެވެ. މިސާލަކަށް ހާލުގައި ޖެހިފައިވާ މީހުންނަށް ފައިސާ އެއްކުރުމުގެ ގޮތުން ހިންގާ ތަންތަނުން ވިޔަފާރިކުރެވިދާނެއެވެ. ދަތުރުވެރިއެއްގެ ނަޒަރުން ބަލާއިރު ޒިޔާރަތްކުރާ ތަންތާގައި ކުނި އުކާފައި ހުރުމަކީ އެތަނާ މެދު ފޫހިވެ އެތަނުގެ ރީތިކަމަށް ސުވާލު އުފެދޭ ކަމެކެވެ. އެންމެ ގިނައިން ފެންނަ ޕްލާސްޓިކް ކުންޏަކީ ގިނަ އަހަރުތަކެއް ވަންދެން ހަލާކުނުވެ އަދި މޫދުގައިވާދިރުންތަކަށް ނުރައްކަލެއް ކަމުގައި ވުމުން ޕްލާސްޓިކް ބޭނުންކުރުން މަދުކުރަންޖެއެހެވެ.\nދަތުރުވެރިއެއްގެ ހައިސިއްޔަތުން ތަންތަނަށް ކުރާ ދިގު ދަތުރުތަކުގައި ބޭނުންކުރާ ފެންފުޅި އެއްފަހަރު ބޭނުންކޮށްފައި އެއްލާލުމުގެ ބަދަލުގައި އެއް ފަހަރަށް ވުރެންގިނަފަހަރު އާދަކުރެވިދާނެއެވެ. އެއްފަހަރާ ބޭނުންކޮށްފައި އެއްލާލެވޭ ޕްލާސްޓިކް މަދުކުރުމަށާއި ދަތުރުކުރާއިރު ޕްލާސްޓިކް ބޭނުންކުރުން މަދު މަންޒިލެއް އިޙްތިޔާރު ކުރެވިދާނެއެވެ.\nއިޤްތިޞާދީތައް ހީނަރުވެފައިވާ މިދުވަސްކޮޅަކީ ލޯކަލް ވިޔަފާރިތަކަށް އަހަރުމެންގެ އެހީ އެންމެ ބޮޑަށް ބޭނުންވެފައިވާ ދުވަސްކޮޅެވެ. އާންމުކޮށް މީހުން ގިނައިން ވިޔަފާރި ކުރާ ފިހާރަތަކުގެ ބަދަލުގައި ކުދި ފިހާރަތަކުން ވިޔަފާރި ކުރުމަށްއާދަކުރާށެވެ. ރާއްޖެ އަށް އެތެރެކުރާ މޭވާއާއި ތަރުކާރީގެ ބަދަލުގައި ދިވެހިން ހައްދާ މޭވާއާއި ތަރުކާރީ ގަތުމަށް އިޙްތިޔާރުކުރާށެވެ.


Eagles ge Coach akah Shazly hamajassaifi - vNews.mv\nއީގަލްސްގެ ކޯޗުކަމާ ހަވާލުވި ޝާޒުލީ: ފޮޓޯ-އެފްއޭއެމް\nއީގަލްސްގެ ކޯޗަކަށް ޝާޒުލީ ހަމަޖައްސައިފި\nވީނިއުސް 31 January 2021, 23:12\nރާއްޖޭގެ ފުރަތަމަ ޕްރޯ ލައިސަންސް ކޯޗު މުޙައްމަދު ޝާޒުލީ އީގަލްސްގެ ކޯޗުކަމާ ހަވާލުވެއްޖެއެވެ.\nޓީސީން ވަކިވުމަށްފަހު، ޝާޒު މިރޭ އީގަލްސްއާ ހަވާލުވިކަން އެކްލަބުން ވަނީ އިއުލާންކޮށްފައެވެ. ޝާޒުލީ ޓީސީން ވަކިވީ އާދައިގެ ސްކޮޑަކާއެކު އޮތް ޓީމެއް އެކުލަވާލާ، ލީގުގެ ފުރަތަމަ ބުރުން ގަދަ ހަތަރެއްގެ ޖާގައެއް ހޯދައިދފައެވެ. ކްލަބާ ޝާޒުލީއާ ދެމެދު ވާހަކަދެކެވިގެން، ޝާޒު ވަކިވުމަކީ އެންމެ ރަނގަޅުގޮތް ކަމަށް ޤަބޫލުކޮށް އިސްތިއުފާދިން ކަމަށް ބުނި ނަމަވެސް އޭނާ ވަކިވީ ކްލަބުން އެގޮތް ބޭނުންވެގެންނެވެ.\nއީގަލްސްއާ ހަވާލުވުމަށްފަހު ޝާޒު ބުނީ ޓީސީގައި އޮތީ އޭނާ ބިނާކުރި ޓީމެއްކަމަށާއި، ނަމަވެސް އީގަލްސްގައި ޓީމް ދަސްކޮށް ނަތީޖާތަކަށްދާ ވަގުތު ބޭނުންވާނެކަމަށެވެ. ނަމަވެސް އެސިސްޓެންޓް ކޯޗު އަހުމަދު ނިމާދު (ނިމާ) ހުރުމަކީ ވަރަށްބޮޑު ހިތްހަމަޖެހުމެއްކަމަށެވެ. އީގަލސްއާ ގުޅުނު މައިގަނޑު އެއް ސަބަބަކީވެސް ނިމާއަށް އޮތް އިތުބާރުކަމަށް ޝާޒުލީ ބުންޏެވެ.\nއީގަލސްގެ ކޯޗުގެ މަޤާމް ހުސްވީ މިދިޔަ ދެއަހަރާއި، މިސީޒަން ފެށުނުއިރުވެސް ކޯޗަކަށް ހުރި މުޙައްމަދު ޝިޔާޒު (މޯހަން) ގެ އެއްބަސްވުންވެސް ކްލަބުން ނިމުމަކަށް ގެނައުމުންނެވެ. މިސީޒަންގައި ލީގު އީގަލްސް ފެށީ ދަށްކޮށެވެ. ނަމަވެސް މޯހަން ވަކިވިފަހުން ކުޅުނު ދެ މެޗުން4ޕޮއިންޓް އެޓީމުން ހޯދިއެވެ. އީގަލސް ދޫކޮށް މޯހަން މިހާރު ހުރީ ސަސްގައެވެ. އަދި ޓީސީގެ ކޯޗުކަމާ ހަވާލުވީ އެޓީމްގެ ކުރީގެ ކޯޗު މުޙައްމަދު ނިޒާމްއެވެ. ނިޒާމް ސީޒަން ފެށީ މާޒިޔާއާއެކުއެވެ.


09 hours 8 mins agoޤާސިމް އިބްރާހީމްއަކީ ހަށިކޮޅަށްވުރެ ހިތްޕުޅު ބޮޑު ބޭފުޅެއް: އެކޭ09 hours 24 mins agoދުނޔޭގެ އެންމެ ފަލަ އަންހެނާ ޔޫއޭއީގެ ހޮސްޕިޓަލަކުން ޖާގަ ހޯދަނީ ޓީޗަރސް ބެޑުމިންޓަން މުބާރާތް މެއި މަހަށް ފަސްކޮށްފ\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 49 ސިކުންތު އައްޑޫ ބެޑްމިންޓަން ކުލަބުން އިންތިޒާމްކޮށްގެން މިމަހު ބާއްވަން އުޅުނު ބެޑްމިންޓަން މުބާރާތް މެއި މަހަށް ފަސްކޮށްފިއެވެ. އެ މުބާރާތް ބާއްވަން ކުރިން ހަމަޖައްސައިފައިވަނީ އެޕްރީލް 26 އިން 30 އަށެވެ. މެއި މަހަށް ފަސްކުރިޔަސް ބާއްވާނެ ސީދާ ތާރީކެއް އެ ކުލަބުން ހާމައެއް ނުކުރެއެވެ. މުބާރާސް ފަސްކުރީ ކުރިން ބާއްވަން އުޅު ތާރީޚުގައި އޮފީސް ތަކުގެ މެދުގައި ބާއްވާ މުބާރާތެއް އޮންނާތީއެވެ. މުބާރާތް ލަސްކުރުމުން އިތުރު ދެ ސްކޫލަށް ބައިވެރިވުމުގެ ފުރުސަތުވެސް ލިބެއެވެ.\nއައްޑޫ ބެޑެމިންޓަން ކުލަބުން ބުނީ މުބާރާތް ލަސްވުމަކީ ތައްޔާރުވާން ލިބުނު އިތުރު ފުރުސަތެއް ކަމަށެވެ. "މުބާރާތް ދެން ބާއްވާނެ ތާރީޚެއް ފަހުން އިއުލާން ކުރާނަން. މުބާރާތް ފަސްވުމަކީ ރަނގަޅަށް ތައްޔާރުވާން ލިބުނު އިތުރު ފުރުސަތެއް. އިރާދަ ކުރެއްވިއްޔާ މުބާރާތުގެ އިންތިޒާމް ކުރިއަށްވުރެ ދެން ރަނގަޅުވާނެ،" ކުލަބުގެ އިސްބޭފުޅަކު ވިދާޅުވިއެވެ.\nމުބާރާތް ލަސްކުރަން ނިންމި އިރު ޖުމްލަ6ޓީމްވަނީ ބައިވެރިވެފައެވެ. ކޮމެންޓް ކުރެއްވުމަށް\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. މޫސާ ވަހީދު


Short Story: Askani\nމީހަކު ދެކެ ލޯބިވެވި، އެހެން ހުރިހާ އެއްޗެއް މަތިން ހަނދާން ނެތުނު ދުވަސްތަކެއްގައި އުޅެވުނު ހެއްޔެވެ؟ އަބަދުވެސް އޭނާގެ ހިޔާލުގައި އޮވެވުނު ދުވަސްތަކެއް ހަޔާތަށް އައިސް އެހެން އެންމެން މަތިން ހަނދާން ނެތުނު އުޅުމެއް ތަޖުރިބާކުރެވުނު ހެއްޔެވެ؟\nހަޔާތުގެ ދަތުރުގައި އެފަދަ ދުވަސްތަކެއް ތަޖުރިބާކުރެވިފައިވާ ނަމަ ތިޔަހުރީ ރަނގަޅަށް ވެސް އިޝްގީ ލޯބީގެ އެންމެ ފުނަށް ދަމައިގެން ގޮސްފަ އެވެ.\nއެހެންވީމަ، ލޯބީގެ މެހެފިލަށް މަރުހަބާ އެވެ.\nމި ލޯބީގެ ކޯރަކަށް ގެނބިގެން ދިއުމުގެ ކުރިން އަހަރެން ހީކުރީ ލޯބީގައި ޖެހި މީހަކު މިގޮތަށް އޭނާގެ އާދައިގެ ދިރިއުޅުމުން އުފުރިގެން ދަނީ ހަމައެކަނި ފިލްމާއި މިކަހަލަ ކޫސަނި ލޯބީގެ ވާހަކަތަކުގައި އެކަނި ކަމަށެވެ. ނަމަވެސް ލޯބީގައި މީހަކު ދީވާނާވެ، ހަމަ އެ މީހަކަށް މި ޖަޒުބާތުތަކެއްގެ އަސަރުކުރާ ގޮތަކުން، ގެއެއް ނުވަތަ ގަހެއް ފަދައިން އެމީހަކު ވީރާނާ ވެދާނެ ކަމަށް ވެސް ގަބޫލުކުރަން ޖެހެ އެވެ.\nމަތީގައި ފާހަގަކޮށްފައި އެވާ ޒާތުގެ ހިނދުކޮޅުތަކެއް ލޯބީގެ ޢާލަމެއްގައި ތަޖުރިބާކުރެވިފައިވާ މީހަކަށް މި ވާހަކައިގެ ދޭހަ ލޯބީގެ ޅެން ބަހުރުވައިން ލިޔެ ގަތަން އެނގޭނެ އެވެ.\nއަހަރެމެން ޖެހުނީ މުލަ ނަކަތުގެ ހަޅައިގަ އެވެ. ދެން ތެމުނީ ކެތި ނަކަތުގެ ވާރެއިންނެވެ.\nމިކަން މުހިންމު ވަނީ ލޯބީގެ ހުރިހާ ވާހަކައަކަށް ވެސް ވާރޭ ވެހޭތީ އެވެ. ދުޔަވީ ތަރުތީބަކީ މިއީ އެވެ. އެންމެ ރޮމޭންޓިކް ލޯބީގެ ވާހަކަ އަބަދުވެސް ފެށޭނީ އޭގައި ހިތާވުމަށް ކަނޑައެޅިފައިވާ ދެ މީހުން ވާރެއިން ތެމިފޯވެގެން ކޮންމެވެސް ގަނޑެއް ގަންނަ ހިސާބުންނެވެ.\nތިޔައީ ލޯބީގެ އެންމެ އަސަރުގަދަ ވާހަކަތަކާއި އެންމެ މަޝްހޫރު ފިލްމުތައް ބަލާ މީހެއް ކަމުގައިވާ ނަމަ މި ކިޔައިދޭ ވާހަކައިގެ ހަގީގަތް ނިކަން ރަނގަޅަށް އެނގޭނެ އެވެ.\nއެހެންވީމަ މިހައި ހިސާބުން ކެތި ނަކަތުގެ ވިއްސާރައިން ތެމެން އެ ދިމާލަށް ދުއްވައިގަންނަމާ ހިނގާށެވެ. ބޯމަތީގައި އޮތް ވިލާގަނޑަށް ފަރުވާލެއް ދޭނެ ކަމެއް ނެތެވެ. އަހަރެމެން ދެ މީހުން ވެސް ނުދެމެވެ.\nއަތުގައި ހިފައިގެން ދެ މީހުން ވެސް ވާރެއާ ތެމެން ދުއްވައިގަތީ އެވެ.\n"މިއީ ކެތިނަކަތުގެ ވާރެއެވެ."\n"ހީއެއް ނުކަރުވާނެ އެވެ."\nއެންމެ ފުރަތަމަ އަހަރެން އޭނާ އަށް ދައުވަތު ދިނީ މިހެންނެވެ. އެ ދުވަހު އޭނާ ގަތީ ލަދެވެ. އަހަރެން ކަހަލަ، މީގެ ކުރިން ދުވަހަކު ވެސް ބައްދަލުވެފައި ނުވާ މީހެއްގެ ފަރާތުން ފެނުނު އަމަލާއި އިވުނު ވާހަކަ ގަބޫލުކުރަން ދަތިވެ ހައިރާންވީ އެވެ.\nވާރޭ ހުއްޓާލަން ދެން އޭނާ އަނގައަކުން ނުބުނެ އެވެ. އަނގަތެޅީ އަހަންނެވެ. ލަދުރަކި ހިނިތުންވުމެއް މޫނު މައްޗަށް ބަންޑުންކޮށްގެން އޭނާ ހުރިގޮތަށް ހުރީ އެވެ.\nދެން ތުނިކޮށްލި ވާރޭގެ ތެރެއަށް ނުކުމެގެން ގޮސް ގެއްލުނީ އެވެ. ގޯޅިއަކަށް އަޅައިގެން ގޮސް އޭނާ ގެއްލެން ދެން އަހަރެން ހުރީ އަސްކަނި ދަށުގަ އެވެ.\nއެއީ ލޯބީގެ މޮޅެތި ވާހަކަތަކުގައި ބުނާ ގޮތަށް ގޯޅިއަށް އެޅުމުގެ ކުރިން އޭނާ އަހަންނާ ދިމާލަށް އެނބުރި ބަލާލާނެ ކަމަށް އުއްމީދުކޮށްގެންނެވެ. ވާހަކަތަކުގައި ބުނަނީ އެގޮތަށް ގޮސް ފަސް އެނބުރި ބަލައިލާފައި އަންހެން ކުއްޖާ ގެއްލިއްޖެ ނަމަ އޭނާގެ ހިތުގައި ތިބާގެ ތަސްވީރު ކުރެހީ ކަމަށެވެ.\nތަންކޮޅެއް ބޮޑަށް ހަގީގަތް އޮޅުވާލާފައި ހުންނަ ވާހަކަތަކުގައި އަދި ބުނަނީ އެގޮތަށް ގޮސް އަންހެން ކުއްޖާ ފިރިހެން ކުއްޖާއާ ދިމާލަށް އެނބުރި ބަލައިފި ނަމަ އޭނާގެ ހިތުގައި ފިރިހެން ކުއްޖާ އަށް ލޯބި އުފެދުނީ ކަމަށެވެ.\nއެއީ ދޮގެކެވެ. ހައްތަހާ ވެސް ލޯބީގެ ފައިލަސޫފިން ކަމަށް ހެދިގެން އުޅޭ މީހުން ހަދާ ދޮގެވެ.\nއެހެންވީމަ ޖެހިގެން އައި ދުވަހު އަނެއްކާވެސް އަސްކަނި ދަށުން ބައްދަލުވެ މި އަންހެން ކުއްޖެއް ގާތު އަހަރެން އެ ސުވާލުކުރީ އެވެ.\n"އެއީ ތެދެއް ހެއްޔެވެ؟"\n"ދުރަށް ގޮސް ފަސް އެނބުރި ބަލައިފި ނަމަ އެއީ ލޯބީގެ ނިޝާނެއް ހެއްޔެވެ؟"\nހަމަ ހުރެފައި ކުއްލިއަކަށް އަހަރެން މި ވާހަކައެއް ފެށީމަ މި އަންހެން ކުއްޖާގެ އަނގަ ހުރި ތަނަށް ވެއްޓުނީ އެވެ. އެހެންވީމަ ދެން ވެސް ވާހަކަ ދެއްކީ އަހަންނެވެ.\n"ކުރީ ދުވަހު އެ ދިމާލަށް ގޮސް ގޯޅި އެޅުމުގެ ކުރިން މަށާ ދިމާލަށް އެނބުރި ބެލީމެއް ނޫން ހެއްޔެވެ؟"\n"އޭގެ މާނަ އަކީ ކޮބައި ހެއްޔެވެ؟"\n"އަހަރެން ދެކެ މިހާރު ލޯބިވީ ހެއްޔެވެ؟."\nމިވަރު އަރުވާލީމަ އަނގައިން ނުބުނެ އަންހެން ކުއްޖާއަކަށް ނުހުރެވުނެވެ.\nދެ ލޯ ބޮޑުކޮށްގެން ހެވި ދިއްލިގެން ގޮސް އޭނާ މިހެން ބުނީމަ އަހަރެން އިންދި ވާހަކައިން އާ ކުރިއެއް ފެޅީ އެވެ.\n"އަންހެން ކުދިންނަށް ސީރިއަސްލީއަކާ ނުލައި ސީވެސް ނުލެވެނީ ކީއްވެ ހެއްޔެވެ؟."\nމި ސުވާލެއް ކުރެވުނީ ހަމަ ބޭއިހްތިޔާރުގަ އެވެ. ދެން އެ އަންހެން ކުއްޖާ ހިނިގަނޑަކަށް ފަޅައިގެން ދިޔައީ އެވެ.\n"އެ ވާހަކަ އޮތީ ފޮތެއްގަ އެވެ،" ހޭން އޭނާ އަށް ވަގުތުކޮޅެއް ދީފައި އަހަރެން ބުނެލީމެވެ.\nކޮން ވާހަކައެއްހޭ އެހުމުގެ ގޮތުން އަންހެން ކުއްޖާ ނިއް އަރުވާލި އެވެ. މިހާ ހިސާބަށް އައިއިރު އަންހެން ކުއްޖާގެ ފަރާތުން ފެންނަމުން ދިޔައީ ބީރައްޓެހިކަން ކެނޑި އެކުވެރިޔަކަށް ބަދަލުވަމުން ދިޔަ މޫނެކެވެ.\n"ލޯބީގެ ވާހަކަ އެވެ."\n"ލޯބީގެ ހުރިހާ ވާހަކައެއްގައި ވެސް ބުނަނީ އެހެންނެވެ. ދުރަށް ގޮސް ފަސް އެނބުރި ބަލައިފި ނަމަ އެއީ ލޯބީގެ ކަތި ނަޒަރެކެވެ."\nމިހެން ބުނެ ނިންމާލިއިރު އޭނާގެ ނަޒަރުން އަހަރެން ކަތިލައިފި އެވެ.\nދެން ތުނިކޮށްލި ވާރެއާ އެކު އޭނާ އަސްކަނިން ނުކުމެގެން ދުރަށް ހިނގައިގަތީ އެވެ. ދެން ދަނީއޭ ބުނެފަ އެވެ.\nއޭނާގެ ފަސްފަހަތަކުން އަހަރެން ނުދަމެވެ. ހުތުރުކަމަކަށް ވީމަ އެވެ. ނުވަތަ އަސްކަނި ދަށުގައި މަޑުކޮށްލައިގެން ހުރެވުނީ ދުރަށް ގޮސް ގޯޅިއަށް އެޅުމުގެ ކުރިން މިއަދު ވެސް އޭނާ އަހަންނާ ދިމާލަށް ބަލައިލާނެ ކަމުގެ ފޮނި އުއްމީދުގަ އެވެ. ނަމަވެސް އެ ދުވަހުގެ ބައްދަލުވުން ނިމިގެން ދިޔައީ ކުރީ ދުވަހާ ހިލާފަށެވެ.\n"މާދަމާ ވެސް ވާރޭ ވެހޭނެޔޯ. މެޓުން ބުނީ."\nއަޑުގެ ކޮޅަށް މިހެން ކިޔައި ހަޅޭލެއްވީމަ ވެސް އޭނާގެ ސަމާލުކަމެއް ނުލިބުނެވެ. ފަހަރެއްގައި ލޯބީގެ އަސްލު އިޝާރާތަކީ މިއީ އެވެ. އެހެން ހިތަށް އަރުވައިގެން އަހަރެން ވެސް އެތަނުން ދިޔައީ އެވެ.\n"މެޓުން އެ ބުނީ ތެދެއް ނޫން ހެއްޔެވެ؟."\nއަސްކަނި ދަށުގައި ހުއްޓިލައިގެން ހުރި އަންހެން ކުއްޖާ ފެނިގެން އައިސް އޭނާއާ އެއް ހިޔަލަކަށް ވަދެ އަހަރެން ބުނެލީމެވެ.\nއޭނާ ދިނީ ހިނިތުންވުމެކެވެ.\n"ތިޔަ ހިތް ދޭނީ ކޮން އިރަކުން ހެއްޔެވެ؟"\nއަހަރެންގެ ހިތަށް އެރީ މިހެންނެވެ.\nދެ މީހުން އަސްކަންޏެއްގެ ދަށުން ބައްދަލުވާތާ މިހާރު ދެ ތިން ދުވަސްވީ އެވެ. ފޮތް ފޮތުގައި ތަޖުރިބާކާރުން ބުނަނީ ހަގީގީ ލޯބި ހާސިލުކުރަން ނަގާނީ މި ވަރުގެ މުއްދަތެއް ކަމަށެވެ.\n"އަހަރެންގެ ފަސް ފަހަތު އަޅުވައިލީ ހެއްޔެވެ؟،" ދޮގަށް ދިން ހުސް ވަގުތުކޮޅަށް ފަހު ދެން ވާހަކަ ދެއްކީ އަންހެން ކުއްޖާ އެވެ.\n"ނޫނެކެވެ. އެއީ ހުތުރު ކަމެކެވެ." އަހަރެން ބުނީމެވެ.\n"ތިޔަ އުޅެނީ ކޮން ފޮތެއް ކިޔައިގެން ހެއްޔެވެ؟،" އަންހެން ކުއްޖާ އެހި އެވެ.\n"މި އުޅެނީ ދަ ފޯލްޓް އިން އަވާ ސްޓާސްއޭ ކިޔުނު ފޮތެއް ކިޔައިގެންނެވެ.،" އަހަރެން ބުނީ މިހެންނެވެ.\nއެހެން ބުނުމުން އަންހެން ކުއްޖާ އޭނާގެ އެއްކަހަލަ ސަޅި ހިނިގަނޑަށް ބިނދިއްޖެ އެވެ. އެއަށް ފަހު ކޮނޑުގައި އޮތް އަތަށް ހެޔޮވަރު އަތްދަބަސް ތެރެއިން ނަގައި ދައްކާލީ ޖޯން ގްރީންގެ މަޝްހޫރު ވިލު ނޫކުލައިގެ ވާހަކަ ފޮތެވެ.\nކާއިނާތު އަހަރެމެން ދެ މީހުން އެއްތަން ކުރީ ދެ ލޯބިވެރިންނަށް ހަދަން ހެއްޔެވެ؟ އަހަރެންގެ ހިތަށް އެރީ މިހެންނެވެ.\nއެ ހިޔާލެއްގެ ތެރެއަށް އަހަރެން ގެއްލުނުއިރު އޭނާ އަލުން އެ ފޮތް ދަބަސް ތެރެއަށް ކޮށްޕާލައިފި އެވެ.\nއެއަށް ފަހު އަހަރެމެން ދެ މީހުންގެ ދެމެދަށް ވެރިވީ ހަމަހިމޭންކަމުގެ ވަގުތުކޮޅެކެވެ. ހީވީ ވަގުތު ހުއްޓުމަކަށް އައިސް އެތައް ޒަމާނަކަށް އިރު އަރައި އޮއްސިގެން ދިޔަ ހެންނެވެ.\n"މި ފޮތުގެ ކިހާ ހިސާބެއްގައި ތަ އޮތީ ތި ބުނާ ވާހަކައެއް؟"\nގެއްލުނު ދުނިޔެ އިން އަހަންނަށް ނުކުމެވުނީ އަންހެން ކުއްޖާގެ މި އަޑަށެވެ.\n"ކޮން ވާހަކައެއް؟،" ބޭއިހްތިޔާރުގައި އަހާލެވުނީ މިހެންނެވެ.\n"އޮފީސް ނިމިގެން ވާރެއާ ހެދި ގެއަށް ނުދެވިފައި ހުންނަ އަންހެން ކުދިން ބަލަން އަންނަ ގޮތުގެ ވާހަކަ."\nއޭނާ މިހެން ބުނީމަ އަހަންނަށް ހެވުނީ އެވެ. ދެން އަހަރެން ފެށީ މުޅިން އެހެން ވާހަކަ އެކެވެ.\n"މަށާ އެކީގަ ކޮފީއެއް ބޯން ދާން ކެރިދާނެ ހެއްޔެވެ؟."\nއަހަރެންގެ އެ ވާހަކަ އަށް މާ ބޮޑު ސަމާލުކަމެއް ނުވަތަ ޝައުގުވެރިކަމެއް ފާޅުނުކޮށް އޭނާ ބުނީ ތިޔައީ ދިވެހިން ހިތާވާން އަހާ ގޮތޭ ކަމަށެވެ.\n"އެއީ ކޮން ފޮތެއްގައި އޮތް ވާހަކައެއް ހެއްޔެވެ؟،" ޖެހިގެން ކުޅެލި ރާގެއްހެން އަހަރެން އަހާލީމެވެ.\n"އެއީ މިކަހަލަ ކޫސަލި ލޯބީގެ ވާހަކަތަކުގައި ވާ ގޮތެވެ،" މިހެން ބުނެފައި އޭނާ އަސްކަނިން ބޭރަށް ނުކުމެލާފައި ބަލައިލީ މައްޗަށެވެ.\nމިހެން ބުނެފައި ދެން ހިނގައިގަތީ ދުރަށެވެ.\n"މިއަދު އަދި މިއީ މާ ވިއްރާސަ ދުވަހެކެވެ،" ޖެހިގެން އައި ދުވަހު އަންހެން ކުއްޖާގެ އޮފީހުގެ އަސްކަނި ދޮށަށް ގޮސް އަހަރެން ވަނީ މާ ކުރިންނެވެ.\nއޭނާ ނުކުތްއިރު އަހަރެން އެތަނުގައި ހުރިތަން ފެނިފައި އަނެއްކާވެސް އަންހެން ކުއްޖާގެ އަނގަ ވެއްޓުނީ އެވެ.\n"މިއީ ދިވެހިން ލޯބި ހުށަހަޅާ ގޮތް ހެއްޔެވެ؟،" ކެފެއާ އިން ގެނައި ޓޭކްއަވޭ ހޮޓްޗޮކްލެޓް ތައްޓެއް އަހަރެން ދިއްކޮށްލީމެވެ.\nސީރިއަސްލީއާ ދިމާކުރަން އަހަންނަށް އިތުރު އެއްޗެއް ނުބުނެވިގެން އުޅެނިކޮށް އަނެއްކާވެސް ވާހަކަ ދެއްކީ އަންހެން ކުއްޖާ އެވެ.\n"މިއީ ކޮފީއެއް ނޫނެއް ނޫންހެއްޔެވެ،" ދިއްކޮށްލި ހޮޓްޗޮކްލެޓް ތަށި އަތުލައިގެން ވަސްގަނޑެއް ދަމާލުމަށް ފަހު އޭނާ ބުނެލި އެވެ.\n"ކޮފީ އަށް ދާ އަންހެން ކުއްޖާ ބޮނީ ހޮޓްޗޮކްލެޓެއް ނޫންތަ؟"\nއަހަރެން މިހެން ބުނެލީމަ އަންހެން ކުއްޖާ ދޯއެއް ޖަހާލާފައި ފޮދުވަރެއް ބޯލާފައި މޫނު މައްޗަށް ޖެއްސި ވައްތަރަކާ އެކު ހޮޓްޗޮކްލެޓަށް ތައުރީފު އޮއްސާލީ ގަދަ ރަތްކުލައިގެ ތުންފަތުގެ ހިތްގައިމު ނިޝާނުންނެވެ.\nއަސްކަނީގައި އަހަންނާ ކޮނޑާކޮނޑު ޖެހޭހާ ގާތުގައި ހުރެ އޭނާ ހޮޓްޗޮކްލެޓް ތަށިން ފޮދުވަރަކަށް ފަހު ފޮދުވަރެއް ބޮމުން ގެންދިޔައިރު އަހަންނަށް ހުރެވުނީ އެ ހިތްގައިމު މަންޒަރަށް ބަލާށެވެ. ބޯން ގެނައި ކަޅު ކޮފީ ތަށި މަތިން ހަނދާންނެތި އެ ވެސް ވަޅުފެނަށް ބަދަލުވީ އެވެ.\nމިހައި ހިސާބުން އެނބުރި ގަންނަން މި ޖެހެނީ މި ވާހަކައެއް ފެށި ހިސާބަށެވެ.\nމީހަކު ދެކެ އިންތިހާ އަށް ލޯބިވެވި، އެހެން ހުރިހާ އެއްޗެއް މަތިން ހަނދާން ނެތުނު ދުވަސްތަކެއްގައި އުޅެވުނު ހެއްޔެވެ؟ މަތީގައި ދެންމެ އެ އައީ އޭގެ ހިނދުކޮޅެކެވެ.\nނަމަވެސް އޭގެ އަސްލު ތަޖުރިބާ އަދި ކުރިއަށް އޮތީ އެވެ.\nހޮޓްޗޮކްލެޓް ބޮއެ ނިންމާލާފައި އަހަރެންގެ އަތަށް ތަށި ދީފައި އާދައިގެ މަތިން އަންހެން ކުއްޖާ ހިނގައިގަތީ އޭނާ ގޮސް އަޅާލާ ގޯޅިގަނޑާ ދިމާލަށެވެ.\n"އަހަރެން ދަން ހެއްޔެވެ؟،" ކެތްނުކުރެވިގެން ގޮސް އަހަންނަށް އަހާލެވުނެވެ.\n"ދާނެ ކަމެއް ނެތެވެ. ހޮޓްޗޮކްލެޓް ވަރަށް މީރެވެ."\nމިހެން ބުނެފައި އަންހެން ކުއްޖާ ގޮސް ގޯޅިން އަޅާލައިގެން ގެއްލިއްޖެ އެވެ. އޭނާގެ ފަހަތުން އަހަންނަށް ދެވުނީ، ފަހަރެއްގައި ހިތްނުފުރުނީމަ އެވެ. ނުވަތަ އެންމެ ފުރަތަމަ ދުވަހު ވެސް ބުނަން ބޭނުންވެފައި ހުރި ވާހަކަ ދެން އިތުރަށް ނުހިފެހެއްޓުނީމަ އެވެ.\nނަމަވެސް ގޯޅި އަޅާލައިގެން ގޮސް ދެން ފެނުނު މަންޒަރާ އެކު އަހަންނަށް ޖެހުނީ ލަދުން އެނބުރި އަންނާށެވެ.\nބަލައި އައިސް އިން ފިރިހެން ކުއްޖެއްގެ ސައިކަލު ފަހަތަށް އަރައިގެން އަންހެން ކުއްޖާ އޭރު ނައްޓާލަނީ އެވެ. އަހަރެންގެ ހިތް ހަމަ ކުދިކުދިވީ އެވެ.\nދެން ތިރިއަށް މި އަންނަނީ އެއްކަލަ ތަޖުރިބާގެ ދުވަސްތަކެވެ. ކުރަން ވަރަށް ބޭނުންވި ކަމެއް ހާސިލުނުވުމުން ހިތުގައި އަޅާ ވޭނެވެ. ފެށި ލޯބީގެ ވާހަކަ އަހަރެން ބޭނުންވި ގޮތަށް ނުނިމުނީމަ ވީ ތުރާލެވެ.\nހުރިހައި އެއްޗަކާއި މީހެއް މަތިން ހަނދާން ނެތިގެންދާ ހިސާބަކީ މިއީ އެވެ. އެ ވޭނުގެ އަސަރު މިކަހަލަ ކީބޯޑަކާއި ކޫސަނި ވާހަކައަކުން ކިޔައިދޭނެ ގޮތެއް ވެސް އަހަންނަކަށް ނޭނގެ އެވެ.\nކުދިކުދިވި ހިތް، އަންހެން ކުއްޖާގެ ރަތް ތުންފަތުގެ ނިޝާން ޖެހި ކަރުދާސް ތައްޓަށް ލައިގެން އަމިއްލަ ދުނިޔެއަކަށް ވަދެ އަހަރެން ގެއްލުނީ އެވެ.\nވާރޭ ބޯކޮށް އަހަރެން ތެންމާލިއިރު ފަހަތުން އައިސް މީހަކު އަތުގައި ހިފިހެން ހީވި އެވެ. ނަމަވެސް އަހަންނަށް ހީވާގޮތް ނުވަތަ އަހަރެން ބޭނުންވާ ގޮތް އަބަދު އަސްލަށް ވާކަށް ނުޖެހެ އެވެ.


Velidhoo Dhaairaage Gondi Ah Mua Kurimathi Lany - Vaguthu\nވެލިދޫ ދާއިރާގެ ގޮނޑި އަށް މުއާ ކުރިމަތިލަނީ\nފިލްމީތަރި އަދި ފިލްމު ޕްެރޮޑިޔުސަރ އަބްދުﷲ މުއާޒް (މުއާ) 2019 ވަނަ އަހަރު އޮންނަ ރައްޔިތުންގެ މަޖިލީހުގެ އިންތިހާބުގައި ވާދަކުރައްވަން ނިންމަވައިފިއެވެ.\nމިއަދު ފޭސްބުކް މެދުވެރިކުރައްވާ މުއާ އާއްމުކުރި ޕޯސްޓެއްގައި ބުނެފައިވަނީ 2019 ވަނަ އަހަރުގެ ރައްޔިތުންގެ މަޖިިލިސް އިންތިހާބުގައި ވެލިދޫ ދާއިރާގެ ގޮނޑި އެމްޑީޕީއަށް ހޯދައި ދިނުމުގެ ގޮތުން ވެލިދޫ ދާއިރާގެ އެމްޑީޕީ ޕްރައިމަރީގައި ވާދަކުރަން ނިންމާފައިވާ ކަމަށެވެ. އަދި މުހިންމީ މަޖިލީހުގެ ގޮނޑި އެމްޑީޕީއަށް ހޯދައިދިނުން ކަމަށާއި ވަކި މީހަކަށް ނުވަތަ ވަކި ބަޔަކަށް ގޮނޑި ދިނުން ނޫން ކަމުގައިވެސް މުއާ ވަނީ ބުނެފައެވެ.\nފިލްމީ ތަރި މުއާ ކުރިއަށް އޮތް މަޖިލިސް އިންތިހާބުގައި ވެލިދޫ ދާއިރާއަށް ކުރިމަތިލައްވަން ނިންމަވާފައިވާއިރު ވެލިދޫ ދާއިރާ މިހާރު ތަމްސީލު ކުރައްވަމުން އަންނަނީ ވެރިކަން ކުރާ ޕީޕީއެމްގެ އަބްދުﷲ ޔާމީންއެވެ\nމުއާ ވަނީ މީގެކުރިން ފިލްމީ ދާއިރާ ގުޅުންހުރި ބައެއް އިސް މަގާމުތައް ފުރުއްވާފައެވެ. އެގޮތުން ނޭޝަނަލް ސެންޓަރ ފޯރ ދި އާޓްސްގެ އެގްޒެކްޓިވް ކޯޑިނޭޓަރުގެ މަގާމާއި މޯލްޑިވްސް ފިލްމް އެސޯސިއޭޝަންގެ ވައިސް ޗެއާޕާސަންކަން މުއާ ވަނީ އަދާކޮށްފައެވެ.\nއޮކްޓޯބަރ 1, 2018 14:56\nކަކުލުހުޅުން ދޫވެފަ ތިބޭ މީހުން.ނުހޮވާނަން\nއޮކްޓޯބަރ 1, 2018 14:58\nއައްޗީޑި. މިދެން ކާކު\nއޮކްޓޯބަރ 1, 2018 15:08\nތިކަހަލަ މީހުން ހޮވާތީ މަޖިލިސް ހަރާބުވަނީ. ގާނޫނީ މީހުން ނޫނީ ހޮވާނެކަމެއް ނެތް.\nއޮކްޓޯބަރ 1, 2018 15:10\nދެންވެސް ހޮވާނީ ޔާމީން\nއޮކްޓޯބަރ 1, 2018 16:42\nއޮކްޓޯބަރ 1, 2018 15:19\nއޮކްޓޯބަރ 1, 2018 15:32\nއޮކްޓޯބަރ 1, 2018 15:36\nއޮކްޓޯބަރ 1, 2018 15:40\nއަދި ނިއުމާވެސް ކުރިމަތިލަޔޯދޯ! މުހައްމާ ހޮވިއްޔާ މުއާ ނުހޮވަންވީ ކީއްވެ، މުހައްމާގެ ފެންވަރު ނޭންގޭ މީހެއް ނޫޅޭނެ، މެޝިން ބަހައްޓާލައިގެން ފައިސާ ޖެހިކަން ނޭންގޭ މީހަކު އުޅޭނެތަ... އެކަމުވެސް އެދާއިރާއިން ހޮވާފަ އެއްނު އެހެރަ ފެންނަނީ... މީނަވެސް އަދި ހޮވާނެ\nއޮކްޓޯބަރ 1, 2018 15:52\nއިންސާނާ މާތް ކުރައްވާ ހަލީފާއެއްގެ ގޮތުގައި ދުނިޔޭގައި ލެއްވީ އެ އިންސާނާގެ ބޮލުގައި ވަރަށް މުގައްދަސް ޒިންމާތަކެއް އަޅުއްވާފައެވެ. ބިން އާރާސްތުކޮށް، ބިމުގައި އިންސާނާ ހެއްދެވި ފަރާތް މަތިވެރި ކުުރުމަށެވެ. ކުރިމަތިލާފައިވާ ތިޔަ މުއާޒަކީ އެ ބިން އެފުށް މިފުށަށް ޖެއްސެވި ޒާތުގެ އަދި އިންސާނުން މަގު ފުރައްދަމުން ދުވާ މިއުޒިކުގެ ފާހިޝް އަމަލު ކުރާ މީހެކެވެ. އޭނާއަށް ތެދުމަގު ދައްކަވާށިިއެވެ.\nއޮކްޓޯބަރ 1, 2018 16:04\nތި ކަން ހުއްޓާލާ....މުޅި މީހަގެ އަގު ވެއްޓި ދާނެ....\nއޮކްޓޯބަރ 1, 2018 16:54\nއަހަރުންގެ މެންބަރ ހަމަ އޯކޭ. ދެންވެސް ޔާމީން\nއޮކްޓޯބަރ 1, 2018 17:09\nމިކަހަލަ ލާދީނީ ކޮންމެ އެއްޗެއް މިއުޅެނީ އެމްޑީޕީގެ ފަހަތުގައި\nއަހަރުމެން އެއްޖިންސުން ގުޅުން ހިންގާ އިސްލާމް ދީނުން ބޭރުވެފައިވާ މީހުން އަހަރުމެން ދާއިރާ އަކައް ނުނަގާނަން. އަހަރުނެން ހޮވާނީ މިނިވަން އަޙްލާޤް ރަނގަޅު ދީން ވެރި ތެދުވެރިއެއް.\nއޮކްޓޯބަރ 2, 2018 08:18\nތިޔަށް ވޯޓު ދިނުމަށްވުރެ އެގޭ ކުޑަ ސޮރަށް ކަނޑިއެއް ދިނަސް ރަނގަޅުވާނެ\nއޮކްޓޯބަރ 2, 2018 08:44\nހަމަޔަށް ކޮޅަށް ނުތިބެވޭ މީހުން ހައްތަހާވެސް!\nކުރިމަތިލާންވީ ދީނީ ކަންތައްތަކަށް ލޯބި ކުރާ ރައްޔިތުންގެ ފުރިހަމަ އިތުބާރު ހުރި ބޭފުޅެއް. މުއާ ގެ ހިސްޓްރީ ކަމަކު ނުދޭ.


ފިލްމު ''މުޙައްމަދު: އެންމެ ފަހުގެ ނަބިއްޔާ'' އެމެރިކާގައި އަޅުވަނީ | ފަންނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ފަންނު ފިލްމު ''މުޙައްމަދު: އެންމެ ފަހުގެ ނަބިއްޔާ'' އެމެރިކާގައި އަޅުވަނީ\nއެމެރިކާގައި މަދަނީ ޙައްޤުތަކުގެ ދިފާޢުގައި މަސައްކަތްކުރާ އިސްލާމީ އެންމެ ބޮޑު ޖަމާޢަތް ކަމުގައިވާ ''ކޭއިރް'' އިން ދެކޭގޮތުގައި، މި ފިލްމު ހިމެނިގެންދާނީ، ހުރިހާ ދީނެއްގެވެސް ތުއްތުކުދިންނަށާއި އެކުދީންގެ ބެލެނިވެރީންނަށް، މުޙައްމަދު ޞައްލަﷲ ޢަލައިހި ވަސައްލަމަ ފަދަ މުހިއްމު ތާރީޚީ ޝަޚްޞިއްޔަތެއް ދެނެގަތުމަށް ލިބޭ ވަރަށް ރަނގަޅު ފުރުޞަތެއް ކަމުގައެވެ.\nބަދުރު އިންޓަރނޭޝަނަލް، ކުންފުނިން އުފެއްދި (ޕްރޮޑިއުސްކުރި) މި ފިލްމުގެ މަސައްކަތް ތަންފީޒުކުރީ ރިޗް ކްރިސްޓް ސްޓޫޑިއޯ އިންނެވެ. އެތަނުން ވަނީ މި ނޫނަސް ދިރޭރޫ ބާވަތުގެ ވަރަށް ކުލާސިކީ މަސައްކަތްތައް ކޮށްފައެވެ. އޭގެ ތެރޭގައި ''ޛަ ކިންގް އެންޑް އައި'' އާއި ''ޛަ ސްވޯން ޕްރިންސަސް'' އާއި ''ޛަ ސްކެއަރކްރޯ'' ހިމެނެއެވެ. ފިލްމު ތައްޔާރުކުރީ (ޑައިރެކްޓުކުރީ) ޑިޒްނީގައިވެސް މަސައްކަތްކޮށްފައިވާ އެމެރިކާގެ މަޝްހޫރު ފިލްމުތައްޔާރުކުރުންތެރިއެއް ކަމުގައިވާ ރިޗަޑް ރިޗް އެވެ.\nއަދި ސިނާރިއޯ ލިޔުނީ ބްރިއަން ނެލްސަން އެވެ. އޭނާއަކީ މިފަދަ ފިލްމުތައް ލިޔާ މީހުންގެ ތެރެއިން ފާހަގަކޮށްލެވޭ މީހެކެވެ. އޭނާ މި މަސައްކަތުގައި ބަރޯސާވެފައިވަނީ އޭގެ ތާރީޚީ އޮއްޓަރުގެ މައްޗަށެވެ. މަޢުލޫމާތުތައް އެއްކުރުމުގައި ފިރްދައުސް ވާރޓަން އާއި އިސްލާމީ ތާރީޚުގެ ޕްރޮފެސަރެއް ކަމުގައިވާ ޑރ. ޚާލިދް ޢަބުލް ފަޟްލު ބައިވެރިވެވަޑައިގެންފައި ވެއެވެ.\n90 މިނިޓުގެ މި ފިލްމަކީ އިނގިރޭސިބަހުން އުފައްދާފައި އޮތް އެއްޗެކެވެ. މީގެ މަސައްކަތަށް2އަހަރު ދުވަސް ނެގިއިރު ޚަރަދަށް 10 މިލިއަން ޑޮލަރު ހިނގާފައިވެއެވެ. އަދި މުޅި ފިލްމުގައި 196 ހާސް ކުރެހުން ހިމެނެއެވެ.\nފިލްމުގެ ވާހަކަ ބިނާވެފައި އޮތް ގޮތް\nފިލްމުގައި ދައްކަނީ ކީރިތި ރަސޫލާ ރަސޫލުކަމައިގެން ފޮނުއްވެވުމުގެ ކުރިން މައްކާގެ މުޖުތަމަޢު އޮތް ފަސާދަ ގޮތެވެ. ބުދުތަކަށް އަޅުކަންކުރުމާއި، އަނިޔާއާއި ބޭއިންސާފު، ދަހިވެތިކަމާއި މީހުންގެ ފާސިޤު ކަމެވެ. ދެން އިތުރު އެކަލޭގެފާނު އެކަންކަމާއި ކުރިމަތިލެއްވި ގޮތެވެ.\nއޭގެ އިތުރުން، އިސްލާމްދީނުގެ ކުރީކޮޅު މުސްލިމުން އެމީހުންގެ ދީނުގައި ސާބިތުވެތިބިލެއް ހަރުދަނާކަމާއި، ދީނަށްޓަކައި އުފުއްލި ބުރައާއި ލިބިގަތް އެންމެހައި ވަންނިވަންނީގެ ޢަޛާބެވެ. އަދި މުޙައްމަދިއްޔަ މަތިވެރި ގޮވާލެއްވުމުގެ އަސަރުން މައްކާގެ ދިރިއުޅުން މުޅިން ބަދަލުވެ، އެ މުޖުތަމަޢަކީ އީމާންކަމުގެ ނޫރުން އުޖާލާވެފައިވާ މުޖުތަމަޢެއްކަމުގައި ވެފައިވާ ގޮތެވެ.\nހަމަ އެފަދައިން، އިތުރު އެކަލޭގެފާނަށާއި އެކަލޭގެފާނުންގެ މިތުރު އަޞްޙާބު ބޭކަލުންނަށް މަދީނާގެ އަހުލުވެރީން ކީ ހޫނު މަރުޙަބާއާއި، އިސްލާމްދީނުގައި އެންމެ ފުރަތަމަ ފަހަރަށް މިސްކިތް ބިނާކުރެވުނު ގޮތް ދައްކައެވެ. އެއަށްފަހު ބަދުރު ހަނގުރާމަވެސް، އެ ހަނގުރާމައިގައި މުސްލިމުންގެ ޢަދަދު މަދުކަމާއި އެކުވެސް ޢަދުއްވުންގެ މައްޗަށް ލިބުނު ނަޞްރާއި، އޭގެ ފަހުން ކުރެވުނު އުޙުދު ހަނގުރާމައާއި އަޙްޒާބު ހަނގުރާމަވެސް ހިމަނާފައިވެއެވެ.\nކީރިތި ރަސޫލާގެ ޝަޚްޞިއްޔަތު ތަމްސީލުކުރުމަކީ އިސްލާމްދީނުގައި މަނާކަމަކަށްވާތީ މި ފިލްމުގައި އެކަލޭގެފާނުންގެ ތަސްވީރެއް ނުހިމެނެއެވެ. އަދި ފޮރުވިފައިވާ ސިޔާސީ އެއްވެސް ކަމެއް މިއަކު ނުމެ ހިމެނޭމެއެވެ.


Kooddu in ice vikkumaai, mas gathun vaguthy gothun huttaalaifi - AO News\nކޫއްޑޫއިން އައިސް ވިއްކުމާއި މަސްގަތުން ވަގުތީ ގޮތުން ހުއްޓާލައިފި\nކޫއްޑޫ. ފޮޓޯ ތަމްބެ ގްރެފީ\nގއ.ކޫއްޑޫއިން ކޮވިޑް-19ގެ ގިނަ ކޭސްތައް ފެންމަތިވެ، ކޫއްޑޫއިން އައިސް ވިއްކުމާއި މަސްގަތުން ވަގުތީ ގޮތުން ހުއްޓާލައިފިއެވެ.\nކޫއްޑޫ ފިޝަރީޒް ކޮމްޕްލެކްސްއިން ކުރި ޓްވީޓެއްގައި ބުނެފައިވަނީ ކޫއްޑޫ އަދި ކަލެކްޓަރ ބޯޓުގައި މަސައްކަތްކުރާ ގިނަ އަދަދެއްގެ މުވައްޒަފުން ކޮވިޑް-19އަށް ފައްސިވުމާއި ގުޅިގެން އެ މުވައްޒަފުން އެކަހެރި ކުރަން ޖެހުމުން، މަސް ގަނެ އައިސް ދޫކުރުމަށް ދަތިވެފައިވާ ކަމަށެވެ. އަދި މަސް ކިރުވުމުގެ މަސައްކަތް ކޫއްޑޫ ބޭރު ބަނދަރުން މަހާ ކަލަމިންޖާ ބޯޓު އަދި ހުވަދޫ އަތޮޅުގައި ހަރަކާތްތެރިވާ ކަލެކްޓަރ ބޯޓު ފަހަރުތަކުން ކުރަމުންދާނެ ކަމަށް ކޫއްޑޫ ފިޝަރީޒްއިން ވަނީ ހާމަކޮށްފައެވެ.\nދެކުނުގެ މަސްވެރިންނަށް މިއީ ވަރަށް ހިތާމަވެރި ޚަބަރަކަށް ވެގެންދާނެއެވެ. ސަބަބަކީ ދެކުނުގެ މަސްވެރިން މަސް ކިރާ އައިސް ހޯދަން އެންމެ ބަރޯސާވަނީ ކޫއްޑޫއަށް ކަމަށްވާތީއެވެ.\nމިދިޔަ އޭޕްރީލްމަހުގެތެރޭ މިފްކޯގެ ފެލިވަރު މަސް ކާރުޙާނާއިންވެސް މިވަނީ ގިނަ ޢަދަދެއްގެ ކޭސްތައް ފެންމަތިވެފައެވެ. އެރަށް މޮނިޓަރިންގަށް ލެވުނުއިރު 300 އަށްވުރެ ގިނަ މުވައްޒަފުން ވަނީ ކޮވިޑްއަށް ފައްސިވެފައެވެ.\nއެހެން ނަމަވެސް މިފްކޯއިން ދެމުން ދިޔަ ޚިދުމަތް މެދުކަނޑާނުލާ މިފްކޯއިން ވަނީ މަސްވެރިން ބާނާ މަސް މިފްކޯގެ މަސް ބޯޓަށް ކިރުވޭނެ އިންތިޒާމާއި މަސްވެރިންނަށް ބޭނުންވާ އައިސްގެ އިތުރުން ތެޔޮލިބޭނެ އިންތިޒާމްވެސް ހަމަޖައްސާފައެވެ.\nކޫއްޑޫއިން ފިޝަރީޒް ކޮމްޕްލެކްސްގެ 90 މުވައްޒަފުން މިހާތަނަށް ކޯވިޑަށް ޕޮޒިޓިވްވެފައިވާއިރު 25 މީހުން މިވަނީ ބަލިން ރަނގަޅުވެފައެވެ. މިހާރު ކޫއްޑޫގެ އެކްޓިވެ ކޭސްތަކުގެ އަދަދަކީ 65އެވެ.\nކޫއްޑޫ ފިޝަރީޒް ކޮމްޕްލެކްސްކޮވިޑް-19


Kanuhura Maldives resort vihkaalaifi\nކަނުހުރާ ރިސޯޓް އެޗްޕީއެލް ކުންފުންޏަށް ވިއްކާލައިފި\nކަނުހުރާ މޯލްޑިވްސް: މި ރިސޯޓު ވަނީ ވިއްކާލާފައި -- ފޮޓޯ: ކަނުހުރާ\nޅ. ކަނުހުރާ ރިސޯޓް ސިންގަޕޫރުގެ ހޮޓެލް ޕްރޮޕަޓީ ލިމިޓެޑް (އެޗްޕީއެލް) ކުންފުންޏަށް ވިއްކާލައި، ދަރަންޏެއް ނުވަތަ މައްސަލައެއް އޮތްތޯ ބަލަން އިއުލާނު ކޮށްފި އެވެ.\nޓޫރިޒަމް މިނިސްޓްރީން ބުނީ ޓޫރިސްޓް ރިޒޯޓެއް ތަރައްގީ ކުރަން އެ މިނިސްޓްރީ އިން ކުއްޔަށް ދޫކޮށްފައިވާ ޅ. ކަނުހުރާ ކުއްޔަށް ދިނުމާބެހޭ ލީސް އެގްރީމަންޓްގެ ދަށުން އެ ރަށް ކުއްޔަށް ހިފާފައިވާ ފަރާތަށް އޮތް ހައްގުތައް، އެހެން ފަރާތަކަށް ބަދަލު ކުރުމުގެ ހުއްދަ އަށް އެދި އެ ފަރާތުން ހުށަހަޅުއްވާފައިވާ ކަމަށެވެ.\nއެ ރަށާއި ގުޅިގެން އެއްވެސް ދަރަންޏެއް ނުވަތަ މައްސަލައެއް އޮތް ފަރާތެއް ވާނަމަ 14 ދުވަހުގެ ތެރޭގައި އޮފީސް ބަންދުކުރުމުގެ ކުރިން ޓޫރިޒަމަށް ހުށަހަޅަން ވެސް އެދިފައި ވެއެވެ.\nރަށަށް ނުވަތަ ފަޅަށް ދަރަންޏެއް އޮތް ތޯ ބަލަން އިއުލާނު ކުރަނީ ވިއްކާލުމުންނެވެ. ވިއްކާލާ ފަރާތާއި ގަންނަ ފަރާތުގެ މެދުގައި ވިޔަފާރީގެ ޑީލް ފުރިހަމަ ކުރަން ގާނޫނީ ގޮތުން މި އިއުލާނު ކުރަން ޖެހެ އެވެ. ވިއްކާލުމުގެ މުއާމަލާތް ފުރިހަމަކޮށް ރަޖިސްޓްރީ ކުރެވޭނީ ޓޫރިޒަމް މިނިސްޓްރީން ހުއްދަ ދިނުމުންނެވެ.\nކަނުހުރާ ރިސޯޓަކީ މޮރިޝަސްގެ ސީއެލް ކުންފުނީގެ، ސަން ރިސޯޓް ބްރޭންޑުގައި ހިންގާ ރިސޯޓެކެވެ. މި ރިސޯޓުގައި 192 އެނދު ހުންނައިރު 96 ކޮޓަރި ހުރެ އެވެ. މި ރިސޯޓު އެ ކުންފުނިން 2017 ވަނަ އަހަރު 42 މިލިއަން ޑޮލަރު (647.6 މިލިއަން ރުފިޔާ) ގެ ބޮޑު މަރާމާތެއް ކޮށްގެން އަލުން ހުޅުވާފައިވެ އެވެ.\nއެނގިފައިވާ ގޮތުގައި ކަނުހުރާ ރިސޯޓު ގަނެފައި ވަނީ ރާއްޖޭގައި ފުޅާ ދާއިރާއެއްގައި އިންވެސްޓްކޮށްފައިވާ ސިންގަޕޫރުގެ މަހުޖަނު، އޮންގްގެ އެޗްޕީއެލް ކުންފުންޏަށެވެ. މި ރިސޯޓު ވިއްކާލި ފައިސާގެ އަދަދު ޔަގީންވާ ގޮތް ވަނީ ނުވެފަ އެވެ. ނަމަވެސް އަޑު ފެތުރިފައިވާ ގޮތުގައި މި ރިސޯޓު ވިއްކާލި އަގު 40 މިލިއަން ޑޮލަރަށްވުރެ ބޮޑެވެ.\nރާއްޖޭގެ ރިސޯޓުތައް އަޕްގްރޭޑް ކުރުމަށް ފަހު ވިއްކާލުމަކީ އާއްމު ކަމެކެވެ. އާއްމު ގޮތެއްގައި ރިސޯޓެއްހުޅުވާތާ ހަތް އަހަރާއި 10 އަހަރުގެ މުއްދަތެއްގައި ރިސޯޓަށް ކުރި އިންވެސްޓްމަންޓް ރާއްޖޭގައި ކަވަރުވެ އެވެ. ރާއްޖޭގައި މިފަދަ ބޮޑެތި މުއާމާލްތައް ހިންގި ނަމަވެސް ދައުލަތަށް އެއްވެސް އާމްދަނީއެއް ނުލިބެ އެވެ. މީގެ މައިގަނޑު ސަބަބަކީ ކެޕިޓަލް ގެއިން ޓެކްސް ރާއްޖޭގައި ނުނެގުމެވެ. ނަމަވެސް އިންކަމް ޓެކްސް ގާނޫނު އައުމާއެކު ކެޕިޓަލް ގެއިން ޓެކްސް ތައާރަފު ކުރާނެ ކަމަށް ސަރުކާރުން ބުނެފައިވެ އެވެ.\nމީރާ ޓޫރިޒަމް ދައުލަތުގެ އާމްދަނީ + މިނިސްޓްރީ އޮފް ޓޫރިޒަމް ކަނުހުރާ މޯލްޑިވްސް\nއެންމެ ރިސޯޓެއްގެ މުއްދަތު އިތުރުކޮށް 76 މިލިއަން


Fahu vagauthu Green aa ehvaruve New ah magaam gellijje\nނިއު އާ ގުރީން ކުރިން ކުޅުނު މެޗެއްގެ ތެރެއިން --- ފައިލް ފޮޓޯ\nނިއު ރޭޑިއަންޓުން ދެ ލަނޑުގެ ލީޑެއް ނަގާފައި ވަނިކޮށް، މެޗުގެ އެންމެ ފަހު 10 މިނެޓް ތެރޭގައި ގުރީން ސްޓްރީޓުން ކާމިޔާބު ކުރި ދެ ލަނޑުން، މެޗުގެ ނަތީޖާ 2-2 އިން އެއްވަރުވެ، ތާވަލުގެ ދެ ވަނައިގައި ނިއުއިން ދަމަހައްޓަމުން އައި މަގާމަށް ނިމުން އަތުވެއްޖެ އެވެ.\nމެޗުން އެއްވަރު ވުމުން، ފުުރަތަމަ ބުރު ނިއު އިން ނިންމާލަން ޖެހޭނީ، ކުލަބު އީގަލްސް އާއި މާޒިޔާއަށް ވުރެވެސް ފަހަތުން ތާވަލުގެ ހަތަރު ވަނައިގަ އެވެ. އީގަލްސްއިން ވަނީ 20 ޕޮއިންޓް ހޯދާފަ އެވެ. މާޒިޔާއަށް 19 ޕޮއިންޓެވެ. މެޗުން ލިބުނު ޕޮއިންޓާއެކު ފުރަތަމަ ބުރުން ނިއުއަށް ހޯދުނީ 18 ޕޮއިންޓެވެ. ގުރީންއަށް ހޯދުނީ 17 ޕޮއިންޓެވެ.\nނިއު އިން ކާމިޔާބު ކުރި ދެ ލަނޑު ވެސް ޖެހީ ކެޕްޓަން އަލީ ފާސިރު 'ސެންޓޭ' އެވެ. ދެ ލަނޑުވެސް ކާމިޔާބު ކުރީ މެޗުގެ ފުރަތަމަ ހާފު ގައެވެ. ފުރަތަމަ ލަނޑު ޖެހީ ގުރީންގެ ޑިފެންސަށް ހެދުނު މިސްޓޭކެއްގެ ފައިދާ ނަގައި މެޗުގެ 27 ވަނަ މިނެޓްގަ އެވެ. ގުރީންގެ ކޯޗު އަލީ ސުޒޭން ބުނީ، އެއީ ގުރީންގެ ޑިފެންސަށް ހެދިގެން ވާނެ މިސްޓޭކެއް ނޫން ކަމަށާއި ކުޅުންތެރިން ތިބީ މާ ފަސޭހަ ކޮށްލައިގެން ކަމަށެވެ.\nނިއުގެ ދެ ވަނަ ލަނޑު އޭގެ ދެ މިނެޓް ފަހުން ސެންޓޭ ކާމިޔާބު ކުރީ ލިބުނު ޕެނަލްޓީ އެއްގަ އެވެ.\nމެޗުގެ ދެ ވަނަ ހާފުގައި ގްރީންގެ ކުޅުން ރަނގަޅުކޮށް ނިއުގެ ފަހަތަށް ބާރު ބޮޑު ކުރި އެވެ. މެޗުގެ ފަހު ކޮޅުގައި އެ ޓީމުން މޮޅު ކުޅުމެއް ދެއްކި އެވެ. އެ ޓީމުން ފައިދާ ނެގީ ނިއުގެ ކުޅުންތެރިން ހަމަލާ އުފައްދަން ކުރިއަށް އަރާ ތިބޭ ވަގުތުގައި ލިބޭ ބޯޅަ ތަކުން ކައުންޓަ އެޓޭކު ފުރުސަތު ތަކުގަ އެވެ.\nގްރީންގެ ފުރަތަމަ ލަނޑު 81 ވަނަ މިނެޓުގައި ކާމިޔާބު ކުރީ ހޯޒޭ އަވީލާ އެވެ. ނަތީޖާ ހަމަހަމަ ކުރީ އޭގެ ދެ މިނެޓް ފަހުން މުހައްމަދު ރިޝްވާން 'ފުކޭ' އެވެ. އޭގެ ފަހުން އަބްދުﷲ މިސްބާހު 'މިސްބެ' އަށް ވަނީ ގްރީން ލީޑު ނެގުމަށްޓަކައި ހުސް ފުރުސަތެއް ލިބިފަ އެވެ. ގޯލް ހުސްކޮށް އޮއްވައި ޖެހި ބޯޅަ ދިޔައީ ހުރަސް ދަނޑިއާ އިންޗިއެއް ހައި މަތިން ބޭރަށެވެ.


Brazil Ah Support Kurumugai Foari Nagamundhiya Meehakah Bodu Aniyaa Ehve Maru Vejje - Vaguthu\nބްރެޒިލްއަށް ސަޕޯޓްކުރުމުގައި ފޯރި ނަގަމުންދިޔަ މީހަކަށް ބޮޑު އަނިޔާއެއްވެ މަރުވެއްޖެ\nވޯލްޑްކަޕްގެ ފޯރި ގަދަވަމުން އަންނައިރު، މިދިޔަ ބުދަ ދުވަހު ބްރެޒިލް އާއި ސާބިޔާއާ ބައްދަލުކުރި މެޗު 0-2 ބްރެޒިލް އިން ކާމިޔާބު ކުރުމުން އެ ގައުމަށް ނިސްބަތްވާ އަންހެން ސަޕޯޓަރަކު ސަޕޯޓް ކުރުމުގައި ފޯރިނަގަމުންދަނިކޮށް ރާ ތައްޓެއްގެ މައްޗަށް ވެއްޓި މަރުވެއްޖެއެވެ.\nރިޕޯޓްތައް ބުނާގޮތުގައި، ޓަމްރާ ނަމަކަށް ކިޔާ އެ ހާދިސާ ހިނގީ މެޗް ނިމުނުކަމުގެ ކަށިގަޑު ފުމެލި ތަނާހެންނެވެ.\nއޭނާ އެ މެޗް ބަލަން އިނީ އޭނާގެ ރަހުމަތްތެރިއެއްގެ ގޭގައެވެ.\nފުލުހުންނާއި ހަވާލާދީ ރިޕޯޓްތައް ބުނާގޮތުގައި ޓަމްރާ އިނީ ސޯފާގައި އެއް އަތުން ފޯނާ ކުޅެން އަދި އަނެއް އަތުން ރާ ތަށީގައި ހިފަހައްޓައިގެންނެވެ. އަދި އެ މެޗުން ބްރެޒިލް މޮޅުވުމުން އޭނާ ވަނީ އޭނާގެ ރަހުމަތްތެރިންނާއެކު ސޯފާއިން ތެދުވެ އުފާފާޅުކޮށްފައެވެ.\nއަދި އޭނާ ވެއްޓޭހެން ހީވާތީ އޭނާ ދިޔައީ އެ މީހުންނާއި ދުރަށެވެ. އެގޮތަށް ދަނިކޮށް އޭނާ އަރިއަޅައިގެން ރާތަށިމައްޗަށް ވެއްޓުނީކަމަށް ފުލުހުން ބުންޏެވެ. އަދި އެ ތަށި ތަޅައިގެން ގޮސް ވަނީ އޭނާގެ ކަރަށެވެ.\nއޭނާ ހޮސްޕިޓަލަށް ގެންދިޔުމަށް އައި އެމަޖެންސީ ޓީމުން އެގެއަށް އައިއިރު، ޓަމްރާ އޮތީ މަރުވެފައެވެ.


ކުރީގެ ޒަމާންތަކުގެ ވާހަކަތައް ޤުރްޢާނުން އުނގެނުމަކީ ނަރަކައިން މިންޖުވުމަށް އޮތް މަގެއް!: މުފްތީ މެންކް\nދަރުތަކަކަށް ޕެޓްރޯލް އަޅާފައި އަލިފާން ޖައްސައިފިނަމަ ބޮޑު ހުޅުގަނޑެއް ފެންނާނެއެވެ. އަދި އެދަރުތައް އަނދައި ހުލިވެގެންދާތަން ފެންނާނެއެވެ. ވީއިރު ނިކަން ބުނެބަލާށެވެ! މިއަދު މީހަކު އެފަދަ ހުޅުގަނޑެއް ރޯކުރުމުން އަނދައިދިއަފަދައިން މީގެ 300 އަހަރުފަހުން ނުވަތަ އެއަށްވުރެވެސް ގިނަ ދުވަސްފަހުން އެފަދަ ހުޅުގަނޑެއް ރޯކޮށްފިނަމަ އަނދައިގެން ނުދާނެ ހެއްޔެވެ؟\nއިސްވެދިއަ ނަބީބޭކަލުންނަށް މެދުވެރިވެވަޑައިގެންނެވި ކަންކަމާއި ޤައުމުތައް ހަލާކުވެ ދިއަ ގޮތުގެ ވާހަކަ ކީރިތި ޤުރްއާނުގައި ބާވައިލެއްވެވީ މިސަބަބަށްޓަކައެވެ. މީސްތަކުން ޖާހިލުވެ ނުބައި އަމަލުކުރާނަމަ ހަމަ ކުރީގެމީހުން ފަދައިން ނެތިކުރައްވަވާނެކަން އަންގަވައިދެއްވެވުމަށެވެ.\nﷲ ތަޢާލާ ވަނީ ކީރިތި ޤުރްއާނުގައިވަނީ އެފަދަ ވާހަކަތައް ވަޙީކުރެއްވެވި ސަބަބުވެސް ހާމަކުރައްވަވައިފައެވެ. އެއީ މީސްތަކުން އެކަންކަމަށް ވިސްނުމަށެވެ.\nމީސްތަކުންނޭވެ! ﷲ ތަޢާލާގެ އަމުރުފުޅުތަކަށް ފުރިހަމަ ގޮތުގައި ކިޔަމަންތެރިވާށެވެ! ނަހީކުރެއްވެވި އެންމެހައި ކަންކަމަށް ދުރުހެލިވާށެވެ! ﷲ ތަޢާލާގެ ކޯފާ އާއި ކުރިމަތިލާންޖެހޭނީ ވަކިޒަމާނެއްގައެއް ނޫނެވެ. ވަކި ޤައުމެއްގައެއް ނޫނެވެ. އަދި ވަކި ޤަބީލާއެއްގެ ބައަކަށްވެސް ނޫނެވެ. ހަމަކޮންމެ މީހަކުކަމުގައިވީނަމަވެސްމެއެވެ.\nﷲ ތަޢާލާ ބާވައިލައްވަވާ ކޯފާޢަކުން މަރުވި ނަމަވެސް އަދި އެހެން ގޮތަކުން މަރުވިނަމަވެސް ޤިޔާމަތް ދުވަހު ހަމަކޮންމެ މީހަކަށްވެސް އެމީހަކު ކުޅަ އަމަލުތަކާ ބައްދަލުކުރަންޖެހޭނެއެވެ. ޙައްޤު ޖަޒާ ދެއްވަވާނެއެވެ. ބިރުވެތިވާންވީ އެދުވަހަށެވެ. ގަދައަޅައި މަސައްކަތްކުރަންވީ ނަރަކައިން ސަލާމަތްވެ ސުވަރުގެ ލިބިގަތުމަށެވެ!\nއާޚިރތް ދުވަހާއިމެދު ހިތަށް ބިރުވެރިކަން ވައްދުވައި ފާފަކުރުމަށް ބިރުވެތިވާން އެދޭމީހާ ކީރިތި ޤުރްއާނުގައިވާ މިފަަދ ވާހަކަތައް އުނގެނި ހިތުގައި ބިރުވެތިކަން އުފައްދާށެވެ! ދުޢާޢަކީ އަހަރެމެން އެންމެންނަކީ ވެސް ކީރިތި ޤުރްއާނުގެ މާނަކިޔައި ޢިބްރަތް ޙާޞިލުކޮށް ޢަމަލުކުރާ ބައަކު ކަމުގައިވުމެވެ.


Lanka gai social distancing aa khilaafu vejje nama hayyaru kuraane | Mihaaru\nލޮކްޑައުން ލުއި ކުރުމާ އެކު އަމިއްލަ ޓައުންނަށް ދާން ބޭނުންވާ ލަންކާ މީހުން ބަސްތަކަށް އަރަނީ. --ފޮޓޯ:އޭއެފްޕީ\nލަންކާގައި ސޯޝަލް ޑިސްޓެންސިންއާ ޚިލާފުވެއްޖެ ނަމަ ހައްޔަރު ކުރާނެ\n26 މެއި 2020 - 16:023comments\nކޮލަމްބޯ (މެއި 26) - ސްރީ ލަންކާގައި މިއަދުން ފެށިގެން ސޯޝަލް ޑިސްޓެންސިންއާ ޚިލާފުވެ އަދި ފޭސްކް މާސްކް ނާޅައި އުޅޭ މީހުން ހައްޔަރު ކުރުމުގެ ބާރު ފުލުހުންނަށް މިހާރު ދީފައިވާ ކަމަށް ޑެޕިއުޓީ އިންސްޕެކްޓާ ޖެނެރަލް އޮފް ޕޮލިސް އަޖިތު ރޯހަނާ ވިދާޅުވެއްޖެ އެވެ.\nއޭނާ ވިދާޅުވީ އެ ބާރުތައް ފުލުހުނަށް ދީފައި ވަނީ ޑިރެކްޓަރު ޖެނެރަލް އޮފް ހެލްތު ސާވިސަސް ޑރ. އަނިލް ޖަސިންހަ ނެރުއްވި ސާކިއުލާއަކުން ކަމަށެވެ.\nކޮރޯނާވައިރަސް ކޮންޓްރޯލް ކުރުމަށް މާޗް 20 އިން ފެށިގެން ލަންކާގައި އިއުލާންކުރި ކާފިއު އަށް މިއަދުން ފެށިގެން ވަނީ ވަރަށް ބޮޑު ލުޔެއް ދޭން ނިންމައިފަ އެވެ. ނަމަވެސް ކޮންމެ ރެއަކު ވެސް 10 އިން ފަތިހު4އާ ހަމައަށް ކާފިއު ދެމި އޮންނާނެ އެވެ.\nމާސްކް ނާޅައި އަދި ސޯޝަލް ޑިސްޓެންސިންއާ ޚިލާފަށް އުޅޭ މީހުން ބެލުމަށް ތިން ޝިފްޓަށް ބަހާލައިގެން 55،000 ފުލުހުން ޑިއުޓީ އަށް ނެރުމަށް ވަނީ ހަމަޖެހިފަ އެވެ. މީގެ އިތުރުން އިންޓަލިޖެންސް ޔުނިޓްތަކާއި ސީސީޓީވީ ކެމެރާތަކުން ވެސް މޮނިޓާ ކުރަމުން ގެންދާނެ އެވެ.\nސަލާމަތީ އޮފިޝަލަކު، ސްރީ ލަންކާގައި ބޭރަށް ނުކުމެ އުޅުނު މީހެއްގެ ހުން ބަލަނީ. --ފޮޓޯ:އޭއެފްޕީ\nރޯހަނާ ވިދާޅުވީ ކަރަންޓީނު ގާނޫނާ ޚިލާފުވާ މީހުން ހައްޔަރު ކުރުމަށް ފަހު ވީޑިއޯ ހެއްކާ އެކު އެ މީހުންގެ މައްސަލަތައް ކޯޓަށް ހުށަހަޅާނެ ކަމަށެވެ. ލޮކްޑައުން ލުއިކުރި ނަމަވެސް ވެރިރަށް ކޮލަމްބޯ އާއި ގަމްޕަހާ އަށް ވަދެ ނުކުމެވޭނީ ރަސްމީ ކަމެއްގައި ނުވަތަ މެޑިކަލް ކަމެއްގައި އެކަނި ކަމަށް އޭނާ ވިދާޅުވި އެވެ.\nފެކްޓަރީތަކާއި އޮފީސްތަކާއި ފިހާރަތައް ވެސް މިއަދު ހުޅުވާ އިރު ހެލްތު މިނިސްޓްރީގެ ގައިޑްލައިންތަކަށް ތަބާވުމަށް ރައީސް ގޯޓާބޭ ރާޖަޕަކްސާގެ އޮފީހުގެ މީޑިއާ ޑިވިޝަނުން ވެސް ވަނީ އަންގައިފަ އެވެ.\nލަންކާ އިން މިހާތަނަށް ވަނީ ކޮރޯނާވައިރަހަށް 1,182 މީހުން ޕޮޒިޓިވްވެ 10 މީހުން މަރުވެފަ އެވެ. އެންމެ ފަހުން މަރުވެފައި ވަނީ ކުވޭތުން ދިޔަ 51 އަހަރުގެ އަންހެނެކެވެ. ހިތުގެ މައްސަލަ ހުންނަ އެ މީހާ މަރުވީ ޓްރިންކޮމަލީގެ ކަރަންޓީން ފެސިލިޓީއެއްގައި ހުއްޓަ އެވެ.


HAF Island Cup 2017: B. Hithaadhoo group evvana team ge gothugai quater ah\nހާފް އައިލެންޑް ކަޕް 2017: ބ.ހިތާދޫ ގުރޫޕް އެއްވަނަ ޓީމްގެ ގޮތުގައި ކުއާޓާރ އަށް\nހިތާދޫ އޮންލައިން | 23 ސެޕްޓެމްބަރ 2017\nއަތޮޅުތަކުގެ ޓީމުތަކުގެ މެދުގައި މާލޭގައި ބާއްވާ އެންމެ ބޮޑު ފުޓްސަލް މުބާރާތް ކަމަށްވާ އެޗް.އޭ.އެފް އައިލެންޑް ކަޕް 2017 ގެ ކުއާޓަރ ފައިނަލަށް ހިތާދޫ ޓީމް ހިގައްޖެއެވެ.\nހިތާދޫ ކުއާޓަރ އަށް ދިޔައީ ކުޅުނު4މެޗް ތެރެއިން3މެޗުން މޮޅުވެގެން ގުރޫޕް "ސީ" ގެ އެއްވަނަ ޓީމްގެ ގޮތުގައެވެ. ހިތާދޫ ޓީމް ކުއާޓަރ ފައިނަލް ގައި ބައްދަލު ކުރާނެ ޓީމް ޔަގީންވާނީ މިރޭ ކުޅޭ ގުރޫޕް "ޑީ" ގެ ފަހުމެޗް ކުޅެ ނިމުމުންނެވެ.\nހިތާދޫ ޓީމް ކުޅުނު ގުރޫޕް ސުޓޭޖް ގެ ފުރަތަމަ މެޗް ގައި ޅ.ކުރެންދޫ އާ ވާދަކޮއް 04 ސުންލަޓުން ހިތާދޫ ޓީމް ވަނީ މޮޅުވެފައެވެ. ފުރަތަމަ ލަނޑު ރަވާހު ކާމިޔާބުކުރި އިރު ދެވަނަ ގޯލް ވަނީ ހުޝާމް ގޯލް ކުރިމަޗއް ނަގައި ދިންބޯޅައެއް ކުރެންދޫ ފައިސަލް ފައިގައި ޖެހިފައި ބައިކޮޅަ ވަދެފައެވެ. ތިން ވަނަ ގޯލް ހުޝާމް (ހުއްޓޭ) ކަމިޔާބު ކޮށްދިންއިރު ފަހު ގޯލް ކާމިޔާބު ކޮއްދިނީ އަހުމަދު ހުސެއިން (އަންމަޑޭ) އެވެ. މި މެޗްގެ މޮޅު ކުރުންތެރިއަކަށް ހޮވިފައިވަނީ ހިތާދޫ ޓީމުގެ ޖާޒީ ނަންބަރު 11 ހުޝާމް (ހުއްޓޭ) އެވެ.\nހިތާދޫ ކުޅުނު ދެވަނަ މެޗް ގައި މާލެއާ ވާދަކޮއް ހިތާދޫ ޓީމް ވަނީ32 އަކުން ބަލިވެފައެވެ. ފުރަތަމަ ގޯލް ހުޝާމް ކާމިޔާބު ކޮދިން އިރު ދެވަނަ ގޯލް ކާމިޔާބު ކޮއްދިނީ ހުޒައިފަތެވެ.\nހިތާދޫ ޓީމް ކުޅުނު ތިންވަނަ މެޗް ފަހަތުން އަރާ32 އަކުން ތުލުސްދޫ ޓީމް މަޗައް ހިތާދޫ ވަނީ ކުރި ހޯދާފައެވެ. މި މެޗް ގައި ހުޝާމް (ހުއްޓޭ) އެއް ގޯލް ކާމިޔާބު ކޮދިންއިރު މި މެޗްގެ މޮޅު ކުރުން ތެރިޔާކަށް ހޮވިފައިވާ ހުޒައިފަތު (ހުޒޭ) ވަނީ2ގޯލް ކާމިޔާބު ކޮއްދީފައެވެ،\nގުރޫޕް ސުޓޭޖް ގެ ފަހު މެޗް ސ.ފޭދޫ އާވާދަކޮއް ފަސޭހަ ކަމާއެކު52 އަކުން ހިތާދޫ ޓީމް ވަނީ މެޗް ކާމިޔާބު ކޮއްފައެވެ. މި މެޗްގައި ހިތާދޫ އައް ގޯލްތައް ކާމިޔާބު ކޮދީފައި ވަނީ އަހުމަދު ހުސެއިން2ގޯލް، ޝަހުދާން 1 ގޯލް، ހުޒައިފަތު އެއް ގޯލް އަދި ހާޝިމް 1 ގޯލްއެވެ. މި މެޗްގެ މޮޅު ކުޅުންތެރިޔާއަށް ހޮވިފައިވަނީ ހިތާދޫ ޓީމު ޖޯޒީ ނަންބަރު 11 ހުޝާމް (ހުއްޓޭ) އެވެ.\nކުއާޓަރ މެޗް ތައް ކުޅުމަށް ހަމަޖެހިފައި ވަނީ މިމަހު 24 ވާ އާދީއްތަ ދުވަހުއެވެ. ހިތާދޫ މެޗް ކުޅުމަށް ހަމަޖެހިފައިވަނީ އެރޭ 22:00 ގައެވެ. ސެމީގެ މެޗް ތައް 26 ވަނަ ދުވަހު އެވެ. ތިންވަނަ ހޮވާ މެޗް 27 ވަނަ ދުވަހު ކުޅޭއިރު ، ފައިނަލް މެޗް އޮންނާނީ 28 ވަނަ ދުވަހު ހަވީރު 16:30 ގައެވެ.


Evves form eh hushahalhaafai nethumun, "Aanmu Rayyithunge Party" ufahdhan dhin huhdha baathil | ThePress\nއެއްވެސް ފޯމެއް ހުށަނޭޅުމުން، "އާންމު ރައްޔިތުންގެ ޕާޓީ" އުފައްދަން ދިން ހުއްދަ ބާތިލް\nއިލެކްޝަންސް ކޮމިޝަނުން ބޭއްވި ޑަމީ އިންތިހާބެއްގެ ތެރެއިން / ފައިލް ފޮޓޯ: އީސީ\nދެ އަހަރު ވެގެން ދިޔައިރު ވެސް އެއްވެސް ފޯމެއް ހުށަހަޅާފައި ނުވާތީވެ، "އާންމު ރައްޔިތުންގެ ޕާޓީ" ގެ ނަމުގައި ސިޔާސީ ޕާޓީ އެއް އުފައްދަން ދިން ހުއްދަ ބާތިލްކޮށްފިއެވެ.\nއިލެކްޝަންސް ކޮމިޝަންގެ ނައިބު ރައީސް އިސްމާއީލް ހަބީބް އިއްޔެ ވިދާޅުވީ، އާންމު ރައްޔިތުންގެ ޕާޓީ އުފެއްދުމަށްޓަކައި ދިން މުއްދަތުގައި އެއްވެސް ފޯމެއް ހުށަހަޅާފައި ނުވާތީ، އެ ޕާޓީ އުފައްދަން ދިން ހުއްދަ އެ ކޮމިޝަނުން ބާތިލްކޮށްފައިވާ ކަމަށެވެ.\nއާންމު ރައްޔިތުންގެ ޕާޓީގެ ނަމުގައި ސިޔާސީ ޕާޓީއެއް އުފެއްދުމުގެ ހުއްދަ އިލެކްޝަންސް ކޮމިޝަނުން 2020 ފެބްރުއަރީގައި ދީފައި ވަނީ އަހްމަދު ސައީދު، ކަނަންދޫގެ / އައްޑޫ ހިތަދޫ އަށެވެ.\nއެ ޕާޓީ އުފެއްދުމުގެ ހުއްދަ އިލެކްޝަންސް ކޮމިޝަނުން އޭރު ދިން އިރު، އެ ޕާޓީގެ ނަން، މިހާރު ސިޔާސީ ޕާޓީގެ ދަފްތަރުގައި އޮތް ދިވެހި ރައްޔިތުންގެ ޕާޓީ (ޑީއާރުޕީ) އާ އެއްގޮތްކަން ފާހަގަ ކުރެވެއެވެ. ނަމަވެސް 2019 ވަނަ އަހަރުގެ ފަހުކޮޅު "މޯލްޑިވްސް ޖަސްޓިސް ޕާޓީ"ގެ ނަމުގައި ސިޔާސީ ޕާޓީއެއް އުފައްދަން ހުށަހަޅާފައިވާއިރު، އެ ޕާޓީ އުފެއްދުމުގެ ހުއްދަ ދީފައި ނުވަނީ އަދާލާތު ޕާޓީ އާ ނަން އެއްގޮތްވުމުން ކަމަށް، އިލެކްޝަންސް ކޮމިޝަނުން އޭރު ބުންޏެވެ. އަދާލަތު އިނގިރޭސި ބަހަށް ތަރުޖަމާ ކުރުމުން ދޭހަވަނީ "ޖަސްޓިސް،" މި ބަހެވެ.\nމީގެ ކުރިން ވެސް އެކި ނަންނަމުގައި ސިޔާސީ ޕާޓީ އުފެއްދުމުގެ ހުއްދައަށް އިލެކްޝަންސް ކޮމިޝަންގައި އެކި ފަރާތްތަކުން އެދިފައިވާއިރު، ހުށަހަޅާފައިވާ ނަންތަކުގެ ސަބަބުން، އެ ޕާޓީތައް އުފެއްދުމުގެ ހުއްދަ ނުދޭން އެ ކޮމިޝަނުން ނިންމާފައިވެއެވެ.\nއިލެކްޝަންސް ކޮމިޝަންގައި މިހާރު ވެސް 11 ސިޔާސީ ޕާޓީއެއް ރަޖިސްޓްރީކޮށްފައިވެއެވެ.\nސިޔާސީ ޕާޓީތަކުގެ ގާނޫނު ބުނާ ގޮތުން، ޕާޓީއެއް ރަޖިސްޓްރީ ކުރުމަށްޓަކައި މަދުވެގެން 3،000 މެންބަރުން ބޭނުންވެއެވެ.\nހަބަރު އިލެކްޝަން ކޮމިޝަން ސިޔާސީ ސިޔާސީ ޕާޓީ


Manadhoogai MIRA ge collection centreh hulhuvaifi – Iru\nމަނަދޫގައި މީރާގެ ކަލެކްޝަން ސެންޓަރެއް ހުޅުވައިފި\nލަހޫ· 12 އޮކްޓޫބަރު 2020\nނ. މަނަދޫގައި މީރާގެ ކަލެކްޝަން ސެންޓަރެއް ރަސްމީކޮށް ހުޅުވައިފި އެވެ.\nއިއްޔެ ހަވީރު ނ. މަނަދޫގައި ބޭއްވި ހާއްސަ ހަފްލާއެއްގައި، މި ކަލެކްޝަން ސެންޓާ ހުޅުވައިދެއްވީ ބ. އަތޮޅު ކައުންސިލުގެ ރައީސް، އަލީ ޒާފިރުއެވެ.\nމީރާއިން ބުނީ މަނަދޫގައި ހުޅުވި ކަލެކްޝަން ސެންޓަރަކީ އެ ސަރަހައްދަށް ނިސްބަތްވާ ރައްޔިތުންނަށާއި، ޓެކްސް ދައްކާ ފަރާތްތަކަށް މީރާގެ ޙިދުމަތްތައް ވީހާވެސް ގާތުން ދިނުމުގެ ބޭނުމުގައި ހުޅުވި ސެންޓަރެއްކަމަށެވެ.\nމީރާއިން ބުނީ މާލޭގައި ޓެކްސް ދައްކާ ފަރާތްތަކަށް ލިބޭ ހުރިހާ ޙިދުމަތެއް އަތޮޅުތެރޭގައި ހުންނަ މީރާގެ އޮފީސްތަކުންވެސް ލިބޭނެކަމަށެވެ. އޭގެތެރޭގައި މީރާގައި ރަޖިސްޓްރީކުރުމާއި، ޓެކްސް ބަޔާންތައް ބަލައިގަތުމާއި، ޓެކްސް އަދި މީރާއަށް ބަލައިގަންނަ އެހެނިހެން ފައިސާ ބަލައިގަތުމުގެ އިތުރުން ޓެކުހާއި ގުޅުންހުރި މައުލޫމާތު ބޭނުންވާ ފަރާތްތަކަށް ފޯރުކޮށްދިނުން ހިމެނެއެވެ.\nދެއްވަދޫ މޮނީޓަރިންގެ ހާލަތަށް ގެނެސްފި\nމީރާގެ ޙިދުމަތްތައް އަތޮޅުތަކުގައި ދިރިއުޅޭ ފަރާތްތަކަށް ފަސޭހައިން ލިބޭނެ އިންތިޒާމް ހަމަޖެއްސުމުގެ ގޮތުން މިހާރުވެސް އަތޮޅުތެރޭގައި މީރާގެ އޮފީސްތައް އަންނަނީ ހިންގަމުންނެވެ. އެގޮތުން މިހާރުވެސް 16 އަތޮޅެއްގައި މީރާގެ 17 އޮފީސް ޤާއިމްކޮށް އަންނަނީ ޓެކްސް ދައްކާ ފަރާތްތަކަށް ޙިދުމަތް ފޯރުކޮށްދެމުންނެވެ.